﻿FONDAT IN 1908 - SERIE NOUA (ANUL XI)- NR.120 - FEBRUARIE 2012 REVISTA LUNARA A CENTRULUI CULTURAL DUNAREA DE JOS 1 fi S" >3 ox 3 S- 3 -w 3 o 3 O S- U ZIUA CULTURII NAȚIONALE la GALAȚI Deși premiile și decernările acestora sunt relativ noi în istoria universului, ele au importanța lor în toate domeniile. Un farmec aparte au însă cele din domeniul culturii, mai ales în anul în care se împlinesc ani rotunzi de la nașterea și moartea lui Ion Luca Caragiale... Cu siguranță vor fi de neuitat și de numărat precum drapelele lui Ghiță Pristanda, ori precum câte un melon uitat pe câte o canapea, (vezi coperta a IV-a a revistei noastre)... Așa au fost și premiile oferite de revista Dunărea de Jos cu ocazia Zilei Culturii Naționale, la sediul Centrului Cultural Dunărea de Jos din Galați în ziua de 15 ianuarie, care au răsplătit eforturile unor colaboratori și prieteni ai Centrului și ai revistei acestuia în anul 2011, într-o atmosferă specială creată cu ajutorul unor elemente de decor din piese ale lui nenea Iancu montate la Teatrul Dramatic Fani Tardini, dar și de acordurile muzicii interpretate de către Petrică Șovăială, profesor de orgă la Școala de Arte din Galați. Anul acesta gala a fost realizată în colaborare cu Ministerul Culturii și Patrimoniului Național, oaspeți deosebiți fiind prezenți la Galați: poetul Andrei Novac, Luminița Constantin (de la Ministerul Culturii), poetul Peter Sragher, Ion Tomescu, președintele A.P.L.E.R. Au fost trei secțiuni: Premii Speciale, Literatură -Științe și Premii de Excelență, în ultima fază a jurizării (membrii juriului: Sergiu Dumitrescu, Florina Zaharia, a.g.secară) hotărându-se acordarea următoarelor distincții: La Secțiunea „Premii Speciale”, Premiul „PAUL PĂLTĂNEA” pentru contribuții deosebite aduse la cunoașterea istoriei orașului Galați a fost acordat tânărului profesor universitar George Enache, de la Ediția a VII-a a Galei decernării premiilor revistei „Dunărea de Jos” a.g.secară Facultatea de Istorie, Filosofie și Teologie Galați. Premiul „NICOLAE SPIRESCU” pentru contribuții deosebite la dezvoltarea și promovarea artelor plastice în orașul Galați: Mariana Cocoș, de la Muzeul de Artă Vizuală Galați. Premiul „VASILE LICA” pentru dezvoltarea relațiilor dintre instituțiile de învățământ și instituțiile de cultură: Ioan Tudor, Liceul de Artă „Dimitrie Cuclin”. Premiul „CONSTANTIN BUZDUGAN” pentru dezvoltarea fenomenului revuistic de calitate: revistei „Tecuciul literar-artistic” (director Petru Blaj, redactor șef: Eleonora Stamate). La Secțiunea Literatură și Științe, Poezie: Ruxandra Anton, pentru volumul Cartea lumilor dispărute, Ed.Tracus Arte. Proză: Katia Nanu, pentru romanul Puzzle cu Vasile, Ed. Axis Libri. Dramaturgie: Victor Cilincă pentru volumul Polonius tradus și publicat în SUA. Interviu: Dana Potorac pentru volumul De tine nu poți scăpa, care inaugurează Colecția Mari Personalități, Editura Homer. Istorie: Pr. Eugen Drăgoi pentru promovarea științelor istorice în cadrul Editurii Partener. Filosofie: Silviu Lupașcu pentru volumul Langage divin et non-absolutisme - Discours et espaces religieux en Orient et en Occident publicat în Franța. La secțiunea Premii de excelență pentru realizarea unor evenimente culturale de impact național în colaborare cu C.C.D.J. au fost distinși Asociația EuroCulturArt, Peter Sragher și Ion Tomescu -APLER. Dunărea de Jos MMXII 3 Eveniment Cronici culturale găl ățene 1ia3niuaanruiear2ie0 La Teatrul Muzical „Nae Leonard” a fost sărbătorită Ziua Națională a Culturii, și prin omagierea poetului național Mihai Eminescu. Cel care a fost sufletul organizării evenimentului, dar și moderator, Zanfir Ilie, director al Bibliotecii VA.Urechia, a dat semnalul începerii spectacolului omagial, printr-un interesant discurs (foto 2). Au fost prezenți și au avut alocuțiuni, printre alții, primarul Dumitru Nicolae (foto 1), directorul executiv al Direcției pentru Cultură și Patrimoniul Național Galați, Cătălin Negoiță (foto 3), poetul Iulian Grigoriu (foto 4), membri ai comunităților minoritare (foto 5), un numeros public, din rândul cărora am mai surprins (foto 6) și trei importanți prozatori: Ion Manea, Dan Plăeșu, Violeta Ionescu. La pagina 2, Katia Nanu (foto 1), George Enache (2), Mariana Tomozei Cocoș (3), Ioan Tudor (4), Eleonora Stamate (5), Peter Sragher (6), Victor Cilincă (7), I.Tomescu (8), Pr.Eugen Drăgoi (9) și Silviu Lupașcu (10). Dunărea de Jos MMXII Galați de patrimoniu Galațiul prea puțin cunoscut! Semnal! Mausoleul Eroilor din municipiul Galați este amplasat în cimitirul Eternitatea. Acest monument magnific, de o mare frumusețe, a fost înălțat și construit sub conducerea sculptorului italian F.CELINO, care îl semnează ca operă de artă, arhitectură și comemorativă, în anul 1927. În acei ani s-a desfășurat în România o campanie rodnică și patriotică de cinstire și comemorare a eroilor care s-au jertfit pentru neamul românesc, în marile războaie, campanie inițiată și condusă de Regina MARIA a României. Mausoleul se distinge prin grandoare, prin frumusețea artistică, prin formă și forța evocatoare și comemorativă. Amplasat pe un platou larg, perfect orizontal, cu o suprafață de 1.400 mp a întregului ansamblu arhitectural, monumentul egalează în frumusețe și forță comemorativă alte mausolee de acest gen din țara noastră, cum ar fi: Soveja, Oituz, Mărăști, Adam Clisi, monumente din București și chiar mausoleul de la Mărășești. Autoritățile civile și militare din Galați acordă atenție acestui mare monument istoric din orașul nostru. Pe platoul din fața mausoleului au loc ceremonii religioase și militare la marile sărbători din an: Ziua Eroilor, Ziua Armatei Dunărea de Jos MMXII Nr.120 (25 Octombrie), Ziua Armistițiului (16 Noiembrie) și Ziua Națională a României (1 Decembrie). În aceste zile de sărbătoare, la mausoleu se arborează drapele, se depun coroane de flori, defilează garda militară de onoare și fanfara militară. Dar, cu părere de rău trebuie să spunem, după ceremoniile oficiale, Mausoleul Eroilor din Galați rămâne în izolare. Zona în care se află nu este iluminată. Vizibilitatea monumentului este redusă de pe străzile adiacente cimitirului, iar în timpul verii nu se mai vede din cauza vegetației și copacilor din zonă. Datorită poziției sale în cimitir, a izolării, dar și a altor cauze, Mausoleul rămâne necunoscut pentru mulți gălățeni și pentru vizitatorii și turiștii din Galați. La un mic sondaj pe care l-am făcut, dintre cetățenii întrebați, 60% au rămas mirați de întrebare și de faptul că avem în Galați un Mausoleu al Eroilor. Având în vedere că orașul Galați este menționat ca un oraș fără valoare turistică și cu puține monumente culturale, am putea să facem unele constatări și propuneri: Mausoleul Eroilor din Galați poate să atragă turiști și mulți vizitatori, dacă se vor fac unele lucrări care îl vor scoate din izolare. Căpitan (r) ing. Constantin Mogoș Cronici culturale gălățene h-> s t—. -1 I—I .TK'lK'l - . ■ 21 ianuarie 2012, foaierul Teatrului Dramatic Fani Tardini: „Găina optimistă”, oman istoric de Mirel Floricică (stânga, sus). „Istoric” veți n ț elege de ce citind cartea. Au prezentat autorul și cartea cu adevărat excep țional ă, rod a 20 de ani de muncă, printre alții, Săndel Dumitru, Ioan Toderiță și Paul SânPetru. Lansări de cărți 9 Premiere la Tardini STAGIUNEA 2011-2012 Teatrul Dramatic “Fani Tardini” Galați ConsiliuILocal Galați prezintă: TITANIC de Hristo Boytchev Distribuția: Ciprian Brașoveanu •• Petrică Păpușă Veronica Păpușă Dan Căpățână Svetlana Friptu Adaptarea și regia artistică: EUGEN FAT Teatrul Dramatic “Fam Tardini Galați Consiliul Local Galați prezintă: 2 februarie 2012, salonul literar Axis libri al Bibliotecii V.A.Urechia: excelenta carte de proză scurtă a lui Ion Manea „Ion Ionescu's story”. Directorul B.V.A.U. Zanfir Ilie i-a înmânat obișnuita diplomă de excelență. Vom reveni cu prezentări ale cărților. (a.g.s. Foto: a.g.s. și Sînziana Ene) Regio artisticii: CĂTĂLIN VASILIU Vă recomandăm călduros cele mai noi premiere ale Teatrului Dramatic Galați: „Orchestra Titanic” semnată de dramaturgul bulgar Hristo Boytchev, în regia lui Eugen Făt, care a spus că spectacolul este în primul rând despre „dorințele neîmplinite care atunci când se împlinesc, se dovedesc a nu avea gustul visat”. Și, desigur, „Echilibru instabil”, de la premiera căreia avem o cronică realizată de Nicoleta Onofrei la pagina 40. Dunărea de Jos MMXII 7 Ultimul roman epistolar prima până la a mia mână, creând un șir apoi infinit de cititori ai unei singure scrisori, care poate, sau nu, să ajungă la un destinatar interesat. Și totuși, tipul acesta nou de comunicare, rapidă, prescurtată, lipsită de emoția tactilă a atingerii unui petec de hârtie, pe care cineva drag, sau respectat, sau departe, s-a străduit să-l umple cu gândurile și dorurile lui, are valențele sale. E direct, sintetic, frust, plin de nevoia de a prinde senzația momentului, primul impuls, adevărata față a clipei trăite. E periculos și tentant în același timp. Lucrurile se petrec și se simt în același timp, comunicate fiind imediat după, sau chiar în momentul desprinderii lor de subiect. Poate nu mai au profunzimea și greutatea șlefuirii cuvintelor, a întorsăturilor meșteșugite de frază, dar au șansa surprinderii momentului. Sunt mai adevărate? Habar nu am, însă par a fi preferate oricăror alte forme de interacțiune între semeni. Altfel, cum ar înregistra aceste noi modalități de corespondență și comunicare un număr atât de mare de adepți? Și cum ar reuși să scoată oamenii în stradă? În aceste condiții, de ce literatura ar face excepție? Cine mai riscă reîntoarceri într-un timp răsucit pe o altă spirală a istoriei? Și dacă riscă, cine îi mai citește pe autori? În momentul când scriu aceste rânduri, o nouă formă de comunicare, aproape clasic epistolară, s-a născut în Piața Universității. Cu o îndârjire egalată doar de umorul neaoș și suculent al lozincilor, mii de manifestanți afișează pe pancarte mesaje cu destinatarul cunoscut. Președintele și primul ministru au adresa cunoscută și sunt asaltați de nemulțumiri și cereri. Zilnic, mesajele se îmbogățesc, capătă sensuri noi, li se adaugă fotografii și caricaturi, prind declarațiile momentului, se aștern în versuri, recapitulează metehne vechi, clișee și necunoașteri gramaticale. Suma lor ar da cel mai autentic și realist roman epistolar al prezentului. Un roman al disperării. Căruia i se răspunde, însă, cu o îndârjită și periculoasă tăcere. Până și discursul îndelung elaborat al președintelui este tot un fel de tăcere, pentru că nu răspunde, conform regulilor cunoscute, mesajelor primite din toate piețele românești. În schimb, în spațiul privilegiat al comunicării din eter, o nouă literatură se scrie singură, cu un autor colectiv inspirat, repus în drepturile unei demnități uitate. Ultima lozincă observată de mine, sub ninsoarea care inunda bezmetic Bucureștiul, a fost „Neavenit!”. Un anonim se recomanda cu eticheta pusă de politicieni pe pieptul său, așa cum, înainte cu vreo două decenii, alți „neaveniți”, în aceeași Piață, se autointitulau „golani”. Mi s-a părut că acesta ar fi titlul potrivit al romanului care, încă, se scrie. Sau se trăiește. Sau, pur și simplu, se tace de către cei ce fac greșeala de a considera Piața Universității doar un simplu accident literar. Scurtă scrisoare pe adresa guvernanților 99 99 Treziți-mă când găsiți pe cineva cu care să votez!” Vă rugăm să ne scuzați, Nu producem cât furați!” 2012 - Anul I.L.Caragiale Bustul scriitorului I. L. Caragiale În partea opusă bustului lui George Enescu din Grădina Publică, tronează pe un soclu asemănător I. L. Caragiale. Bustul a fost dezvelit în 1956 și este realizat tot în piatră artificială de sculptorul Andrei Ostap. În conceperea lui artistul s-a folosit se pare de ultima fotografie a dramaturgului, cea din 1912. Este un Caragiale care, aflat printre străini, la Berlin, ducea dorul țării și simțea lipsa tuturor celor care îi erau dragi. Gălățenii i-au apreciat întotdeauna opera, actorii Teatrului Dramatic i-au jucat de-a lungul anilor comediile, iar bustul lui Andrei Ostap a rămas să dea lumină celor care, dacă nu zilnic, măcar în zilele de sărbătoare, în căutarea unei oaze de liniște, vin să se plimbe pe aleile Grădinii Publice sau să se odihnească pe o bancă. r ANDREI OSTAP (n. 3 noiembrie 1921, Chișinău - m. 1995, București). După studii la Școala Militară de la Râmnicu Vâlcea, a absolvit Academia de Arte Plastice „Guguianu” și Institutul de Arte Plastice „Nicolae Grigorescu” din București (1950), unde i-a avut profesori pe Corneliu Medrea(modelaj) și Camil Ressu (desen). A deschis prima sa expoziție personală, cu caracter retrospectiv, în 1970, la Galeriile „Simeza” din București. Lucrări de artă monumentală: „Monumentul ostașului român” (Baia Mare), „Nicolae Bălcescu” (bust compozițional în piatră, Tg. Mureș), „Avântul” (Pitești), „Chopin” (bust monumental în piatră, București), „Mihai Eminescu” (statuie în bronz, București), „Sportivii”(grup statuar în bronz, Pitești, „Ludwig van Beethoven” (portret monumental, Teatrul din Tg. Mureș), „Barbu Ștefănescu Delavrancea” (bronz, București), „George Enescu (bronz, București), „Pescari” (statuie în piatră, Brăila), Nicolaus Kopernik (Observatorul Astronomic București), „Gala Galaction” (bronz, București),„Avram Iancu” (marmură, Blaj) etc. În 1996, fiica artistului, Wanda Ostap, membru al Academiei Europene de Artă, expert în iconografie (Italia), expert și traducător pe lângă tribunalele din Belgia, a făcut o donație de peste 300 de desene și lucrări de sculptură ale artistului Muzeului de Artă din Chișinău, Republica Moldova. Corneliu Stoica Dunărea de Jos MMXII 8 Anul Caragiale Paradoxurile românismului caragialian Unul dintre paradoxurile culturii române e acela că dramaturgul emblematic (model absolut) este de fapt un alogen care nu și-a negat niciodată originea greacă, dar s-a integrat deplin în tradiția românească, cea care l-a recunoscut ca valoare de concepție și pe care a slujit-o cu pana și spiritul său până în ultimele clipe ale vieții, încheiate într-o tristețe și o solitudine de exilat. Înaintașii săi au venit în Țara Românească în timpul domniilor fanariote, chiar numele de familie trimite la domnitorul Caragea, în a cărui suită s-au aflat mai mulți slujitori greci, între aceștia aflându-se și înaintașii dramaturgului. Pe bună dreptate, acesta își admonesta fiul natural, Mateiu I.Caragiale, care își inventase o origine nobiliară și-și arborase un steag cu însemne heraldice pe conacul de la Sionu trimițând la strămoșii săi din Stanbul, care purtau pe cap tăblia cu plăcinte și de aici forma teșită a capului. O astfel de demontare a unor iluzii n-a rămas fără reacție din partea fiului natural, cel care își va descrie tatăl în manieră grotesc-satirică, atribuindu-i statutul de personaj cu comportament și limbaj gregare în romanul Craii de Curtea-Veche. În sens larg, familia Caragiale (unchii: Iorgu și Costache, dar și cu urmașii: Matei, Luca și Ecaterina) și-a conservat ideea obârșiei grecești, deși de la o generație la alta, cunoașterea limbii din țară de origine era tot mai precară. Astfel, cel mai reprezentativ membru al familie, autorul Scrisorii pierdute, abia dacă reușea să articuleze câteva enunțuri protocolare în comunitatea căreia îi aparținea. În consecință, raportarea sa la cultura română e una fără reziduuri etniciste, chiar dacă autorul atâtor texte memorabile a fot necruțător cu semenii săi majoritari, satirizându-i și caricaturizându-i cu generozitate și aplomb lingvistic uluitor pentru un ins cu instrucție destul de sumară. De aici până la acuzele de antiromânism, cu care l-au gratulat unii dintre contemporani și urmași, e însă cale lungă , presărată cu obtuzități de gândire și cu fixații etnocentrice, care le exced cu grație pe cele estetice. Pe bună dreptate, un contemporan lucid al dramaturgului, nimeni altul decât Titu Maiorescu, nepot de frate al lui Petru Maior, luptător înverșunat pentru românism, s-a străduit din răsputeri să-l aducă în sânul grupării junimiste, imediat ce vocea acestuia a început să se facă simțită în dramaturgia românească. Chiar dacă nu era om de cenaclu și nici spirit recunoscător pentru gesturi de curtoazie, Caragiale a acceptat afilierea la Junimea, a citit, în primă lectură, unele texte dramatice în întrunirile ordinare și s-a supus ritualului pretențios și prețios pe care-l practicau membrii grupării ieșene. Cum pana dramaturgului era mai mult decât acidă, chiar vitriolantă, atacurile le adresa acestuia n-au întârziat prea mult și n-au fost deloc blajine: apostrofări și fluierături, injurii și calomnii, insinuări și aluzii deloc inocente. Drept consecință, Maiorescu s-a considerat îndreptățit nu doar să-l apere în numele Junimii, ci și să-l consacre în galeria spiritelor de excepție ale literaturii române dedicându-i un studiu în 1885, Comediile domnului I.L.Caragiale. Mentorul Junimii își asumă câteva dintre acuzele mai frecvente la adresa dramaturgului, cea de imoralitate fiind cea mai gravă, cu referire directă la personajele comice aduse în scenă, care frizau adesea bunul simț al unor contemporani mai pudici și mai intoleranți. În direct, acuzele îl vizau și pe Dunărea de Jos MMXII Nr.120 George Lateș omul Caragiale, un pasional și un ins al inconsecvențelor ce veneau dintr-o mobilitate a spiritului ieșită din comun pentru o lume închistată în dogme morale severe. Cum morala nu are de-a face cu esteticul, demontarea acuzelor se transformă într-o demonstrație de finețe cu argumente logice și științifice. Simpla apărare a unui membru al cenaclului nu era însă de ajuns și atunci criticul are grijă să-l impună între valori certe ale noii direcții, întocmai cum l-a impus pe Eminescu în cazul lirismului. Criticul știe și o spune în mai multe feluri că arta comediei presupune coborârea zonei de interes auctorial spre o lume ale cărei moravuri îndoielnice pot fi, dacă nu corijate, cel puțin asumate ca minusuri. Deși argumentația maioresciană era exemplară, atacurile la adresa dramaturgului n-au încetat, dimpotrivă, au devenit tot mai grobiene, ceea ce-l determină să se autoexileze la Berlin în primăvara anului 1905. Autorul își încheiase oarecum cariera dramatică, i se reprezentaseră creațiile dramatice, trecuse chiar în stagiunea 1888-1889 prin experiența directoratului la Teatrul Național din București, încheiată printr-o demitere și-și demonstrase nevinovăția în fața acuzelor de plagiat aduse de obscurul gazetar Caion. Deziluziile omului veneau din nerecunoștința semenilor, capabili să-i atribuie cele mai sordide intenții de maculare a tot ce e românesc și atunci omul vinovat de astfel de malversațiuni nu are altă soluție decât să se recunoască învins. Omul Caragiale părăsește aproape definitiv o lume pe care a cercetat-o cu migală, i-a găsit punctele vulnerabile, i-a identificat ticurile și năravurile, i-a pus în oglinda necruțătoare adevărului personal și-n final a transformat totul într-o reprezentare comică verosimilă și chiar autentică, folosindu-se de un limbaj dramatic împrumutat parcă din tradiția comediei antice grecești și clasice franceze. Scriindu-și textele cu astfel de modele în memorie, nici nu-i de mirare că acestea țintesc direct universalitatea și-și probează valențele reprezentaționale dincolo de timp și spațiu cultural. Aproape că nici nu mai interesează de unde-și ia autorul personajele, ci ce face cu ea, cum le pune să relaționeze dramatic și să exprime atitudini umane generale. E o lume a oamenilor simpli, cu ambiții ce depășesc puterile lor de raportare la valori, ceea ce-i face adesea caraghio și și hilari, niciodată însă nu-și pierd naiva autenticitate a celor care se cred importanți, la un moment dat, deși sunt doar simple marionete pe o scenă controlată de alții sau de o mecanică a destinului care-i duce unde vrea ea, nu unde cred ei că le este locul. E un eșantion de românitate în toți acești mahalagii, negustori de lucruri mărunte, politicieni fără scrupule sau mici funcționari dependenți de toanele șefilor ierarhici. Un autor comic „simte enorm și vede monstruos”, încât ceea ce se articulează apoi ca scenă, act sau comedie e mai mult decât viața reală, întrucât concentrează în câteva replici mentalitatea unei lumi despovărate de aparențe și dezvelită în esențialitatea ei. Nu-i deci de mirare că a fost fluierat și urât de contemporanii care-și vedeau reprezentate pe scenă micile și marile păcate, limitele de gândire și ambițiile nemăsurate. Un lucru uitau contemporanii și l-au înțeles mai târziu urmașii în spirit ai acestuia, anume că un autor comic, blestemat parcă să transforme tot ce atinge în spectacol al grotescului cotidian, își manifestă iubirea față de semeni și de neamul în mijlocul căruia trăiește prin această devoalare a tot ce ține de mecanica existenței. În felul acesta, cel acuzat de antiromânism se dovedește a fi un iubitor al valorilor etnice pe care le dorește mai autentice și mai în concordanță cu ce e firea necontrafăcută a românului. Poate că de aceea a și ocolit umanul de sursă țărănească, în semn de respect pentru un modus vivendi în limitele adevărului natural. Basarabia din noi 9 SINGURĂTATEA POETULUI Destui ani, pentru mine, imaginea lui Ilie T. Zegrea1 a fost una de proveniență „orală”, perpetuată de prestigiul unui rezistent prin cultură la opresiunea națională din spațiul bucovinean pierdut de România din pricina unei conjuncturi istorice vitrege. De citit, l-am citit sporadic prin textele publicate în unele reviste nordice, precum „Bucovina literară”. Apoi, l-am cunoscut „față către față” și impresia s-a transformat în certitudinea că mă aflu în fața unui caracter puternic. Cu prilejul uneia dintre ultimele noastre întâlniri, am făcut și schimb de cărți. Așa a ajuns la mine volumul-antologie 101 poeme, apărut la Editura Biodava din București (2010, în Colecția „Ideal”). Am amânat lectura din pricina celor patru cărți pe care le-am pregătit pentru tipar în 2011. Găsesc acum răgazul să mă exprim despre poezia lui Ilie T. Zegrea, confirmându-mi-se, în primul rând, că ne aflăm în fața unui talent robust, pe măsura caracterului și sobrietății personalității sale umane. Cele 101 poeme sunt o selecție operată de autor din volumele anterioare, într-o arhitectonică neținând seamă de criteriul cronologic, ci de năzuința unui bilanț poetic care să marcheze o Weltanschauung. Primul ciclu nici nu se regăsește într-un volum anterior, deși reține poeme din diferite etape ale creației. Are și un surprinzător titlu de rezonanță teleuciană (Victor Teleucă a publicat în anul 2000 volumul de excepție Piramida singurătății). Ilie T. Zegrea o pluralizează în Piramidele singurătății, ciclu de poeme care impune o modernitate de viziune și de forme poetice. Textul Piramidele singurătății este dedicat, altminteri, lui Nichita Stănescu, poet confin, în multe privințe, și cu Victor Teleucă, despre care s-a spus că este „un Nichita Stănescu al Basarabiei”2. Ilie T. Zegrea este, în schimb, un poet de o cu totul altă factură, de o asprime și de o sobrietate a expresiei care-l singularizează nu numai între confrații din Bucovina nordică, dar și în spațiul general românesc. Ne-am aștepta ca singurătatea zegreană să fie simptom elegiac fie dintr-o experiență de tip sentimental-romantic, fie din condiția de român căzut într-o conjunctură istorică dezastruoasă, rupt de matca Țării. Desigur, reflexe de asemenea sorginte există în trăirile poetului, dar el vrea să înțeleagă totul despre experiența singurătății omului în umanitate. Poema care deschide volumul se intitulează Totul despre singurătate. Iar acela care a năzuit să spună „totul” despre singurătate n-a fost altul decât Bacovia, „prințul”, Sinonimul Poeziei. Ca „discipol” bacovian, Ilie T. Zegrea se vede îndrituit, ca nimeni altul dintre români, să mărturisească despre singurătate, singurătate la modul metafizic, dar și istoric. Mai ales. Acesta este și „programul” său poetic, chiar în pofida formelor poetice: „Ignorând tehnica versificației, frunzele cad/ Peste ziua subțiată cu lumea ei săracă,/ Fără drum de întoarcere ne urcă undeva lemnul de brad,/ Și la început pare o amăgeală, o j oacă. // Iar eu vă pot povesti, la un bob de lumânare,/ Totul despre singurătate... / singurătate și uitare. ” Singurătatea o percepem. Rămâne s ă descifrăm și uitarea, a cui este și de unde vine ca drumul, început ca „o joacă” să fie „fără de întoarcere”! Aici se deschide tragismul singurătății lui Ilie T. Zegrea, aidoma golului istoric bacovian sau al neantului valah cioranian. Desigur, pentru a dezlega întreaga enigmă a singurătății, poetul ne invită a-i citi întregul volum. Theodor Codreanu Și în versurile lui Ilie T. Zegrea străbate croncănitul corbului lui Edgar Poe, care îl anunță că, din Gulag, nu va vedea niciodată malurile Senei, încât poate să moară liniștit (Acum pot să mor liniștit...). Chiar și furnica e singură, întrucât e „venetică”, de pe „celălalt mal”. Al unui râu blestemat ca Prutul? O poemă datată Cernăuți, 1978, evocă ochii triști ai Poetului care se simte străin în vechiul burg al Bucovinei: „O ceață-mbracă micul burg, ușoară,/ Și din neant doi tineri ochi coboară/ Triști și streini pe vechile portaluri.” (Memoriei lui Paul Celan). Poetul e păzit, desigur, de ochii „agentului secret”: „Viața poetului cusută de negura nopților/ cu ață mai neagră ca privirile Morții/ sau ca semnele literelor bătute de mașina de scris.” (Viața poetului repovestită de agentul secret). Poetul pare a fi ipostază iisusiacă de neatins atâta timp cât nu s-a urcat la Tatăl ceresc. E poruncă dinspre corul tragediei antice și de la același poesc Corb Înzadar ca poetul să nu fie atins în singurătatea lui: „Dintr-un poem genial sare magnificul Corb Înzadar./ După ce cercetase totul, inclusiv ora de stingere,/ și în timp ce nota ceva cu vârful aripei pe o filă de calendar,/ ceasul din turnul primăriei bătu răgușit: noli me tan-ge-re!...” (Noli me tangere). Cuvântul poetului, în „bâlbâiala lui de seară” care pare „nebunie”, este desprins, totuși, din logosul divin: „Ce nebunie e, totuși, îmi spuneai tu,/ ce nebunie să sari din somn/ și să apuci cu dinții de coada cometei,/ să descoperi ridicolul realității și să te miri/ pentru cine mai bat clopotele în America/ dacă soarele răsare în cealaltă parte a lumii.// Nu puteam ști, nu puteam răspunde,/ vorba noastră era un fel de bâlbâială,/ o bâlbâială de seară.// Și era seară, și era dimineață,/ și Cuvântul era la Dumnezeu.” (Și cuvântul era.). De aceea, singurătatea poetului se transmută în piramide ale rezistenței împotriva devoratorului Cronos, împotriva a ceea ce Mircea Eliade numea „teroarea istoriei”. Aceste noi piramide nu mai au a face cu zdrențele poeziei sentimentale „din alt veac”: „La geamul poetului flutură zdrențele unui poem din alt veac/ cu iluzii și idei leșinate ca frunzele-n timpul secetei,/ în văzduh - o conspirație a metaforelor stil elegiac/ cu regale vânători de trandafiri și cu oxizi din coada cometei.// Cineva cotrobăiește prin Univers, sparge sertare: războaie, calendarele Maya, găuri negre comprimând Galaxia,/ iar mai jos - Piramidele Singurătății -pietrele noastre unghiulare,/ construcții apărute o dată cu Dumnezeu și cu Poezia.” (Piramidele singurătății). Noul Narcis care este Poetul, își caută singurătatea în adâncurile oglinzii și o scoate „la plimbare”. În afunduri, însă, este strigătul Morții, mai lung decât Moartea însăși: „Să știi că strigătul Morții/ e mai lung și mai dureros/ decât însăși moartea,/ și trădarea/pierderea unui prieten/ e mai grea ca acest strigăt.” (Singurătatea din adâncul oglinzii). Moartea este capătul singurătății, ca într-o altă Mioriță: „vine Moartea pe cărare/ c-un sicriu la cingătoare/ și cu șoldul dezgolit,/ în metafore sfințit.// Și cum vine, cum tot vine,/ fierbe sângele în vine,/ pe tipsie de argint./ Eu în veci pe ea n-o mint!...// Eu pe Ea în veci n-o mint!...” Sonurile par a fi scurse din doinele lui Cezar Ivănescu, deși motto-ul poemei este luat din Celălalt, din Mircea Dinescu: „Numai singurătatea nu inventează nimic.” (În seara de după singurătate). Anticlimax și climax deopotrivă, drumul singurătății duce la Singurătatea Apocalipsei, volumul din 1998. Asprimea tonului se convertește, surprinzător, în elegie, pentru ca, apoi, să se spargă (urmarea la p.20) Dunărea de Jos MMXII 10 Nr.120 Dragostea ta cu două tăișuri Poezie-Mâ! pînă la dragostea mea ai băut sîngele cald al umbrei mele ai scris zeci de scrisori de dragoste ai închis ochii singurătății cu vîntul aprins al dimineților ai cutreierat lumea în lung și în lat cu obrazul ars de febra drumului în căutare de pași cunoscuți mi-ai strigat numele între pereții întunecați ai ecoului și ai ascultat rîsul lui înăbușit gîndul la mine își căuta uitarea în care să fie gravat nimeni n-ar fi crezut că va fereca toate spaimele și ne vom întîlni ai vorbit cu necunoscuții întristați mai multe decît am știut eu despre mine vreodată și decît ar încăpea pe corzile unei chitare acum cuvintele tale sînt cu două tăișuri nu-mi aduc flori nu mă iau de mînă nu rămîn multă vreme cu mine sînt ca niște cai obosiți înfometați și legați de picioare care mă urmăresc cu privirea nu plîng nu strig îmi leg inima de picioarele lor și refuz să mă mișc. Printre rochii și îngeri toamna se grăbește mă caută în rătăcirile tale frunzele au înnebunit de cînd iți scrii pe ele trădările și mi le trimiți prin curieri de ocazie tu nu mă mai iubești mi-ai legat întrebările de păsări migratoare cuvintele privesc în gol toate îmi arată vise scrise pe cruce toate dispar cînd vreau să le ating cineva rîde tare cineva îmi scoate din suflet încă un înger mort îl fotografiază din toate unghiurile îl așază într-un sac de haine transparent și îl agață în dulap printre rochiile mele tu citești cu glas tare cuvinte de dragoste dintr-un buchet de flori uscate obrazul meu drept este ars de întrebări și obrazul meu stîng este înghețat de durere eu trag de un fir al tăcerii și totul se deșiră printre rochii și îngeri. Ciorile lui Vincent și ploaia Ca o sperietoare bătută de vînt stolul de ciori se rotește pe cer mîinile mele în mîinile tale aleargă aleargă lui Hitchcock ;e Gogh noapte RUXANDRA ANTON sub pleoape rulează filmul la noapte ciorile vor intra în tabloul lui Vincent van și dragostea mea va intra l în ochii tăi pe căi multe și întortochea așa se întîmplă cu toate păsările ploaia și-a coborît funiile de apă cu repeziciune ne împrăștie sărutul pe florile din parc uzi pînă la piele tremurăm ne spunem cuvinte foarte fierbinți cuvintele intră dintr-o încăpere mare în alta și mai mare oamenii trec grăbiți în ochi li se cască gropi adînci de tristețe dacă vreodată vom ajunge ca ei atît de obosiți să mai visăm atît de obosiți să mai avem sentimente te rog să fugim într-o ploaie ca asta ce astupă uitarea nu vreau o viață ca o săritură la trapez cu mîinile legate de suflet cu zile și nopți în care stolul de ciori zboară doar în muzeu. O pădure de bastonașe la capătul străzii ornamente de iarnă cu multe beculețe sparte se leagănă între stîlpi în lumina lor încremenită pietrele din pavaj se fac mai mari intri în magazinul second-hand cu haine înghesuite pe stative metalice ca niște tufe de flori și scaieți dintr-un parc lăsat în paragină și tu cu dinții tăi strîmbi tu cu părul tău mirosind a ceapă printre ele vînzătoarea ține lesa cîinelui într-o mînă Dunărea de Jos MMXII 11 Poezie-Mâ! iar în cealaltă o rochie verde dintr-un tricot subțire cu o broșă imitînd o pălărie cu panglici cîinele scoate capul printr-o mînecă în globii lui oculari luna cabina de probă e mică de perete sînt rezemate găleata și mopul frigul îți intră direct în stomac mopul îmbracă rochia verde limba roșie a cîinelui linge oglinda dar vă stă foarte bine de ce poza asta am mai văzut-o undeva mîinile tale reci trag fermoarul draga mea eu te iubesc de cealaltă parte a oglinzii cablul spiralat de care atîrnă telefonul și tonul de ocupat cîinele la picioarele mesei în globii lui oculari drumul spre casă pe caiet mîna copilului scrie o pădure de bastonașe bastonașul mare e tata bastonașele mijlocii probează rochii care să le schimbe viața bastonașele mici lipesc fotografiile cît o să mai întîrzie tata eu o să cresc mare eu o să trag fermoarul fără să mă mai urc pe scaun. Lumea e un scaun gol îți îmbraci paltonul vechi de școlăriță îți tragi ciorapii cizmele cu mîini tremurînde în fața ta asistenta are halat de tablă alb ea scrie în registru datele tale ea înfige ace în frica ta cum se spune la frică într-o cameră goală? ea clatină din cap ce cuvînt lung necăsătorită tu vezi cum pe față îi crește un cioc negru întors și ciocul îți ciugulește lacrimile nu ai voie să plîngi în fața străinilor pe masă e un pachet învelit în hîrtie de ziar tu ești pachetul legat cu o sfoar ă din cînepă lîngă el e o vaz ă cu flori din plastic tu ești vaza cu flori din plastic brațele tale atîrnă înghețate aurul arde la gîtul ei aurul e greu aurul apasă degetele care scriu în registru aurul e o gutuie tare din care nu poți mușca cum se spune la aur într-o țară săracă? te uiți la pisica neagră cu ochi galbeni din părul ei pisica doarme cu ochii deschiși și vezi doar un pix roșu care scrie în pătratele gălbui din registru sarcină luna a treia și nu mai nimerești clanța nu mai știi încotro să mergi teama nu e din aur nu e din plastic nu o poți înveli în hîrtie de ziar și doar ai rămas cît ai putut de mult în camera albă și ai privit în adîncul ochilor galbeni pînă n-ai mai putut suporta și ai ieșit afară zăpada sclipe ște și printre fulgi vezi scene din love story ca prin vis vezi scene dintr-un film care ți-a plăcut atît de mult zăpada face oamenii atît de frumoși și tu pășești prin ea tu intri în cutia ei muzicală unde balerine cu rochii din fulgi se rotesc dar nu durează mult asta și zăpada devine un halat alb din tablă vezi pixul roșu scriind pe zăpadă și repeți în gînd cuvintele pe care o să i le spui lui și cu cît le repeți mai mult cu atît fiecare cuvînt se preschimbă într-un scaun gol atît de gol de parcă n-ar fi stat pe el nimeni nu știu unde sînt două mîini mă conduc două mîini mă întind pe un pat rece îmi desfac picioarele și trag copilul afară florile din plastic îmi intră în carne nu știu unde sînt orașul e un pumn mic închis iar lumea e un scaun gol Dunărea de Jos MMXII 12 Nr.120 Semenului meu amirosind a Cer a Sărbătoare Amurgul deschide ... ne cunoaștem fără nume fără chip din rugi înserate în noi din mirul de zori într-o liturghie a cuvintelor cu același potir ne-am înfruptat din Cer o secundă cât Veșnicia am zburat pe aceeași aripă frumusețe și durere tu și eu înfrățiți în singura cristelniță îmbrățișați de Cuvânt sub singura cruce albă de poeme O las baltă ca pe o mănușă ... în zi de primăvară ... ultima tristețe a zilei înfășoară fruntea cu doliu îmi recompune chipul în timp ce simt palme aspre de sugrum în somnul nehotarnic mă trezesc simplă într-un refren apus apoi tac cu puterea liniștii negrul trece și răsucește amintiri spre vise în ziua întâi a primăverii de sub zăpezi gonesc o vină asumată ochii de copil îmi vindecă alergarea de departe mă cresc file de poem surâd și oftez la fiecare vers italic câtre Suflfit! Dunărea de Jos MMXH Falsitate ...en-detail În glastra cu formă fără fond a crescut un liliac de cauciuc verde cu flori de plastic fosforescent și cu miros en-gros o m ă nușă l-a smuls i-a scurtat rădăcinile cu un veac și ceva l-a pus pe prima pagină cu capul în jos... între două plecăciuni împiedicate și un citat implantat în memoria de scurtă durată i l-a dăruit ei fetei cu inimă de gumă și viitor ceruit... Altarul de sub singurul cer O vreme cât copilăria mânerul porții primea soarele iar bunicul își scotea pălăria vorbind cu ochii cerului În palma lui își făceau cuib povești de război iar în urma de glonț răsărea o stea medalie săpată în carne Acum în timpul tors din fuiorul alb de zile un lacăt ruginit adăpostește amintiri și ierburi amare de singurătate Pe unicul altar Scriptura tace cu file neîntoarse Fereastra nu se mai deschide spre fântână În rama ei tresar același cireș și o toamnă târzie Cine îmi va aminti viitorul? Se dă râmă și ultimul zid... pașii mei sunt un acum incert pe nisipuri umede umbre mișcătoare amăgesc trecerea timpului Maria Doina pumnii sunt plini de zei sfărâmați caut o temelie cărămida pe care se mai poate scrie o amintire șăgalnică un vis genunchii tac scormonesc trecuturi și depărtări pe urmele morganei zadarnic construiesc arcade și ferestre spre cer castelul meu de liniște e fără adresă... Amurgul deschide o fereastră înlăuntru gândul amar rozător perfid strecurat sub piele se lăfăie dureros undeva în partea dreaptă inima își pierde rațiunea iubirii într-o încăierare de idei și de orgolii Îmi simt picioarele încălțate cu bocancii altuia iar mâinile fluturând eșarfe albe din craterul de neputințe cu o ultimă zvâcnire mă decojesc de măști până la simplitatea primului plâns pe cărămida crudă se rescrie același amurg predestinată durerii învăț să cânt privighetoare oarbă în colivia de iertări fără număr 13 Tineri Poeți Basarabeni: A absolvit Liceul „Liviu Deleanu” în Chișinău, Republica Moldova. Dorința de a sonda cuvântul îl provoacă de a fi student la Facultatea de Jurnalism și Științe ale Comunicării, în prezent este student în anul III. Testament Am vrut să vă apăr de realitate, Să vă deschid toate tainele iluziei, Să vă vorbesc despre tăcere ; Nu ați rezistat. Privirea v-a fost prea enormă, Nici măcar nu v-ați ridicat pleoapele de pe castelul acela de gheață. De aceea ați fost înghițiți de viciul adevărului artificial, Ați crezut că eu sunt real. Nu, eu m-am născut din setea morț ii... De fapt, nici nu mai contează, Așa sunteți voi, Cei îndrăgostiți, Întotdeauna vreți să trăiți în nemurire. Încă nu ați înțeles că ea a murit odată cu nașterea Mea. Degeaba am stăruit atîta. În numerele următoare vom reveni cu poeme ale membrilor Cenaclului Magia Cuvântului din Chișinău Alexandru Gurdila Coșmarul dragostei Frica să le pierd mă îneacă în coșmaruri, Dar posibilitatea că nici nu le pot avea îmi topește creierii; De ce tocmai eu am căzut pradă acestei insuportabile boli, Dragostei ? Nu am vrut decît sa fiu singur în odaia visurilor. Acum viața mea depinde de privirea ta. Ai grijă! Industrializarea sufletului Mi-a murit căldura simțurilor, Recele ochilor îmi este unica sursă de întuneric, Buzele s-au transformat în aburi de gînduri. Așa a fost fără tine. Acum m-am dezrobit, Iubirea nu-mi cunoaște limite. Am ajuns în pragul raiului!!! Putrezire Te-am trădat! Vreau să-mi scot ochii, Ca să nu te mai văd plîngînd, Vreau să-mi tai urechile și să le arunc în mare, Ca să nu aud strigătul privirii tale, Vreau să-mi tai inima în mii de scoici, Căci asta sunt acum : O scoică într-o mare furtunoasă Fiecare clipă ce o petrec lîngă tine Te face să cazi în lumina depresiei. Niciodată nu-mi ierta aceasta !!! Dunărea de Jos MMXII Nr.120 IN MEMORIAM Așteaptă-mă Așteaptă-mă mai am doar o spirală Și amuleta cade din azur Rostogolită tandru într-o doară Femeie adevărul e mahmur Pe drumuri decadenta providență Incoerent s-adapă cu alcool Lacrima mea bolnavă de absență Ți s-ar topi cântând de trupul gol Ar mai avea o șansă idiotul Triunghi înscris în cercul răsturnat În unghiuri stivuiește-mă cu totul Așază-mă păcat peste păcat / I P ANAIT CĂPĂȚÂNĂ Stop Două coincidențe și un poet fără datorii (remember) Moto: Ce vrei dumneata dacă așa-mi place mie să trăiesc? Supăr pe cineva? - Vasile Voiculescu - Îmi este greu să scriu despre mortul Panait Căpățână. Mai ales că, ieri/alaltăieri, l-am ascultat cum recită impecabil un morman de poezii și cum soarbe (la fel de impecabil) un morman de rachiu. Însă, vorba lui Vasile Voiculescu din moto, așa i-a plăcut/așa a trăit. Născut pe 22 Iunie 1956 (ziua și luna în care hitleriștii au atacat Uniunea Sovietică), ciudatul poet făcea haz de faptul că maică-sa nu-l putea aduce în această lume decât dacă armata română trece Prutul să șteargă lacrimile Basarabiei furate. Chiar se lăuda cu această coincidență. Și chiar mă gândesc la condiția predestinării sale când știu că a murit pe 10 Ianuarie 2012 (ziua și luna în care Ștefan cel Mare făcea pilaf de turci la Vaslui). Pe unde o fi bântuind acum... cred sigur c ă Panait se laudă și cu această coincidență, nu?. Dumnezeu să-l ierte! odihnească-se în pace! și să ne amintim de el! uite așa!. Cum spuneam (membru sau nemembru al cenaclului Noduri și Semne fiind), recita perfect toate Scrisorile lui Eminescu și multe-multe poezii ale altor scriitori, precum și toate creațiile sale. Din păcate, și-a blocat aventura creației în jurul anului 1990.Apoi, atâta amar de vreme, a mers braț la braț cu prietenul său lichid, care l-a ajutat să se suie într-o boemă extremă și să se prăbușească într-o moarte stupidă. Îmi aduc aminte frânturi din uluitoarele lui texte (era locuit de un talent incontestabil). și nu-mi vine să cred Dunărea de Jos MMXII 15 Joc P ANAIT CĂPĂȚÂNĂ 9 Păgînă Cădere din turnul de zor al golgotei Secantă pe coapse uitată de sfinți, Cioplești neștiută din scîncete note Și gemi încrustată de atîtea dorinți Atent la filigranata absență a soclului, Foc de tabără în colț de odaie La răsăritul norocului Slăvesc așteptarea aversei văpaie. Iubesc inocența strivirii, bezmetic Și albe zvîcniri de nevroze lăhuze Atîtea accente în ritm ipotetic Îmi curmă cadrilul spuzelii pe buze În cioburi, isteric, se stinge o seară Cadențe latente sorb liber esența Și dama de pică suspină-ntr-o gară Iar trenul în goană-mi străbate pasența. Rugă pentru fiica mea Îmi cer iertare pentru că te știu, Săpată-n mine, suflet de fântână; Ard secole fardate mai tîrziu, Cînd eu te țin atît de strîns de mână. Îmi cer iertare pentru că dezmierzi Un sîn în care-am modelat tăcere, Cu buzele îngenunchiate vezi Dansînd icoana vîrstelor de miere. Aștept să vezi un dinte adăstat Înfipt în omoplat de crizanteme Și nu uita de mine înecat În cupa ta, superba mea problemă. Adorm între sălcii mulțime de clerici Pescarii-i sortează pe specii și preț Icoanele seci de cuvinte-n biserici, Se plîng că de-o vreme nu sînt scoase-n comerț Și eu credinciosul stau întins într-o iesle Se-nchină păstorii curg lacrimi de seu O nouă Marie așteaptă o veste Din sfera de cretă a visului meu. Poem absurd Mi-a-nmugurit clepsidra mai apoi De cînd aștept polenizarea salbă A nopților sterile fără noi Cu paradisul, chicinetă albă Iar te-ai speriat de potera gazel? Stai scufundată-n vis cu stufu-n gură! Spasmul cretin, vampir și anofel Ți-l faci poem căruță, paceavură! Strănută coapsa stropi de orhidee Profundă aiurare de văpaie Și mă întreb, cît mai rezist, femeie!? Cînd îți leșină soba în odaie. că nu mai trece ca un prinț sau ca un glonte printre oameni și secunde: priveam absent biserici și femei/ când mi-a călcat o lacrimă tramvaiul; ieri mi-a trimis iubita/ un cozonac prin poștă; când voi pleca/ vei fi-mbrăcată-n alb. In/voluntar, își construia legenda mai abitir decât meșterul Manole, în zidurile sale sacrificându-și o mie și una de Ane, o mie și unu de proiecte. În numele Cuvântului, n ă scocea și provoca numeroase întâmplări/ năzdrăvănii de pomină (tip Dimitrie Stelaru), risca și făcea piruete salvatoare printre amici. De pildă: Dă-mi, te rog, o țigară! Nu-ți dau! Dă-mi, te rog, de-un rachiu! Nu-ți dau! Atunci, măcar spune-mi cât e ceasul!.Și, desigur, obținea și țigări, și bani de rachiu.și un fel de admirație a spațiului/ timpului/ locului câștigat între poeți, dar și între caracude și săriți de pe fix. În ochii multora (colegi de crâșmă sau de recitaluri poetice ad-hoc) trecea drept un cabotin, dar prietenii (foarte puțini!) nu-i reproșau decât alunecarea în decadență spirituală și absența grijii față de sine. Sperăm că vor fi publicate toate poeziile sale, dar și biografia sa întortocheată. Să vedeți cine s-a născut odată cu operațiunea Barbarossa și cine a murit odată cu izbânda lui Ștefan cel Mare la Vaslui! Cu tot respectul, Ion Zimbru Dunărea de Jos MMXII 16 Nr.120 Elita intelectualâ româneascâ între 1930 și 1950 Capcanele istoriei Motto: „Ce greu este să te mântui în ființă!” (Emil Cioran) Istoria este precum o tor ță, menită să lumineze trecutul. E nevoie însă de cercetare minuțioasă a documentelor, de abilitate, de simț practic, pentru ca informațiile culese, prin comparație, să fie astfel filtrate, pentru a nu fi înlănțuit în labirintul subiectivității. Capcanele istoriei. Elita intelectuală românească între 1930-19501 este un studiu complex, nu doar pentru că se apelează la 130 de personaje, nu pentru că se face referire la o perioadă extrem de controversată din istoria României (reținând că în decursul unui singur deceniu, s-au succedat nu mai puțin de „șapte regimuri”), ci pentru că timpul cronologic încrucișat cu cel psihologic se suprapune timpului istoric. De aceea, în analiza acestui * •» ui AlZ concentrat studiu istoric al profesorului Lucian Boia, ar merita să reținem judecata lui Noica, conform căreia: “timpul, ca vector, nu are lungime, ci doar direcție și sens”2. Profesor la Universitatea din București, Lucian Boia se dovedește un istoric trecut prin școala logicii matematice, pentru că stăpânește arta filtrării, cu un ochi obiectivat. Zvârcolirile antinomicului se răsfrâng, vijelios, atât în volumul Germanofilii3, cât mai ales în acest recent studiu, aflat, în prezent, în atenția tuturor cunoscătorilor și iubitorilor de istorie. A ș adar, prin suprapunere, sunt filtrate reflectări de o gravitate detașată, cu străfulgerări de o verticalitate tranșantă, privind: germanofilii și antantofilii; extrema dreaptă și extrema stângă; necomuniștii și filocomuniștii; „epurația”; naționalismul și antisemitismul, „rinocerizarea” etc. care ar fi putut, firesc, să bulverseze, transformând, precum ne amintește N. Steinhardt, acest studiu în „leac și antidot și otravă”4 deopotrivă. Și-n acest tumult istoric frapează înainte de orice „ofensiva” generației ‘30, insolența tinerilor, „lupta dintre generații” - după aprecierea lui Emil Cioran, „drept cheia tuturor conflictelor”, pentru că se dorea a se implanta, la acel timp, „cu frenezie”, o nouă morală... Minuția cercetătorului se relevă prin concretețea detaliului. Șochează atitudinea critică a lui Mircea Eliade față de „admiratorul său frenetic”5, Nicolae Iorga; paradoxurile din penelul lui Eugen Ionescu - „sclipitor de iscusit” și „meșter fără pereche” (N. Steinhardt), în volumul de eseuri Nu, acuzând, spre exemplu, „lipsa de subtilitate a lui Ibrăileanu,... faptul că M. Ralea și Vladimir Streinu au părăsit literatura pentru politică...” sau afirmația că Eugen Lovinescu... „scrie fleacuri...”6, apreciind, tranșant și degajat, că Tudor Vianu este „campionul eternității artei...” Cu un ochi obiectivat, istoricul Lucian Boia reține, sintetizând, că volumul de eseuri ionescian sau Schimbarea la față a României, al lui Cioran, „exacerbează o stare de spirit caracteristică” acelei generații care marca un anume „salt istoric”, într-o Românie aflată „în delir...” (p. 25) „Definitoriu” pentru „acea” generație pare a fi conceptul de „experiment”, de căutare a unei „noi morale”, numită de Mircea Eliade drept: „huliganism” (p. 27), la care se adaugă fascinația crescândă pentru „idolul” lor, Nae Ionescu, profesorul care „predica libertatea, autenticitatea și îndrăzneala creatoare” (p. 29) sau „impactul notabil” exercitat de un Nichifor Crainic, cel care a „preconizat” „împletirea ideii creștine cu ideea națională”. (p. 31) Vizibil pentru generația ‘30 - apreciază istoricul - este refuzul, categoric, față de „modelele străine”, printr-un demers de „contrabalansare”, prin „supralicitarea valorilor autohtone”. (p. 32) Spații generoase acordă istoricul Lucian Boia unui alt moment controversat (evoluția și eșuarea grupării „Criterion”), căl ăuzit fiind de îndemnul lui Seneca, „săfie ascultată și cealaltă parte”, tocmai pentru a descoperi subtilitățile și încrengăturile acestor erori, posibil și, inevitabile - „orgoliile” care au „forțat” evenimentele, după Dunărea de Jos MMXII 17 playbook cum apreciază Emil Cioran în Ispita de a exista, prin afirmația: „Orgoliosul... forțează evenimentele”, apoi își „forțează firea’”, iar atunci când își „consumă revoltele, abdică...”7 Relevantă este autoanaliza actanților cărora se impune a li se acorda „ultimul cuvânt”, pentru a-și defini atitudinea (atitudinile) sau pentru a-și delimita „poziția”, așa cum o recunoaștem și în formulările lui Mircea Vulcănescu: „am fost totdeauna naționalist, dar naționalist luminat (patriot), așa cum am învățat acest naționalism de la dascălii mei N. Iorga și Vasile Pârvan...”8 Demn de reținut este faptul că profesorul Lucian Boia își ajută cititorii să discearnă între „marile calități” și „marile defecte” (p. 112) ale unor personalității ale timpului; să constate, prin delimitare, în ce momente anume, „la liberali și la țărăniști, în nucleul de conducere..., atmosfera e predominant anglofilă” (p.225); să conștientizeze că... „lagărul de la Tg. Jiu este... populat” de comuniști “îndeosebi, autentici sau presupuși...” (p. 223); că în momentul alierii cu legionarii, Antonescu „nici nu avea altă soluție...” (p. 158) Și-n acest context (fără a insista, tema fiind extrem de vastă, complexă și controversată), îmi permit să conchid, recurgând la o apreciere cu o anumită doză de credibilitate, subscriind că antisemitismul a reprezentat - „un pretext pentru operații de tot felul, în folosul unei noi pături de parveniți, ascunși sub teorii politice...” și că „cele cinci luni de regim legionar au constituit o catastrofă și tragică experiență...”9 Dacă în anii Primului Război Mondial, criticul Eugen Lovinescu a fost un „antantofil convins”, mai târziu, el va avea forța și inteligența de a-i combate „vehement” pe „germanofili”. Merită, de asemenea reținut că... „fără să aibă niciun fel de simpatie pentru Germania nazistă”, reputatul critic „considera intolerabilă o victorie rusească...” Iată cum omul Eugen Lovinescu s-a lăsat dominat, uneori de gesturi sinistre (îl „bântuiau gânduri de sinucidere”), însă tonul sarcastic, justițiar al istoricul Lucian Boia nu iartă: „n-a mai fost cazul: a murit (16.07.1943) cu un an înainte de intrarea Armatei Roșii în România”. (p. 214) Pasaje relevante sunt acordate de cercetătorul Lucian Boia, pentru a defini personalitatea și rolul în istorie al lui Camil Petrescu care uneori se „înfierbântă”, luând (spre exemplu) apărarea lui Arghezi, gest considerat credibil, dacă avem în vedere afirmația: „Așa trebuie să fie, odată ce o spune Camil Petrescu, intelectual cu acces direct la Absolut și care are întotdeauna dreptate!” (p. 126); iar pe de altă parte, evidențiind o latură de individualism exacerbat, de a „scoate în relief propria statură, firește, universală”. (p. 214) Într-un fel, această atitudine de propulsare a sinelui, în cazul lui Camil Petrescu se datorează vieții sale austere, a singurătății, a vitregiilor sorții... unui filosof care a trăit într-o „transcendentalie” a halucinantului, recunoscându-se „dintre acei” care s-a „mistuit lăuntric”, doar pentr-a „vedea idei...” (Ideea) Recunoaștem la profesorul Lucian Boia și o altă latură a personalității sale, măiestria de a utiliza arma ironicului, a sarcasmului, a disimulării, atunci când se face referire, spre exemplu: la Mihail Sadoveanu (aflat, nu de puține ori, în tabere care să-l avantajeze... material...); la Iorgu Iordan, cel care „se întâlnise cu comunismulfără să știe că s-a întâlnit” (p. 105); la G. Călinescu, cel care - “a fost un caz toată viața” (p. 182); la Tudor Arghezi - aflat în situația, incredibilă, de a fi „pârât (chiar) la Rege”; la Nina Cassian - „capul răutăților”, pentru că a îndrăznit să lanseze, în 1947, un volum „modernist” (p. 331); despre „limba ascuțită ca a lui Victor Eftimiu nu mai are nimeni...” (p. 330) sau despre cum s-a „ajuns să (se) mintă (și) în(tr-un) jurnalul intim!...” (p. 336) Observații tranșante, cu o nuanță de o sobrietate greu de necrezut, constatăm în trimiterile care fac referire la: Jurnalul lui Ioan Hudiță (1896-1982), care „nu merită deplină încredere” (p. 226); la Mihail Sadoveanu - cel cu „destule păcate” (p. 228); la structura Istoriei... lui G. Călinescu (p. 242) etc. Istoricul are un ochi critic obiectiv, știe să discearnă între minusurile și plusurile exercitate (spre exemplu), de omul Dan Barbilian (p. 188) sau de filosoful Emil Cioran. (p. 247) Referindu-se la anii '50, istoricul Lucian Boia dorește să reținem că s-au făcut „concesii de ambele părți: și dinspre regim, și dinspre vechii intelectuali” (p.335), apreciindu-se în același timp că Istoria comunismului “nu e deloc lipsită de întorsături și paradoxuri...” (p. 333) Generalizând puțin afirmația profesorului, aș zice că fiecare dintre partidele ajunse la putere, nu doar cel comunist, a „tins spre monopolul puterii” (p. 276), iar înscrierea într-un partid politic devine - mai mult sau mai puțin - așa cum afirmă C. Rădulescu-Motru (gândind la sine), „drept o asigurare în contra eventualelor nedreptăți... ” (p. 277) care ar putea surveni. Vârsta nu reprezintă nici scuză, nici salvare, nici dobândirea de avantaje materiale. Un caz special, aș zice eu, deși domnul profesor Boia nu a făcut deloc referire, este acela al biologului Paul Bujor (1862-1952). Socialist, încă din tinerețe, s-a implicat afectiv și culminant în politica timpului său; iar după 1944, încredințat că „lumina vine de la răsărit” (formulă rostită în Senatul României anului 1920), devine un înfocat propagator al doctrinei socialist-comuniste. Și rezultatul? În jurul anilor ‘50, redacta petiții de ajutorare financiară, nu avea o locuință stabilă (în București), își renegase rudele (încă din tinerețe, ca să nu i se afle originea) murind singur, la vârsta de 90 de ani, cu capul pe masa de studiu, într-o încăpere de la Muzeul „Gr. Antipa”. Acesta ar reprezenta un caz atipic de aprig susținător al unei cauze politice, fără a se fi bucurat de avantaje materiale, așa după cum se cunosc „n” exemple, în trecut, dar și-n zilele noastre. De-a lungul evoluției sale, istoria înregistrează deopotrivă, verticalități și disimulări, firește, conștientizate. Dunărea de Jos MMXII 18 Nr.120 playbook Dacă a fost sau nu „disimulare” atitudinea lui Mircea Eliade vis-a-vis de evrei, Ioan Petru Culianu (1950-1991), autorul, printre altele, a unei monografii dedicate mentorului său, nu s-a putut edifica în totalitate, el rămânând, după cum apreciază profesorul Lucian Boia, „cu sentimentul - parțial justificat - al unei neînțelegeri și al unei nedreptăți” (p. 91), despre care putem presupune că mai multe mistere l-au costat viața astfel că, nici după douăzeci de ani de la plecarea lui dintre noi, nu am p ătruns în subtilitățile științei „manipulării fantasmelor'” (Eros și magie în Renaștere. 1484) și nici nu am aflam care este „prețul nemuririi...” Cu o vizibilă doză de eleganță, istoricul Lucian Boia definește, conchizând, metaforic, personalitatea lui Nicolae Iorga - „un focar de cultură” (p. 59), Camil Petrescu cel care construiește „edificii de idei” (p. 74) sau Eugen Ionescu, dotat cu - „permanentă fragilitate” (p. 93) etc. În egală măsură, istoricului îi place să lase și calea deschisă către cititorul care ar putea discerne el însuși anumite realități, întrebându-se și întrebându-ne: „Avea sau nu avea dreptate?...” (p. 56) Dar despre reprezentanții ziarelor „Adevărul” și „Dimineața” ce reflecții se deschid?! Controvesate, vădit (Nu?!), prin afirmațiile: „Nu suntem comuniști!” - „Suntem ziare democratice” (p. 67) Interesantă rămâne și-o altă temă, frica. (p. 92) Dar pentru a o percepe, în context istoric, firește, vom apela (conchizând) la judecata unui filosof: „Dacăfrica ne ajută să ne definim sentimentul spațiului, moartea ne dă adevăratul simț al dimensiunii noastre temporale...” 10 Și-n acest sens, invitația de a lectura Capcanele istoriei unei perioade atât de complexe și atât de complicate, este generoasă și imperioasă. Bibliografie: 1. Lucian Boia - Capcanele istoriei. Elita intelectuală românească între 1930 și 1950. Ed. Humanitas, București, 2011. 2. Constantin Noica - Jurnal de idei, Humanitas, 1991, p. 341. 3. Lucian Boia - Germanofilii. Elita intelectuală românească în anii Primului Război Mondial. Ed. Humanitas, 2009. 4. N. Steinhardt - Primejdia mărturisirii, Ed. Dacia, 1993, p. 231. 5. Mircea Eliade - Memorii, I, Humanitas, 1991, p. 125. 6. Eugen Ionescu - Nu, Humanitas, 1991, p. 196 7. Emil Cioran - Ispita de a exista, Humanitas, București, 1990, p. 186. 8. Mircea Vulcănescu - Ultimul cuvânt, Humanitas, 1992, p. 35. 9. Petru Comarnescu - Pagini de Jurnal, I, Ed. Noul Orfeu, București, 2003, p. 209. 10. Emil Cioran - Ispita de a exista, Humanitas, 1990, p. 191. octavian mihalcea EPICRIZA Emil Niculescu „EDITURA-, Semnr, EPICRIZA CULTIVATORULUI DE UMBRE Luând ca reper titlul unui volum de versuri anterior, ,,Flagel”, ultima carte a lui Octavian Mihalcea, ,,Epicriza” (Editura ,,Semne”, 2011, cu expresive desene de Alex Ivanov), ar părea să cuprindă mai degrabă pasteluri, gen liric întru totul stimabil și, din ce în ce, mai puțin frecventat. Accidental, știutor al unor anumite întâmplări din viața cotidiană a autorului, sunt cumva somat de texte să iau act de o experiență care și-a depășit ceea ce s-ar numi, în termeni de specialitate, foile de observație și are o anumită gravitate, ce o extrage dintre crizele de suprafață orientând-o către literatură. Din crâmpeie, fragmente, fărâme livrate cu parcimonie, o transă, de multe ori controlată de o omerta a discreției, se poate realiza o atmosferă, un topos al suferinței și claustrării: Împărțirea/ corpului pe verticală amintește că oasele se mai și rup. Bucuria/ întinderii, gând colorat, va fi închinată unui zeu numărând (Zeu numărând); sau: Părerea de a fi culcat. Patul pătrunde și modifică structura/ organismelor vii. Inerția fiarelor. Inima ca deosebire (Interior). Translând dinspre cărți mai vechi, se aud un rigid ,,Mane. Tekel. Fares.”, cum și observații ale unui Lazăr, înainte de miracol, o asimilare mentală a mediului la corpul fizic. De fapt, patul nu procustizează reacțiile celor ,,condamnați” să îi fie prizonieri, există trepte și gradații; Constantin Țoiu, la rubrica sa ,,Prepeleac”, din ,,România literară''(nr.12,2004), aprecia față de faza ,,terminală” a lui Miron Radu Paraschivescu din 1971: Ideea că între toți oamenii de pe pământ există alte granițe decât cele geografice, granițele culturii și experiențelor individuale, Dunărea de Jos MMXII 19 playbook dobândite; precum și cele ce îi despart în cele ce privește dispariția fizică, felul în care acceptă ei trecerea dincolo, unde dispar toate frontierele în haosul aparent al universului (.). Aceste hotărnicii îl țin pe autor departe de naturalismul narațiunii despre un organism în alarmă și servituțile biologice ale acestei posturi, așa cum le narează M. Blecher, deși se află în Lumea venelor expuse (Unghiul se clatină), unde Boala ascunde unele sentimente (Mai mult decât ești), iar anumite lucruri își arată latura malefică, Obiect vătămător, ceasul, fiindcă Sub grinzi nesfârșite, vei spune că orele / învinse au pierdut averea învierii. Trupuri în robie. (Gândindfocul). Un fior bacovian al resorbției în elemente/materie, cu o conștiință a ,,scenei” acoperită (funcționărește) cu acte se insinuează într-o lacustră birocratizată și antiseptică. Fluxul hârtiilor negre vestește ancorarea trupului în nămol. Rolul vine, revine.(Magia malurilor subterane). Pe riviera lui Lethe, unde Doar nisipul plouat dimineața înțelege magia oamenilor vii (Urma se pierde sus), există o tentație a dispariției, a renunțării, izbăvitoare, în fond: Hai să alegem seducția! Îndemn așteptat în stadiul fulgerului/ Mâine urmează altă ordine când poate nu vrei să ieși din/ adâncuri. Sunt puține comori.(Comori). Sunt, totuși, între compensații, acelea ale unor informații/depozite ezoterice, alfabetele unui alt limbaj: Coborârea în pântecele cuvintelor ce nu s-au mai spus/ demult, ca sângele sfințit sub ochii toleranți ai bibliotecilor îngropate. (Urmă și floare de roșu pe timp de iarnă).În pofida unor vagi precizări, ce indică o epocă apropiată, aerul este, de cele mai multe ori, anistoric, și tot astfel angoasa: Cu ochii noștri vedem animale din/ timpuri apuse. Pentru că trecutul trăiește împodobit cu pene și blănuri. Pericol de moarte. Există familii de spirite/ ce se îneacă în vise, spre a pluti apoi în dimineți obscure (Pericol de moarte). Arta, poate, este un vechi exorcism, imemorială rețetă a șamanilor/lecuitorilor; prin asociație, un titlu al unei antologii din poezia lui Ion Caraion: ,,Antichitatea durerii”. Există date, biologice chiar, în afara timpului, compatibilități care fac posibilă sau nu, să zicem, o operație de grefă: Vârsta de aur, e o convingere,/ nu privește în calendarul risipei. Țesuturile se recunosc prin/ intuiții rămase din alți evi, fără certificate natale. (Pericol în somn). Sub semnul unei vulnerabilități (intermitente, poate semipermanente), a proximității ultimelor transmisii/ emisii ale unui ,,mesaj” încriptat uneori până la rună sau cartuș hieroglific, Octavian Mihalcea folosește, cu o bine deprinsă tehnică, așa-numita ,,stilistică a eschivei”, cea pe care Eugen Negrici o semnala în versurile lui Virgil Mazilescu, cel care se recomanda ,,omul virgil”. Vi(r)gilențele țin de un fel de transă voit neglijentă, o obscurizare, un dicteu controlat dar de o mare spontaneitate asociativă, în care prezumatul lector are și datoria, dacă binevoiește, să conlucreze, să acopere salturi spectaculoase cu obolul fanteziei sale simpatetice. Ar fi echivalentul unei situații severe, în care o tremurare de pleoape, o discretă palpare suplinesc o spovedanie, indicații testamentare, comprimate până la orgolioasa, pe cât de modesta năzuință argheziană: ,,un nume adunat pe-o carte”. Sunt telegrame din no man's land, dictate în tangajul unei charonice luntre, și exact într-o Pauză de plâns în teatrul divin (Cala), care se recunosc a fi Fragmente după fragmente, știința iluziei întru știința/ plânsului relativ (Încă loviri naturale), cu buna speranță consolatorie că undeva încă mai/ respiră armura soarelui pur (Armura soarelui), un puseu apollinic ca un salut transmis din metrou. E o atmosferă stranie, spitalicesc-cazonă, amintind de gimnasticile de ,,recuperare” (mai puțin conotația politică, cred), din filmul lui Mircea Daneliuc, ,,Glissando”: Vremea, ca și viața, începe mâine, când vom fi mulți la zidul/ plăsmuirilor antisingurătate. Așa pătrundem în castelul/voalurilor albe, sincer înconjurați de iluzia pisicilor negre,/stăpânitoare. (Ciopliri). În rest, autoscopiile denotă, când și când, o rimbaldiană înstrăinare/ dedublare, un transfer în altcineva/celălalt: Se întâmplă iubire de azi spre ieri. Al cui e străinul/ ce coboară? (Ajna). Confuzie, alteritate minată de o obosită autoironie: bună anatemă, cineva care/ mă iubește pentru ceea ce nu sunt.(Sămânța). Scrisul devine și o dexteritate/probă în obscuritate: Află-ți sufletul și/ scrie pe întuneric. Ajută! (Scrisul pe întuneric). După ce, și el, rupe gâtul elocvenței, chiar când uzează de niște sentențiozități r rebours, Octavian Mihalcea comunică, în treacăt, câteva ,,didahii” mundane, parcă posac matheine: Îți spun că noroiul atrage banii, iubirea și moartea (Iris); cum și: Fără plăcere, toți caută/ aur pe tărâmul broaștelor. Bărbații au carnea translucidă./Femeile - mai multe porți cu jar, iarna. S-a oprit ploaia. Ca ideea uitată, în față apare virtutea cariatidelor.(Virtutea cariatidelor). În alcătuirea de herb, poetul are (și) fugare gusturi stendhaliene, pe care le divulgă sub rezerva că ,,nu a fost să fie”, promițându-și niște reestimări ale câmpului de luptă și, în cele din urmă, armistițiul pe durată nedeterminată: Roșul poartă o mare vină. Încleștată în surâsulformei,/orice întâmplare este veșnică rutină (.) Visez să mă vindec, să/ disec minunea, ca în legenda cultivatorului de umbre. (Numai ce strălucește). Dacă ,,orice carte este o boală învinsă”, prin ,,Epicriza”, Octavian Mihalcea și-a negociat, cu notabil profit la bursa evanescențelor (va mai fi fiind, acum, de închipuit, la fel de ușor ca pe vremea când un poet se aventura să exploateze o plantație de cuie?), recolta de umbre din productiva zonă subliminală. Un pașaport elegant, cu vize negre-roșii la vedere. C. Tonegaru Dunărea de Jos MMXII 20 Nr.120 Singurătatea... (continuarea de la p.9) Basarabia din noi în dezgustul sărutului lui Iuda: „.Dar și această iarnă în ediție de lux/ va sfârși în băltoace grețoase,/ chiar înainte de a doua venire a Mântuitorului.” (Cina cea de taină). Poetul, desigur, nu încetează a face „exerciții de singurătate”, elegiace: „cartea ta de vise - instrument al Morții -/ viscoli prin mine lung, conspirativ,/ încercând să-mpartă în egale porții/ chiar un trup ce, iată, e mai mult fictiv// mâna ca o vâslă lingușind prin ape/ amintiri duioase câte-au mai rămas/ traversează clipa și ne dă aproape/ ceaiul veșniciei-n limbile de ceas.” (Exerciții de singurătate). Încercând a desluși, la îndemnurile lui Dante, pluralitatea sensurilor Poeziei, să ne aplecăm o clipă asupra insolitei sintagme Singurătatea Apocalipsei. Asta ar suna ca apocalipsă fără finalitate, fără putința Judecății de Apoi. O decădere fără sfârșit, trimițându-ne la sensul literal al poeziei, cu stricta ei actualitate: „Azi sărăcia lumi-i ca o hemoragie/ Și erodează globul în lacrimi ambalat./ Prins brusc într-o lumină abia, ca o leșie,/ Dealul Golgotei crește în fiecare sat.// În târg poetul singur, înduioșând armura/ Copacilor ce noaptea se-ncolonează blând,/ Stoarce din vise ceaiu-ndulcit cu cianură/ Și face schimb de zodii cu trecători, de rând.// Iar pruncu-n burta mamei cuprins de-un fel de teamă,/ Când aștrii și morala la fel se descompun,/ Puterile divine în ajutor le cheamă/ Ca nașterea-i s-o-amâie pentru un timp mai bun.” (Invocație). Pentru că „iarna imperială” nu a trecut: „La subsuoara lumii miroase-a plictiseală,/ Tramvaiele gripate tușesc în zori prin burg./ Într-un imperiu putred cu iarna lui totală/ Popoare mici trag pleoapa râvnitului amurg.” (Iarnă imperială). Rugile noastre stau uitate în ruine, iar Poetul își caligrafiază propriu sfârșit: „Uitate prin duminici de la-nceputul lumii,/ Rugile noastre sapă în subteran de ani;/ Cădelnițându-și soarta peste ruine, ulmii/ Învață-n taină șoapta grădinii Ghetsimani.// Și doar la intervale egale, pe măsură/ Ce vasele sangvine mai pâlpâie subit,/ Codificat, Poetul, cu aburul din gură/ Își caligrafiază chiar propriul sfârșit.” Forța gravitațională morții în satul românesc înstrăinat, în cetățile și în târgurile noastre, devine copleșitoare: „Ce veac târziu și ce colinde triste/ Mută zăpezi din munți mai spre câmpii,/ Prin sate condamnate să existe/ În golul dintre moarte și tării.// Cetăți și târguri intră iar în comă/ Vomând spre zori baloturi de gunoi,/ Ospiciu-mpinge regele-n fantomă/ Ca minutarul ora - sloi cu sloi.// De gări asediați, purtând pe față/ Chiar umbra țării,-n riduri și priviri,/ Noi alăptăm iluziile cu ceață/ Și stoarcem din sicrie amintiri.” (Ce veac târziu...). Iată același sfârșit de veac și la Cernăuți, surprins de poet în 1988: „Fostul micul Paris doarme cu botul pe labe,/ Călătorii târzii șterg cu umbra asfaltul murdar./ Cei câțiva tei mai îngână doar niște silabe/ Din parfumul de cândva, atât de vizionar.// Pe ziduri mai vechi ca varul cu inchiziția-n sânge/ Vâră pumnii în gura istoriei până la cot./ Dar în cimitir dimineața pe cruci se răsfrânge/ Lumina hărții bătrânului Herodot.” (Sfârșit de veac la Cernăuți). Ceea ce grăiesc statisticile și investigațiile sociologice și antropologice din cercetările Alexandrinei Cernov și ale altora, privitoare la apocalipsa coborâtă asupra elementului românesc din Bucovina nordică, dobândesc, în imaginarul fie elegiac, fie dur al lui Ilie T. Zegrea, accente nemaiatinse de vreun poet român din afara actualelor granițe ale Țării, exceptându-l, poate, pe Grigore Vieru. Să nu se înțeleagă de aici că Ilie T. Zegrea este un pesimist. Dimpotrivă, e o robustețe pe care el știe să și-o cultive cu măsură și frumusețe metaforică. El știe, bunăoară, spre deosebire de cei seduși de mirosurile „demitizării” și ale pseudo-europenismului, că Eminescu-i tot ce-avem mai sfânt, cum sună un titlu din 1990. Mai știe că în „îngândurarea crinului” își poate găsi oglinda în care să se vadă și să-l vadă (Crinul îngândurat), că în copilărie este recuperarea a tot ce veacul a pângărit (Pentru că va trebui.), că la Sinăuții-de-Jos încă mai e frumusețea pe care o credea pierdută: „Sunt plin de-aceste dealuri curgătoare/ Ca un covor țesut cu iarbă vie./ Prin catedrala Toamnei trec cocoare/ Și-arinii-nvață-o lungă elegie.// Pe dealul Derscăi și la Brazi, devale,/ Trag funigeii fire-abia văzute./ Tresar păduri cu aeru-n vocale/ Când vine bruma-ncet să le sărute.// La Iazul Curții și acolo,-n Luncă,/ Luna strivește-n ierbi mărgăritare./ Frunza în zbor aicea mă aruncă./ Sunt plin de-aceste dealuri curgătoare.” (La Sinăuții-de-Jos). Nu întâmplător astfel de poeme au fost plasate spre sfârșitul volumului. O întoarcere chiar la „primele caiete”, rămase inedite, ca ultimă secvență, când era îngrijorat că tăietorii de lemne devastează pădurea (Tăietorii de pădure). Cele 101 poeme pot lăsa impresia că sunt „ordonate” aleatoriu. De fapt, autorul ne dă cheia artei sale încă din primul poem: ordinea este a frunzelor care cad toamna, „Ignorând tehnica versificației”. Dar, în această dezordine naturală, ce armonie a spectacolului, vindecându-ne și vindecându-l parcă pe Poet de. singurătate. Note: 1 Ilie T. Zegrea s-a născut la 3 iunie 1949, în Sinăuții-de-Jos, raionul Hliboca (Adâncata), regiunea Cernăuți. Debut poetic în 1963, în presa de la Chișinău. Volume publicate: Timpul ierbilor (Editura Carpați, Ujgorod, Cernăuți, 1977), Navigator în septembrie (Editura Literatura artistică, Chișinău, 1983), Crinul îngândurat (Editura Ujgorod, 1986), Oglindă retrovizoare (Editura Hyperion, Chișinău, 1991), Singurătatea Apocalipsei (Editura Eminescu, București, 1998, seria „Poeți români contemporani”), La marginea nopții (Editura Misto, Cernăuți, 2004, ediție bilingvă română-ucraineană, trad. de Vitalii Kolodii). 2 Ion Anton, Ziditorul piramidei singurătății, în „Florile Dalbe”, Chișinău, 24 ianuarie 2002. Dunărea de Jos MMXII 21 Texte des/ pre texte Ecce homo: O Absență care va redeveni Absentă... 9 Lucian Alecsa - Viață mahmură și neagră, Ed.Brumar, Timișoara, 2011. Moto: „. gândurile mele nu au nicicând un început concret,/ când le absorb din univers” L. Alecsa Omul și cartea, Omul și Universul, Omul și Realitatea, dacă vreți, Viața și tot ceea ce mai rămâne... Două fiare aproape metafizice, una câte una, față în față într-o arenă („ doar biata umbră îmi mai e fidelă/ deja așteaptă țeapănă în arenă/ să se confrunte cu cel ce-am fost cândva” -p.17), neștiind de unde să se apuce, de unde să se-nceapă. Rațiunea și gândurile ei, pe de o parte, legile Fizicii, cunoscute sau nu, pe de altă parte. Omul-Păpușă, mișcat de sforile rațiunii și irațiunii disperării Incertitudinilor, între gratiile Universului, gândind dragostea, gândind moartea, gândind înstrăinarea, gândind nebunia, gândind poezia și fantezia, gândind „viața mahmură și neagră”. Gândurile alegând cuvintele, sau cuvintele alegând gândurile, moșind texte purtând în același timp (dar „în afara oricui timp concret”) „mucilagiul din placentă” și germenii înstrăinării totale, finale (raportându-ne la o anume existență). Andrei Novac: sobră, solemnă, gravă, arta sentimentelor. vizavi de Permanența fără sentimente 9 Ținând cont de specializarea mea, istorie-filozofie, la o facultate cu titulatură la fel precum aceea la care a studiat A.Novac (Litere, Istorie și Teologie), am avut un motiv în plus să fiu curios „cum scrie” acest (încă) tânăr poet, licențiat în istorie, cu master pe relații internaționale și integrare euro-atlantică și acum doctorand în filologie. Literar, o asemenea „introducere” biografică poate să nu aibă nici un sens, ci doar să dea o anumită idee despre formarea culturală a poetului. În rest, mai mult ca sigur că arta sentimentelor este hotărâtoare în ceea ce privește „produsul final”. Titlul, poemul care deschide festinul par a sugera, filosofic (aici, estetic, ne putem raporta și la o artă poetică asumată), măcar pentru cartea la care ne referim („ACEIAȘI”, Ed.Brumar, Timișoara, 2011), că oricâte s-ar schimba, atât în cultură cât și în civilizație, noi, oamenii, am cam fi. „aceiași”. Sau măcar noi, „oamenii” care mai scriem și poezie, deși uneori parcă avem sentimentul că totuși existențele noastre ar putea fi compuse din mai multe vieți (apropo și de „Exuviile” Simonei Popescu!), totuși, nu-i așa, noi am fi tot. „aceiași”. Dar să lăsăm filozofia (defect al dublei specializări!), și să fim doar cronicari! Andrei Novac este un rafinat! Nu se lasă dus de puterea cuvintelor, ci doar de forța ideilor. Nu lasă dionisiacul Poeziei să-l controleze. Dar este el un apollinic?! (urmarea la pagina 22) (urmarea la pagina 24) Dunărea de Jos MMXII 22 Ocheade literare Viață mahmură și neagră (continuarea de la p.21) Da, iată Omul în fața dar și întru una (uneia) dintre cărțile sale... Lucian Alecsa (pe care într-un poem nescris îl păstrez lângă una dintre inimi înconjurat într-o lumină cum numai lângă Schitul Voronei poate fi, într-un autobuz, lângă o fereastră, zâmbind prietenos; iar într-unul scris deja este lângă „gellu mircea radu adrian da sterian cassian daniel catinca” și celălalt lucian într-un vis al „schitului pândit de cuvinte”) ne vrăjește și ne dezvrăjește, uneori teribilist, alteori răzvrătit, ne readuce aminte că adevăratele cărți nu sunt (numai) pentru entertainment. Sunt (și) obiecte de cult (înainte de a deveni ființări pentru sinele lor, independente de autorii lor): pentru cultul priteniei (imposibile sau nu), pentru cultul vreunui zeu, pentru cultul zădărniciei, deșertăciunii ș.a.m.d. „Degetele butucănoase ale lucidității” îi pipăie din când în când crisparea; alteori parcă fuge de luciditate, dând revoltei existențialiste câteva drepturi fundamentale (precum cel la poezie). Imaginile sunt cutremurătoare, fără milă, aproape furioase: „mă simt deja o simplă plantă agățătoare/ rânjind ca o dementă la acel arac înfipt în măduva luminii/ ce-mi ține viu doar nervul clorofilei/ mii de cerculețe îmi înfrunzesc în jurul frunții/ sunt baierele demenței/ de care mă va prinde chiar dracul/ când va fi să dea de lut cu mine a doua oară./ Dar vai,/ dincolo de vis doar tulburarea minții ce mai naște monștri/ pitici schilozi cu capete de ceară/ pe care-i îngrijesc cu râvnă eu cel fără trup și fără de suflare;/ îi spăl cu mâl pe față, îi țesal cu spini de laur pe cocoașă/ să fie mai urâți ca moartea/ ca nu cumva să-mi trezească din somn visarea/ să mă intoxic precum dementul cu proprile mele gânduri.” (p.8). Dacă ar fi să simplificăm, Omul și cartea oscilează între stările din poemul „Sunt o epavă” (În acest tip de poeme parcă ne reamintește că Dante Alighieri a uitat să scrie alte două părți la „Divina Comedie”: „Viața” și „Imaginarul”!) și „Să-mi spargă visul” (nostalgic, cu secvențe din viața fericită, repede amintindu-ne însă de menghina vieții în ansamblul ei) - la pagina 63, în poemul „Din neatenție” scrie: „capul meu oscilează ca un pendul între două lumi/ una stânjenitoare, neglijentă, lipsită Cut De la Botoșani, o nouă capodoperă a modernismului târziu trage semnale de alarmă pe drumul spre Dincolo! Nr.120 de trac, dar cel puțin concretă/ alta superbă, vaporoasă, ușor corpolentă/ ca o mângâiere de seară sau ca un vis nesfârșit/ fără de suflet și fără de trup”. Dar, probabil, după lectura întregii cărți, vei spune că acele gânduri curate care îți fac „moartea mai plăpândă și raiul mai încăpător” sunt parcă mult prea puține (dacă vreți, precum țaica pentru aluat al textelor), comparându-le cu cele ale disperării: „ e tot mai veșted timpul/ ninge prea des cu resturi de placentă moartă/ otrăvind cu sânge cald seninul” (p.11). Apocalipsa (universală și personală) strigă (înțeleasă aici mai degrabă ca revelație a sfârșitului lumii sau a persoanei), aproape obligându-l pe scriitor să noteze, să noteze iar, rob nu numai al Dumnezeului, ci și al dracului gol, al sufletului și al imaginarului livresc sau nu. Are avantajul privirii „cu altceva decât cu organul văzului”. Greutatea cărții (aproape la propriu), care îi dă valoare de ancoră pentru ființa poetului, este dată de „Strănutul morții” ( este titlu de poem, dar putea fi și alt titlu al cărții, Moartea fiind precum făina - moartea boabelor de cereale - pentru aluatul copturii; ce mai rămâne din tot ce-a fost viață, apă, apă vie): „Cancerul mi-a pus moartea la ureche/ ca pe scoică de apă dulce/ să-i ascult în liniște susurul/ și să nu mai dau înapoi din fața destinului.” Condamnarea ne face să murmurăm că „Ivan Ilici c'est moi”, cu toată trainica prietenie a noastră cu Poezia, cu sau fără muzele ei. Și ceilalți, privind la ancoră, la substanța Cut Lucian Alecsa se va fi autoprezentat ca un Hamlet al miazănopții botoșănene - spațiu spiritual sacru al românității -, Hamlet fără regat, cu un tată ucis de viața ca un unchi, cu o Ofelie abia amintită, ținând în mână craniul Dublului său, bântuit fiind de propria fantomă.. Cu îngeri și draci ca figuranți de soi, strigându-și într-un cor atemporal destinul, înscenându-și tragedia în fața iatacului în care stau Dumnezeu cu Moartea, iatac al melancoliei în care cei doi pun „la patefonul lumii aceeași simfonie” (p.98). Știe că nu va impresiona, dar își înscenează propria moarte, propria încoșciugare, poate propria înmormântare, propria trecere a Styxului. Probabil Dumnezeu și Moartea vor mormăi: „livresc, livresc, livresc”. Și după ce tot show-ul se termină, parcă fără a aplauda, ca într-un film de David Lynch, Cel Ce Se Interpreta pe Sine (sau poate pe Dumnezeu, cine mai știe!?) va zice: - Noi nu am propus, așa, simplu, desăvârșirea. Și Moartea va bate cu toiag în scena lumii. Și Imn Vieții și Universului va înălța. Și-n jocul de lumini și umbre, poate unora li se va părea că-s mahmuri și negri. NU-și vor da seama că nu este vorba decât despre gânduri despre. gânduri. Da, este o carte a tristeții și a tuturor pruncilor ei. Dunărea de Jos MMXII 23 Ocheade literare Cut Neinsistând prea mult pe motivul Dublului, Duplicatului, Lucian Alecsa ne rămâne în această carte aproape ca un sumbru personaj al unui basm nordic (sau din textele lui Terry Pratchett), vrând să creadă (probabil) în existența vreunei Crăiese a Sfintei Treimi, refuzând să scrie epitafuri pentru un cimitir „neserios” precum cel de la Săpânța... Gândind că poate sufletul nu va ajunge „o simplă cagulă pe fața Nimicului”. ei, și la rugina ei, se vor întreba retoric: când nu mai este ființa Dasein-ului, ființa cuvintelor ce le-a potrivit aceasta, ființa trecătorului mai este sau este deja altă ființă? Taină mare, sub bătaia undelor adâncimii ființei ce nu va mai avea nicicând (oare) luminiș! Rămân umbrele cuvintelor (pe hârtie este mereu așa!) pe foaia cărții, vag consolator, vag promițător ( a altă lume, o altă viață), oarecum oniric, oarecum suprarealist: „din pântecul pământului se ivi chipul meu gol pe dinăuntru/ eram un adevărat cofraj uman din piele arsă/ așteptând cu limba scoasă/ ca Dumnezeu să-i toarne sânge, carne/ și viață proaspătă fără de-o altă moarte./ N-a durat mult cosmetizarea/ a început cu fruntea, fața, nasul, gura/ limba deja o aveam în dotare/ iar când trecu la măruntaie fu chiar foarte simplu/ știind lecția încă de la facerea lumii/ le așeză la loc în câteva secunde/ se împotmoli nițel la inimă/ uitase pe ce parte a corpului îi este locul/ noroc de Duhul Sfânt/ (...)/ brusc m-am ridicat în capul oaselor fără să tulbur mormântul/ și-am tăiat-o ca împușcatul spre cerul aromat/ unde trei îngeri dalbi mă moșiră pe loc/ îmi secționară ombilicul cu tăișul unei raze/ apoi mă tămâiară pe rană și pe creștet/ rugându-se să nu adorm cumva în nișa dintre vieți/ mă îmbăiară în apă fiartă și agheasmă/ ca să mă uite dracul chiar de tot/ apoi mă procopsiră cu două aripi grele ca de plumb/ și-o spaimă neagră și ușor obeză/ subit mi se dezghețară nervii, pielea, mușchii/ iar sângele țâșni prin vene în gâlgâituri solemne/ îmi vine să strănut/ îmi este teamă să nu trezesc cumva a doua oară Moartea/ și-apoi s-o iau în rotocol de la început” (p.23). Tot trupul cărții este o continuare, culmea, benignă a Răului ce smintește, ce ne înnebunește în fața Certitudinii, amintindu-ne: „Nefericirea mea e siameză cu nefericirea ta”. Mai spune scriitorul vizavi de visele sale de. înviere, reînviere ( de obicei „coșmaruri ”): „Nimic primordial în această renaștere/ doar deznădejdea vieții pusă la macerat/ în borcanul cu tinctură onirică”. Apropo de aceasta, cât de arhetipală poate fi lipsa de speranță? Câte am mai putea scrie despre dreptul de a fi al ființei neființei? La care, profilactic, nu putem gândi prea mult fără a o lua razna? Fără a cădea în ghearele Spaimei, ca orice vizitator lucid al unei grădini zoologice - a se vedea pagina 28, cu o astfel de vizită! * Dar ce ar fi disperarea fără Dumnezeu? Parcă ne este teamă să ne și gândim la așa ceva. Dumnezeu este și El în carte: rămânem cu imaginea lui catafatică: îmbătrânit, gârbov și trist, „păru-i numai o promoroacă/ sub unghii mai are fărâmituri de pământ nedospit/ încă de la Facerea Lumii/ barba îi este plină de scame/ cică acestea ar fi doar pene de îngeri răzvrătiți/ i-a obosit până și auzul/ Scaraoschi Îl scarpină-n urechi/ în nemărginita Lui bunătate/ îl lasă să-și facă de cap/ și despre sine are gânduri ciudate/ se crede o simplă păpușă androgină/ în burta căreia stau ferecate toate lumile lumii/ din când în când mai eliberează câte un Univers.” ș.a.m.d. (p.31). „Bufonul speranței,/ cel mai mare dintre îngerii picați „ /p.39) nu prea are nicio șansă. în această carte. Dar, la urma urmelor, nici atot puternicia Sfintei treimi nu este menajată, Adevărul fiindu-i mai bun prieten poetului decât. prejudecățile despre sacralitate: Sfântul Duh poate fi și el neglijent, „raiul îmbătrânește pe dinăuntru” ș.a.m.d. Bref, la medierea condiției umane viitoare, cartea lui Lucian Alecsa va putea fi convocată ca mărturie a suferinței sufletești și trupești, a Spaimelor pe care peste 2000 de ani de „NU vă temeți!” nu au putut să le înfrângă! Scriind acestea, fetița de patru ani vine cu un rosarium pe care încearcă să mi-l pună la gât. Dar capul e prea mare, rosariumul rămâne atârnat, bleu, ca o coroană cu cruciulița legănându-se în dreptul ochilor. Da, poate capul, cu tot ce este al lui, este piedica. este o cămașă de forță, așa cum melancolia este pentru Lucian Alecsa, încăpându-l perfect, ținându-l compact, provocându-l, în fine, quasiromantic, să-și îndrăgească (episodic) moartea „ca pe-o logodnică fermecătoare”. Mda, când „instinctul de conservare nu mai chicotește cu eternitatea”, Poezia ia alte forme, forme mai de stâncă, mai de cruci de lemn, mai de bufnițe (ale înțelepciunii deșarte, evident) „cu penajul în flăcări ” . Să ne oprim aici, cu vederea acestei zburătoare arzând peste Absențe, peste esența absenței, cu alte stoluri „de cuvinte împăiate/ ce bombardează din toate părțile lumea”. Restul e tăcere. sau scâncet de copil. Dacă nu chiar de Dumnezeu jucându-se de-a neputința (deși doar „omul e vinovat de neputință”!, p.56). Gărgăunii, pe care un alt copil voia să-i oprească (să nu-i zboare altui „tati”, adică lui Lucian Alecsa, în timpul somnului! - p.65), tot vor zbura! Fiindcă Totul zboară, Totul plutește! Totul e bine! Sau Totul e rău și bine, peste ieslea pustie! (p.50). Soarele zilei „desfrunzirii măslinului ” poate răsări! Poate și pentru că (p.69) „un lucru e cert/ viața cu adevărat prinde viață numai în eter/ care-i și singura placentă ce nu expulzează fetusul afară/ îl lasă să înoate în spaima întunericului amniotic/ până ce mintea-i prinde rădăcini/ în nămolul veșnic al uitării.” Dunărea de Jos MMXII 24 Ocheade literare ...Permanența fără sentimente (continuarea de la p.21) Sau. este un retrăitor (apollinic) al Întâmplării, al întâmplărilor (de început, de sfârșit), al revelațiilor? Iată poemul „aceiași” (p.5): „noi nu mai avem de mult/ aceleași mâini,/ ne uităm mult mai rar/ unul către ochii celuilalt,/ de parcă nu am locui/ în aceeași cameră cu pereți albi/ pe care umbrele se plimbă degajat/ în fiecare dimineață,/ ne ferim, culmea, de aceleași sunete,/ devenim, periodic, mult mai distanți,/ de vânt sau față de zilele/ în care nici nu ne vorbim,/ călătorim unul prin amintirea celuilalt,/ siguri pe noi, dar cu o timiditate în mișcări/ care face ca timpul prezent să doară,/ noi nu mai aveam de mult/ aceleași mâini,/ ne căutăm în așteptarea fiecărei zile,/ fără să știm/ când nehotărârea o să ne dea sensurile înapoi.” În primul și în primul rând Andrei Novac este tânăr. Aproape de acel tânăr care iubește al lui Mircea Dinescu. Chiar dacă mai și consemnează o anume dialectică a sentimentelor, are prospețimea începuturilor și se mai poate îndrăgosti firesc (sau să facă declarații de dragoste). În al doilea rând este sincer. A se vedea, referitor la aceste două puncte (sper să nu par un Pristanda!), iată începutul „poemului justificativ” (p.7): „sunt sincer,/ tu ai putea să mă ridici din morți,/ doar amintindu-ți de mine,/ atunci când mă plimb, ore în șir,/ cu mâinile goale/ peste picioarele tale curate și singure” și finalul: „sunt sincer,/ de genele tale îmi este dor,/ mai dor decât îmi este/ de copilăria din care am fugit/ când au început să îmi moară bunicii,/ tu ești curată,/ peste pielea spatelui tău mă întind,/ cu frică și cu timiditate/ când vreau să respir”. În al treilea rând, putem spune că este poetul unui „timp al tandreței care nu mai există”. Decât foarte rar, am adăuga noi. Este un poet al decenței recuperate în poezie, un nostalgic (aproape pe aceeași linie lirică a clujeano-tecuceanului Paul Blaj). Este discret, poate de o anumită timiditate (doar am citit împreună „aceiași” sau poate veți citi „despre diminețile acestei lumi” - p.13, sau „poem liber” -p.14, unde se face referire la o „redefinire a timidității în univers”!), istoricește are sentimentul trecerii vremii: „viața noastră care trece fără să ne strige”. Viața care „se ascunde de noi”. Este și ludic (poate și cu sinceritatea, sic!). Un poem intitulat, cum altfel?, „în joacă” este exemplar în acest sens: „de câteva anotimpuri, te ascunzi de mine,/ îți așezi pe față măști care au culori vii,/ neliniștea o porți pe buze ca pe un ruj/ în zilele în care afară bate vântul,/ după un timp, am început să plâng/ și să regret Nr.120 din ce în ce mai mult// în cameră, toate lucrurile migrează/ spre o altă zi, spre o altă viață,/ eu tac, mă adun în mine,/ râd cu ochii închiși și te caut cu mâinile/ legate la spate.” (p.16). Așadar, Andrei Novac își creionează un portret (al poetului) la tinerețe, poemul de final adăugându-se crochiurilor: „deși din mine curge sânge,/ eu nu am răni,/ golul prin care trec/ mă face să te ascult cu atenție,/ luptele pe care le duc/ nu revoltă pe nimeni.// așa am certitudinea/ că nimic nu se poate schimba,/ peste mine se așază alte vieți,/ așa, moartea pare mult mai transparentă.” (p.77). Așa cum se cade, încet-încet, lângă Povestea/ poveștile de iubire, se cuibărește și privirea morții, urmată de trupul ei: doar Eros și Thanatos împreună fac istoria să meargă mai departe! „Simplu”. (Simplitatea este alt atribut al liricii lui A.Novac, dar nu una facilă! E una a maturității.) Și, salingerian, zice: „am înțeles/ că de moarte nu trebuie să fugi/ așa că încerc să îi feresc pe cei din jurul meu/ cu tandrețea și cu entuziasmul firești unui copil/ care nu are dimensiunea prezentului/ în care oamenii mai mult se urăsc decât se țin în brațe.// aș putea să privesc ore în șir/ jocul frunzelor cu vântul/ peste șoseaua cu oameni, marcaje și semafoare,/ până când seara ne va lăsa singuri.// acesta este singurul moment/ în care cred că pot să învăț/ moartea să iubească simplu și firesc,/ la fel cum te strâng pe tine de palmă.” (p.53). Marele atu al poeziei sale (cel puțin în acest volum, necunoscând conținutul altora, deși mai are publicate câteva) este Autenticitatea și capacitatea de a reda aceasta, impresionând cititorul. Când scrie „de genele tale îmi este dor,/ mai dor decât îmi este/ de copilăria din care am fugit/ când au început să îmi moară bunicii” figura oricărui bunic din lumea aceasta reînvie! Dar să nu devin prea patetic! Autenticitatea sa nu este jucată. Elegant, poate chiar cu o încercare nu neapărat conștientă de a deveni impersonal, auster, poate chiar sever cu bogăția Poeziei în general, fără ipocrizia poetului bătrân care se vrea „poet național”, își recunoaște „răul” și „slăbiciunile”: „eu sunt răul care te lasă fără echilibru,/ de parcă fantomele care îți tulbură gândurile/ ar fuma când fug,/ eu îmi fixez ceasul, întotdeauna, pe timp de ceață,/ îi schimb bateriile,/ apoi merg acasă și plâng,/ uneori, fără nici un motiv,/ plâng doar pentru că lacrimile/ ridică, din tăcere, toate gesturile noastre.// undeva, cineva râde de toate aceste slăbiciuni,/ zgomotul lăsat în întuneric adună toate umbrele la un loc,/ atunci, putem să ne întoarcem, iarăși, cu fața spre mare.” (p.25). Bref, Andrei Novac convinge. Suntem „aceiași”. Și totuși alții! Chiar dacă nu fuge de metafora comună (vezi „cerul gurii”) ori de câte o influență livrescă („sunt trist ca o singurătate”). Nu-i este rușine să recunoască bărbătește (poate auto-ironic că uneori poate plânge! Nimic vulgar, rar Dunărea de Jos MMXII 25 (continuarea de la p.20) Ocheade literare vag posesiv (în inerția faptului de a fi al bărbatului -uneori urăsc b ărbaț ii, sic!), „tandru” (un poem așa se intitulează!), așa este textul care-l convinge pe scriitor să-l publice, cu, totuși, atenționarea: „în lumea de azi, prea multă sensibilitate/ ar putea să te ucidă”. Vag ionescian (este vorba de perioada în care autorul „Cântăreței ...” scria „Elegii pentru ființe mici”), se referă și la „echilibrul” acestor ființe în care, altfel decât viitorul dramaturg, probabil, ne regăsim... Într-adevăr, suntem atât de mici și avem atât de multe cuvinte! Pentru a ne povesti viața și. moartea. Buzele senzuale de pe coperta I nu trebuie, totuși, să ne inducă în eroare! Creația talentatului Zgondoiu pune accent pe „mânuța” cu care se dă „click” și pe textul care se întrevede în loc de o dantură perfectă. Este un simbol perfect pentru o paradigmă a omului contemporan, a înstrăinării sale care încearcă la fel ca întotdeauna ( „aceiași!”) să se apropie și să îmblânzească o altă înstrăinare, mediat astăzi de „sticla” unui monitor oarecare. În epoca tehnologiei multi-touch, poetul este și nu este același, rămânând însă însetat de perfecțiune. Dar Perfecțiunea este și ea „aceeași”! Nu prea ne dă ceea ce dorim. Poetul zice (poate și apropo de mitul femeii quasiperfecte): „noi ne întâlnim în aceleași intersecții,/ ne uităm adânc unul în ochii celuilalt,/ râdem și ne dăm seama/ că nu ne cunoaștem încă.” (p.32). Obsesia purității (sau aproape obsesia) - și aici nu scap ocazia de a cita o frază favorită din Tournier: „Atenție la puritate - ea este vitriolul sufletului!”, dar și obsesia unui paradis pierdut „îl conving” să ne spună altfel „adevăruri”: „nu respiră decât viața din noi,/ așa cum nostalgiile ne cheamă/ să ne rugăm înainte de culcare” (p.43). sau „îi simt respirația înfășurată într-un palton,/ atunci când ne-am atins,/ aveam mâinile curate.” (p.31) Da, Andrei Novac este un altfel de colecționar al nostalgiilor. Nu le închide precum personajul lui Fowles, ci le dăruiește (o altfel de libertate): „de mine o să-ți amintești/ în zilele în care ninge peste pământ/ (.)/ simt bulgări uriași pe pământ/ care se rostogolesc peste o hârtie albă// de mine o să-ți amintești/ când o să râzi și o să alergi/ către toate florile/ care mai au umbră și timp/ peste obrajii acestui fragil și tainic pământ.” (p.46). Între o formă de curaj (în fața neantului din „înainte”) și de înțelegere a morții (p.47) și o revenire a spaimei (p.47), Andrei Novac mărturisește (pur și simplu): „aș putea să scriu despre orice,/ despre lumile Cut Cu ochii și imaginația, dacă ești într-adevăr umanist și iubitor al vieții ori al existenței universului, dacă vrei s ă lași o mărturie (estetică, nu neapărat etică), poți să scrii și câte un cronicar orb poate pipăi hărțile-poeme, încercând să strige în lumea de hârtie și cerneală că există un poet Andrei Novac... Chiar dacă unii dintre cronicari vor recunoaște „urmele scheletului” său. „până atunci, ne ținem echilibrul” care se aprind și se sting,/ despre crucile din cimitirile/ prin care se plimbă oameni cu hărți în mână,/ se sărută, se iau în brațe,/ până când viețile lor palpită.// aș putea să scriu și despre formele ei/ de femeie frumoasă/ ca despre cel mai curat lucru de pe pământ,/ așa, ajungem spre tot felul de locuri,/ până când lăsăm urma ca și fluturii care zboară/ peste o rană.” (p.50). Tot „simplu” (poemul intitulat astfel, la pagina 53, citat mai sus) ar vrea să învețe „moartea să iubească simplu și firesc”. Echilibrat, poate prea echilibrat, față de nebunia și haosul lumii ( „mă sprijin de spațiul unei lumi/ care stă să se scufunde”) are însă (chiar dacă septic) sentimentul unor „trânte interminabile cu universul”, al unei rotiri „printr-o lume/ care nu știe exact/ ce vrea de la noi” (p.55). Fiindcă el este boxeurul care în ring nu lovește (idem), ci doar „așteaptă”, construind cu forța minții, fugind „foarte des singur”. De aici, nota ușor zen sau, dacă vreți, „wu wei” a unora dintre poemele sale, așadar (și) contemplativă, „observația” captând imagini care vor conta: „livezile cu copaci înfloriți/ prin care fete frumoase stau întinse în iarbă,/ așteptând/ ca, pe acolo, să treacă tramvaie/ sau metrouri care să le ducă tot mai aproape/ de suprafața lucrurilor care contează.// din tălpile lor pleacă desene/ pe urmele cărora ar putea/ să fie construite aeroporturi.// acum, tot ce este în jurul meu este format/ din fotografii alb-negru pe care mișc/ degetele cu tandrețe/ ca într-o insomnie în care doar copiii te caută/ să te sărute pe obraz.” (p.64). Incertitudinile la care face aluzii din când în când sunt binevenite artei poetice ( „mă aștept pe mine/ pe banca din lemn sau din plastic/ ca pe un perete care s-a scufundat/ cu tot cu ultima corabie/ rătăcită pe orizontul mării tale.// acum, nu știu/ dacă urmele mele se vor șterge,/ umbră nu mai am de mult.” (p.65), căutările sensurilor dau ritm, culorile de video (poem) clip măresc tensiunea așteptării (și ea alt leit motiv), nu cade în ispita pseudo-misticii ori în hermeneutică a propriei credințe religioase (rar „îngerii oftează”, p.74), nu vrea spectacol liric de dragul spectacolului, Andrei Novac este un poet al „permanenței” care nu șochează, dar ne sperie. aproape blând (p.75). Aproape rece. Stelar. Dacă vreți, aproape kantian... Dunărea de Jos MMXII 26 Argumentul & fizionomia generației 2010 din Galați Cuvinte noi... 1. Câteva rânduri despre conceptul de generație literară. Dezbaterile despre conceptul de generație literară sunt prea multe și prea pătimașe pentru a fi prezentate în totalitatea lor aici. De altfel, conceptul de generație nici nu este foarte util creatorilor sau publicului larg, fiind mai degrabă interesant pentru criticii și istoricii literari. Iată cum argumenta Radu G. Țeposu în „Istoria tragică & grotescă a întunecatului deceniu literar nouă”: „criteriul generației i-a interesat în chip serios pe oamenii de litere și, în limitele temperanței, a devenit un obiect temeinic, folositor, instructiv. Nefiind cu totul o obsesie vacuă, împărțirea pe generații a fost cel puțin un instrument de lucru pentru cercetătorul literaturii, și nu întâmplător vorbim azi de generația lui Chateaubriand, de cea a lui Voltaire, la francezi, ori, la noi, de junimiști, de pașoptiști, de interbelici sau de generația '60”. Așa că nu voi mai irosi spațiul și voi considera valid conceptul de generație literară, „cu temperanță”, fără a-l considera un adevăr care nu poate fi supus polemicii. Pentru a schița cadrul în care discutăm despre o generație 2010 la Galați, voi începe printr-o scurtă prezentare a criteriului de generație literară. Introdus în anii ‘30 ai secolului trecut de către Albert Thibaudet, generația literară era totuna cu cea biologică. Astfel, criticul francez număra trei generații pe secol. Altminteri, diverse periodizări au mai circulat în istoria culturii, cu unități de măsură precum secolul, perioada (unui domnitor anume) sau diverse combinații. Însă discuția modernă asupra conceptului de generație literară începe cu Thibaudet. Ea continuă în formalismul rus, care descrie un concept similar cu cel de paradigmă literară și depășește cadrele identificării cu generația biologică. Persoane de aceeași vârstă pot aparține unor generații literare diferite. O astfel de idee a susținut-o la noi Tudor Vianu, care a propus conceptul de „generație de creație”. Pentru Vianu, generația nu este determinată de vârsta biologică, ci de o comunitate de principii ideologice și estetice care animă creatori de vârste diferite. Așa că la Tudor Vianu o generație literară durează mai mult decât una biologică. Totuși istoria îl contrazice. De la cei treizeci de ani pe generație la Thibaudet (și mai mult de treizeci la Vianu), ne confruntăm acum cu o situație în care avem o generație literară nouă la fiecare zece ani. 2. „Ismele” ultimilor douăzeci de ani în literatură. „Moartea” douămiismului. Gânduri despre o eventuală generație 2010. Într-un articol intitulat „Manifeste literare nouăzeciste și douămiiste” (publicat în două părți în revista „Luceafărul”, 2009), Felix Nicolau face o trecere în revistă a celor mai importante manifeste literare care au circulat în ultimii douăzeci de ani. Iată câte sunt: nouăzecism, delirionism, fracturism, douămiism, utilitarism, performantism, autenticism, boierism, turnism, nunuism (ultimele trei fiind considerate Nr.120 freshbook Andrei Velea, ianuarie 2012 „post-douămiiste ”). Concluzia: „1998-2008 este probabil cea mai prolifică perioadă în teoretizări de acest gen”. Trăsătura comună a tuturor aceste manifeste este „poziția explicit defavorabilă postmodernismului”, astfel încât, spune Felix Nicolau, „postmodernismul românesc a durat mult mai puțin decât cel occidental. A debutat tardiv, dar, în ce privește agonia, are șansa de a fi contemporan cu restul mapamondului”. Se spune în general (sau cel puțin se admite de către unii) că ultimul curent literar „închegat” a fost (sau este încă) douămiismul. Iar aceste vorbe sunt însoțite de zeci de păreri pro și contra în reviste sau pe site-urile literare. În 2006, Răzvan Țupa, una dintre figurile centrale ale generației în cauză, decreta: „generația 00 a expirat. urmează poezia”. În acel articol, tânărul poet constata că zeci de zeci de tineri imită cu mai mult sau mai puțin succes fracturismul, mizerabilismul, astfel că timpul ei creator a trecut, urmând epoca epigonilor. În viziunea lui Țupa, generația 2000 s-a stins repede, ținând între 1998 și 2005 (fracturismul fiind inclus ca manifest douămiist). „Colocviul tinerilor scriitori 2011” (proiect al Uniunii Scriitorilor desfășurat anual în Alba Iulia) a avut drept temă de dezbatere: „Generația 2000. Predarea ștafetei?” Voi reda întocmai câteva dintre părerile exprimate acolo (aparținând unor tineri scriitori), întrucât ele conțin supoziții personale asupra a ceea ce s-ar putea numi generic „generația 2010”: Adrian Diniș: „Generației nouăzeciste i-a priit umbra, douămiismul a venit foarte agresiv și zgomotos, iar vocea lui se mai aude încă undeva departe, pentru ca noua generație să se formeze mult mai tăcut și să fie mult mai eterogenă din punct de vedere al formulelor abordate, ceea ce îmi amintește de capetele generației optzeciste și mă face să cred că va fi o parte mai glamour, mai rock-star și o alta underground, mai boemă.” Iulia Militaru: „Criteriul generaționist îmi apare ca depășit și ineficient azi. Pe de o parte, el se bazează pe o anumită dinamică a centralului și marginalului, ceea ce menține încă existența unui centru tare, care se impune la un moment dat; pe de alta, tocmai această dinamică face ca, în cadrul câmpului, să se manifeste relații de putere. O astfel de imagine asupra literaturii pare a nu fi conștientizat încă intrarea noastră în alt secol, secolul XXI - nu coagularea într-o generație, ci dispersia ar trebui să ne intereseze.” Bogdan Coșa: „în epoca postmoralistă spre care se face deja ușor, dar vizibil, trecerea, vor gravita simpli scriitori, independenți, fără manifeste sau orgolii de apărat în fața predecesorilor (evident, vorbesc în numele meu), pe care îi vor privi ca pe niște obiecte de muzeu, cu nostalgia luptelor intergeneraționale și a idealismului pierdut.” Iată, deci, câteva trăsături comune: o generație care nu mai crede în diferențele dintre generații, interesată nu de „coagulare”, ci de „dispersie”. O generație sceptică (relativ la acest tip de cristalizare), de individualități, fără „program estetic”. De ce nu? Dunărea de Jos MMXII 27 ...pe Domnească 3. Conștiința de sine a unei generații. Argument pentru o nouă generație literară la Galați. Totuși, scepticismul creatorilor relativ la ideea de generație literară este oarecum firesc. Repet: conceptul este interesant mai degrabă pentru istorici și pentru critici, mai puțin pentru public sau pentru autori. Allen Ginsberg spunea undeva: „Generația beat? Nu! Eram doar o gașcă de prieteni dornici de a fi publicați.” Alain Robbe-Grillet, în „Cuvânt înainte la o viață de scriitor”, vorbește despre cât de slab era sentimentul autorilor din cadrul mișcării „Noului Roman” că aparțin aceleiași generații. Într-un articol intitulat „Generații biologice, generații literare” (România Literară, nr.13, 2010), Nicolae Manolescu se întreabă dacă au avut conștiință de sine generațiile literare. Concluzia: „Răspunsul este, evident, negativ. Generația junimistă sau cea optzecistă au fost mai conștiente de ele însele decât altele. Generația ‘27 a fost de departe cea mai agresivă, pe cale de a fi egalată de generația 2000. Comportamentul se măsoară prin intensitatea contestării bătrânilor”. În postfața la antologia „Cuvinte noi pe Domnească” (ed. Centrului Cultural Dunărea de Jos, Galați, 2012), antologie care propune o imagine de ansamblu a ceea ce s-ar contura ca generație 2010 la Galați, argumentam astfel: există un „corpus” de tineri scriitori, există „predecesori” la care ne raportăm polemic și există „tineri” (liceeni) care se formează sub umbrela acestui „establishment literar”. Asta face să ne închegăm într-o generație. Despre felul ei, despre tăria legăturilor, voi vorbi în capitolul următor. Iată, însă, câteva nume: Marius Grama, Matei Leonard, Octavian Miclescu și Andrei Velea, prieteni și membri ai mai multor cenacluri succesive („Anton Holban”, „Gellu Naum”, „Cubul Critic Oblio”); Ionel Crețu, Anca Șerban Gaiu, Adrian Haidu, Nicoleta Onofrei, Simona Toma, Radu Vartolomei, membri fideli ai cenaclului „Noduri și Semne”. Dacă cei de mai sus au debutat deja sau sunt în pragul debutului, iată câțiva tineri care abia învață tainele scrisului: Florin Buzdugan, Elena Donea, Radu Dragomir, Sabina Penciu, Claudia Samoilă. Precum se vede, „lista” nu este scurtă, cei enumerați fiind doar partea considerată ca reprezentativă de către autorul acestor rânduri. 4. Fizionomia generației 2010 din Galați. A discuta despre înfățișarea unei generații literare a cărui membru activ ești, nu este o întreprindere comodă. Așadar, pentru a se consemna la un dosar imaginar, simulez o declarație negru pe alb cum că părerile exprimate mai jos sunt subiective, îmi aparțin în totalitate, iar părerile contrare, în măsura în care sunt bine argumentate, sunt îndreptățite la existență. Trăsăturile mai sus amintite, de scepticism la idee coagulării sub umbrela unei generații literare, apetența către dispersia față de centru, miza pe individualitate în dauna unui „program estetic unitar” se manifestă fără doar și poate în cadrul tinerilor cenacliști din Galați. Ezitarea în fața debutului este o altă caracteristică a tinerei generații din Galați. Cred că explicația este o imposibilitate de a vedea miza literaturii. Chiar dacă sunt foarte mulți tineri care scriu (a se observa efervescența creatoare și pseudo-creatoare din zona site-urilor literare), totuși nu există succes de public sau succes de critică. Publicul citește sporadic, iar critica, așa cum se spune adeseori, a trădat tânăra poezie, demisionând în masă. Înțepeniți în discuții (mai mult sau mai puțin fertile) pro sau contra douămiismului, criticii ezită încă să investigheze masa impresionantă de cărți care apar an de an (aparținând unor autori „post-douămiiști”). Fără miza succesului la critică (care a constituit în general miza ultimilor douăzeci de ani în literatură) și fără miza succesului la public (ba chiar, de multe ori, ca reflex anti-douămiist, privit ca „toxic”), tinerii scriu și ezită să debuteze, să publice, să își asume vizibilitatea publică. Doar trei din cei douăzeci și trei de participanți la antologia „Cuvinte noi pe Domnească” aveau cărți publicate în momentul lansării. Apoi, acolo unde se întâmplă, debutul este acompaniat de un fel de dezamăgire, dată fiind lipsa de înțelegere a rostului promovării și a „managementului” imaginii scriitorului. Poate că și „provincialitatea” mediului cultural gălățean este responsabilă de o astfel de situație, iar o anumită repulsie în fața „marketingului cultural” este un reflex anti-douămiist (foarte vocal și vizibil). Dacă ne uităm la alte exemple din zona Galațiului, nouăzeciști precum Mihail Gălățanu sau Florina Zaharia, putem conchide că această timiditate excesivă este în special o trăsătură a tinerei generații, mai puțin a scriitorilor gălățeni în general. Lipsa unui „program estetic”: coagularea tinerilor în jurul a două cenacluri nu a avut loc „pe principii estetice”. Nu există nicio viziune artistică unitară în rândul tinerilor cuprinși în antologie. Funcționează din plin noul scepticism față de manifestele literare. Se scrie „din suflet, din trăire sinceră”. Va fi rostul criticii să identifice trăsăturile comune ale acestor scriitori în formare. Cel puțin în ceea ce privește situația de fapt, ei nu pornesc de la nici un manifest comun. Este, ca să spun așa (raportându-mă la primul capitol), un fel de „generație biologică”, chiar dacă nu ne place ideea că vârsta este un criteriul esențial. Este, raportat la terminologia postmodernistă (Vattimo), o „generație slabă”, una „tare” fiind axată pe un manifest estetic. Sau nu este nicio generație. Oricum, e prea devreme pentru concluzii... Dunărea de Jos MMXII 28 Nr.120 Transcripturi din conștient de Eliza Macadan cronică literară Motto : Sublimalul este ,,răsadul” cuvântului rostit Rostirii. Poezie a imaginilor pline de semnificații afective și intelectuale, izotopice, spațial - izomorfe semantic. Sentimentele sunt mărturisite la limita inferioară a senzațiilor, intuiției, reprezentării. Ingeniu genuin ... și ingenuu, totodată. Ideile poetice, eliberate de prejudecata simbolului determinativ, susțin, precum într-un jurnal infinit, semnificațiile eului semnificat. Eul fizic și artistic fură revelații, din inconștient, din hazardul cuvântului interior, grăbit spre conștiință de biciul Rostirii, rostitului - copie, palimsest în / spre hieroglif, în / spre grafia sunetului prins în semn. De unde titlul cărții poetei Eliza Macadan. Fiecare poem-fără titlu-leagă ori eliberează interpretarea, disoluția cosmogoniei ideilor latente, spre izbânda luceafărului iluminării telurice. Fiecare poem respirat fizic și metafizic. În două trepte ale ... disoluției. Cauza materială, cuvântul, află forma cauzei formale, esențiale, finale, întorcând pe toate fețele lexicul poetic, deviațiile sale semantice. Deseori, oglindind iregularul detaliilor (con)citadine. Uneori, impresiile unui pelerin la capătul lumii, împovărat de rugăciuni existențiale : eu umblu în cuvinte, prin cuvinte, fără un cod de procedură (penală) / am să mă convertesc încet / o mie de ani înainte / la religia care va veni / voi privi prin hubloul cimitirelor - cratere infernale / de pe Pământ și Lună / nu voi mai pleca haihui / de pe tărâmul iubirii (pg. 32-33). Această unitate - identitate a fost selectată (de mine) din partea finală a poemului 32 (pg.32) și a poemului întreg 33, în scopul reliefării eului artistic pelerin în cuvinte, dar și în ... țărmul iubirii astrale. Partea întâi a poemului 32 (a detaliului iregular), însă, edifică, prin deviație semantică, această unitate, astfel : un ceas de aur / bate de zece ori / la kilometrul zero / o femeie cu pielea neagră / îneacă florile din parc / cerșetorul își face singur criza de epilepsie / din sala de judecată ies amânații / eu umblu la cuvinte, prin cuvinte fără un cod de procedură. Evidentă tehnică - hermeneutică, sintaxă temporală, a reportajului, epic al reportajului. Joc al subiectului dinamizat dramatic de epitete calitative, cantitative, pertinente, impertinente, redundante și sinestezii subtile ; pielea neagră ( epitet calitativ ) îneacă florile (sinestezia om - floare). Joc al tropilor : metafora, sinecdoca, metonimia, ca forme mai tari, mai slabe, ale comparației, subtituției, contiguității și incluziunii lor. Iată acest joc în poemul 30 : se tolănește ziua asta peste toată lumina (sinecdocă; toată lumina, metonimie și sinestezie : se tolănește ziua; omul = timp) /firele de iarbă îmi cresc pe sub frunte (redundanță de speța I, circumstanțială, inversiune din : îmi cresc pe sub frunte firele de iarbă, dar și construcție a unei noi specii în / pe ... frunte) / trecătorii sunt travestiți în costume metalice / castitatea se sufocă (sinestezie și sinecdocă) / îmi bagă degetele în ochi/femei târâte de câini în lesă (redundanță - inversiune, epitet lung - impertinent) / tot mai la umbră / m-am săturat de ziua asta nesătulă (din nou sinestezie : timpul = animal). Transcripturile Elizei Macadan nu sunt copii ale inconștientului pe ... conștient, în conștiințe senzoriale, empirice. Dimpotrivă, o transpunere a eidos-ului aristotelic în forme estetice, dar și ... materiale. Prin terțul inclus al unui prezumtiv tu, el, prin terțul exclus al sinelui : eu sunt sinele; sinele ești tu; eu sunt tu. Precum în poemul 26 : cineva / îmi scrie / pe pereți / în întuneric / poeme captive (eu sunt sinele) eu sar direct în picioare / respir cu plămânii tăi / merg cu mâinile tale / (sinele ești tu) scriu cuvintele tale (eu sunt tu : principiul terțului exclus, dar și ... inclus). Sinecdoca, incluziunile și apartenențele întregului în parte, părții la întreg, ca și metonimiile ferecate de alianțe substituționale, abundă poemul Elizei Macadan : - pe culoarele visului pământul tremură (pg. 24); eu merg în cimitire generice / să cer binecuvântarea / taților absenți (pg. 25); inima rea / la capra podului / strănge bănuți de argint să-și cumpere lacrimi (pg. 22); casa din somn e în flăcări (pg. 21); poemul rămâne suspendat / la etajul plin de gelozie polifonică (pg. 82); într-o batistă udă de lacrimi, (găsesc) monograma caducă (pg. 82). Parcursul poemelor iluminează diurnul și nocturnul cu aceeași intensitate. Fapt ce caracterizează regimul diurn / nocturn al poetei Eliza Macadan, până în devieri semantice paradoxale : dimineața aprinzi lumânarea / dansează umbre [...] / spiritul meu face cu mâna / de la fereastră / pregătește trei mese pe zi / așteaptă întunericul peste partea asta de lume / să poată în voie / cu viteza luminii / zbârnâie firul roșu / de la capătul pământului (pg. 86). Imaginile izomorfiei focului (cele subliniate în text) se supun raportului de temporalitate, conceptului distentio animi (Augustin), dinspre instantaneitate în eternitate. În poemul 86, prin : de la capătul pământului. În poemul 80, prin : urcăm în ultimul tren / spre neant / cu un bagaj de mână. În poemul 81, prin : zbor agățată de pietrele pe care le arunc în cer. În poemul 79, prin : nu e cer care să cadă / suntem noi / care mergem în sus. Alteori, temporalitatea, în diferitele ei nuanțe referențiale, este orientată spre finalitate reală, a ființei spre moarte, (Heidegger), conștiință a finitudinii infinite. Cum acești timpi secvențiali fizici și metafizici stau / se succed fără succesor, în frumosul de ascultat și lăudatul de mine, poem 78 : magnolii de iulie (timpul I) / stau oarbe în frize de un secol (timpul II) / absurdul e împărat peste sisifi Dunărea de Jos MMXII 29 cronică literară de rasă pitică (metonimie - Albert Camuss) / a înflorit asfaltul a doua oară (timpul III) anul acesta (timpul IV) / luna trece la relanti ( timp 1 , subversiv) / pe banda întâi (timp 2, subversiv) / și-i salvează pe orbii care mai pot fi salvați (timp 3, dramatic) / eu confecționez ambalaje decorate cu versuri (timp metafizic) / să împachetez canicula (fizic năruit existențial). Timpul fizic, timpul măsurat terestru, geofizic, nu sideral, se repetă parcă (ir)eversibil în multe și multiple ipostaze existențiale : amiază, frontieră cotidiană [...] în anotimp nu se mai întâmplă nimic (pg. 88); în fum se duc anii / timpul îi aprinde / unul câte unul (pg. 89); vara / a început iar să-și facă de cap / [...] nu mai sunt aniversări / să mă treacă frisoane de veșnicie (pg. 83). Intimitățile, poetei Eliza Macadan, sunt eternități ori efemerități ale așteptării, expectației, anxietății, o moarte înaintea vieții ce trebuie consumată, o viață dinaintea morții ce trebuie ... parcursă indiferent sub / în dinastia așa cum este așa va fi. Bine articulată singularitate cu articole (ne)hotărâte hotărâtoare : o viză pentru iubire / o taxă / un formular tip / un decret lege / o hotărâre / aștept/ deasupra oceanului / până să se întâmple / un incident diplomatic / un scandal de presă / o mișcare tectonică / să mă aducă la tine (pg. 58). Poem ce trădează din plin, totodată, eul artistic, în conflict cu eul ocupațional, a unui reporter de știri externe pentru o sărmană țară a iubirii (ne)mărturisite. Intimitate aspirantă la eternitate prin defăimare cristianică : pe aici mă aplec / să trec pe sub lună / mă țin de catarge / rădăcinile copacilor stau înfipte în cer / printre cruci sincrone / cade moloz planetar / roata trebuie reinventată / singura față cunoscută e a ta (pg. 76). Ori prin autoritate dictatorială, specifică poeziei postmoderniste, care abhoră (detestă) mângâietor clasicul, ordinea antică a elementelor poetice : prozodice și sonore, prin noi așezări intradiegetice : casa mea nu e din lumea aceasta / am ocupat abuziv / trei sferturi din noapte (regim1 nocturn) / pe jumătate oarbă (nocturn 2) / țes gânduri între bine și rău / somnul meu (nocturn 3) nu e în lumea aceasta / aurul din inele / s-a topit în fotografie (nocturn 4) / curge-n zăvoare (nocturn 5) (pg. 65). Poem scris în regim nocturn, cu dominanta vegetativă a viermelui, cârtiței, paianjenului, a crisalidei - intimității germinative. Moartea - intimitate este o (di)soluție a temporalității asuprită de ... destin, o binefacere escatologică, în concepția plastică a poemelor Eliza Macadan : poetul bătrân / ridică ochii din Biblie / spre cer / să vadă urmele apocalipsei / în așteptare (aceeași stare crisalidică) să iasă din corp (sufletul are forma corpului) nu mai doarme, nu mai mănâncă (mortificarea ca purificare) / în miezul zilei ( în văzul lumii) / moartea trimite sms-uri / cu mesaje automate (...amoroase) / îi cheamă pe toți din listă / la ultimul randez - vous / în spatele bisericii din centru (grotesc, ironic) / toți se ridică de la pământ / cu moartea (pre moarte călcând) de mână zburând (defăimare cristianică, ironie optimistă). Poemele Transcripturi, din inconștient, în conștient au / sunt continuu spațiului nocturn, ca substanță a cuvântului sublim, sublimal. Această sublimalitate a nocturnului se reflectă în simbolul lunii, invocat, ritualizat, dincolo de ... intimități germinative :anticii rostogolesc luna prin iarbă / ziua s-a strecurat / afară din mine (pg. 28); încuiați-mă în luna plină (pg. 61); luna se așterne prin mine / să-mi lumineze dorința (pg. 92). Alături de moarte, de un alt tărâm ... selenar : Cu noapte-n cap, plimb moartea pe bancheta din spate / [...] la prânz, pe trotuar, moartea plimbă cățelul / pe la nepoata cu bunic (pg. 42); azi moartea asta turbată / nu lasă un copil să se nască (pg. 43). Sublimalul, cum ar spune poeta : semantica închisă pentru inventar, se trădează în, neașteptatul ,,cuprins”, care, contrar (ne)așteptării, dă titlul poemelor chiar primul vers al poemelor fără titlu, din carte. Scop ori întâmplare, folosind axioma alegerii secvențiale, asupra acestor titluri, nominalizate în cuprins, poeta construiește, reconstruiește instinctiv, aleator, noi poeme. Iată două poeme, construite (de mine) prin axioma de mai sus, și sugerate de poetă, spontan, nouă : Poem însumat, I, din tilurile consemnate, în cuprins, la paginile 46 - 58: stau lungită pe acoperișul lumii / în apocalipsa asta / rămân aici un secol / traversez ere geologice / în sus și în jos / întorc pagina / în cutia de rezonanță a somnului / nu mai am patrie / în taine / în pânzele lor / nu mai am zile / înmatriculez fiecare dorință / cu o viză pentru iubire / prin gardul terasei de la care mă uit. Poem însumat, sublimal, II, din titlurile consemnate în ,,cuprins” la pagina 60 - 69 : Încuiați-mă / pe roți / frunzele plâng de toamnă / cineva aruncă / o cioară parabolică / ieșită din minți / petrecere de crăciun / ziua de azi / ochi de tigru / casa mea nu e din lumea aceasta Creația literară este traducere și interpretare. În poezia Transcripturi din conștient, scrisă de Eliza Macadan, am aflat plăcerea acestor două misiuni, travalii exegetice. Și nu veți regreta încercând și dumneavoastră o călătorie fără prejudecată în judecățile ei poetice. Arhitectura poemelor ei acceptându-vă romantici, iubitori de simboluri dar și înfăptuitori de conversații cotidiene livrești. Hrănindu-ne, mai întăi, inocența memoriei recursive. Cum ne sfătuiește și poeta, în ultimul poem al cărții sale : Inocența fără ochelari de soare / e un stigăt de luptă, oprit în durerea lecturii. Ioan Toderiță 9 Dunărea de Jos MMXII 30 Fiara impară (Opera omnia) Dumitru Anghel scrie despre... de Nicolae Grigore-Mărășanu Volumul de antologie lirică Fiara impară, semnată de poetul Nicolae Grigore- Mărășanu, apărut la Editura TipoMoldova, Iași, 2011, în prestigioasa și orgolioasa colecție ,,Opera Omnia” - Poezie contemporană - adună, printr-o selecție riguroasă și responsabilă a redactorului de carte, scriitorul Aurel Ștefanachi, și a colaboratorilor seriei, coordonați de Valeriu Stancu, întreaga literatură lirică a autorului, cuprinsă în cele 12 cărți publicate, începând de la debutul editorial cu ,,Insula”, Editura Albatros, 1973, până la ,,Poeme desfrânate”, Editura Grai și Suflet — Cultura Națională, 2009, și încheind cu două capitole de Inedite: ,,Vocile cenușilor” și ,,Recviem pentru sinele sinucis”, proiecte editoriale poetice viitoare. Lirica poetului Nicolae Grigore-Mărășanu s-a născut sub semnul vâltorilor Dunării și al miracolelor Deltei; s-a poten țat artistic dup ă meandrele fluviului ș i după aluviunile sentimentale ale unui simbol ancestral, investit cu efluvii fastuoase, într-o derivă stăpânită prin arta cuvântului și o imaginație febrilă, echilibrate printr-o cultură și inteligență creatoare. Poetul s-a trezit înzestrat nativ cu un potențial teluric cu erupții acvatice primare, pe care le-a stăpânit prin instinct, apoi prin lecturi bine temperate, rigoare, disciplină intelectuală și bun simț artistic. Dealtfel, în totul, statura sa de intelectual și artist creator de frumos s-a edificat pe aceste componente temperamentale, încă de la debutul în publicistică, în calitate de corespondent de presă la Scânteia, pentru județul Brăila, și, de-a lungul carierei sale jurnalistice, la Gazeta Muncitorului Forestier, ca șef de secție; la Eco, Ecomagazin, Ecosofia ori Viitorul Românesc, ca redactor-șef. Nicolae Grigore-Mărășanu a făcut o publicistică vie și novatoare alături de echipa de reporteri fulminanți ai revistei ,,Flacăra”, condusă de poetul Adrian Păunescu, într-o lungă perioadă de peste 20 de ani, când ajunge redactor-șef adjunct. După Revoluție, este șef de secție la ,,Parlamentul”, expert parlamentar la Camera Deputaților și avocat la Baroul București. Este Președintele Fundației Europene de ecologie și cultură, membru al Consiliului de conducere al Rezervației Biosferei Delta Dunării, vicepreședinte al Filialei de Est Brăila - Galați a U.S.R. Pe lângă volumele de poezie în limba română, are un număr însemnat de versuri în limbile engleză, macedoneană, bulgară, sârbă, maghiară sau italiană, ca și câteva cărți de eseistică. A primit numeroase premii literare, meritate și în egală măsură măgulitoare pentru palmaresul și panoplia unei biografii scriitoricești, amplă și neîncăpătoare într-o recenzie, în care semnalez măcar premiul internațional Steaua de pe cer, oferit de Enciclopedia Personalităților din România Who's Who, și Registrul Internațional al Stelelor, Elveția, 2007; Diploma de Onoare a U.S.R., de excepție, 2010, și titlul de Cetățean de Onoare al comunei Mărașu, în 2005, când donează Bibliotecii Comunale peste 1000 de cărți din biblioteca personală și mărturisea, emoționat și grav: ,,În viața mea, am furat o singură dată...; am luat de pe geamul deschis al Bibliotecii din satul copilăriei mele o carte..., pe care am citit-o altfel decât pe atâtea altele...” În 2006, poetul Nicolae Grigore-Mărășanu este declarat Cetățean de Onoare al Brăilei, pentru contribuția sa Nr.120 'RpitiojVm liTerwe la bunul renume adus orașului de la Dunăre, alături de Panait Istrati, Mihail Sebastian, Constantin Sandu Aldea, Dumitru Panaitescu-Perpessicius și Fănuș Neagu. Nicolae Grigore-Mărășanu este așadar o personalitate cu un C.V. cultural de excepție, cu preocupări și veleități spirituale de-o diversitate surprinzătoare, dar Poezia a fost întotdeauna amanta sa de taină, frumoasă și tulburătoare, capricioasă și dătătoare de energii fulgurante, febrilă sau anxioasă, pe care a scos-o în lume doar în haina de ceremonie a limbii române, la ,,sărbătorile naționale” ale patriei poeților români. Nicolae Grigore-Mărășanu este un trubadur modern cu atitudini spectaculoase de menestrel medieval, cu gesturi elocvente de salon de epocă al unei Restaurații a la Madame Recamier, dar și de protestatar, de răzvrătit, cu eroi din zona de margine a unui Terente, proscris oficial, însă salvat de o istorie sentimentală și desuetă de la Dunărea de Jos; o poezie ca un protest, ca o sfidare, cu nuanțări duplicitare, ca un ,,mârâit” agresiv, avertizant, pe o partitură cu note discordante. Poezia sa este... subversivă, de atac la clasicul ruginit, deși are nostalgii bucolice, cu plauri, pescari și Deltă, ca o margine de lume, dar se manifestă agresiv, tocmai ca să-și pondereze ,,arțagul” liric de avangardă, folosind, surprinzător de exact, ,,armele” ieșite din uz ale liricii moderne, ca în catrenul care deschide cartea de debut: ,,Eu ce pot fi în cosmosul temut / decât o insulă, / o pasăre cu aripi largi planând / deasupra unui fluviu ce-amenință?” (,,Insula”, Editura Albatros, 1973, pag. 27), adică o insulă, ca un refugiu, ca un memento, dar și ca un avertisment; ca o identitate, ca o matrice onomastică, ca un destin... Pentru că destinul său poetic a stat sub semnul tutelar al Insulei înconjurată de ape, pe un portativ liric marcat de aluviuni, de ostroave, de plavii, de pelicani și lebede, ,,murinde”, cuminți sau intempestive, pe o matrice echilibrată ori un sentimentalism în derivă, venite dintr-o copilărie magică, dintr-un univers acvatic: ,,Copil / cu ochii ca mugurele / cu timpul înflorit / până la streașina stufului / ... / Vulnerabila lumină / a neînchipuirii” (,,Eu, la streașina stufului”, Dunărea de Jos MMXII 31 Dumitru Anghel scrie despre... pag. 29). ,,Insula”, acest volum de debut, este înșelător și cuminte în același timp, pentru că formula prozodică anunța impetuos, puțin orgolios, ușor infatuat, un poet de anvergură, un poet-semnal, un poet-altfel, chiar altfel decât și-o dorea poetul însuși: ,,Suie timpul prin mine / Ca șarpele printr-o tulpină de crin / și mă iartă marea; / meduzele dorm prietenoase / în visul aceluiași țărm” (,,Plânsul vânătorului”, pag. 35). Ba, chiar ,,plusează” îndrăzneț, pe o versificație novatoare, riscând neaderența, într-o vreme când exista cultul pentru clasici, Alecsandri, Eminescu, Coșbuc, dar mijeau și zorii deschiși de Marin Sorescu, Nichita Stănescu, Ștefan Augustin Doinaș, Geo Dumitrescu... Vulnerabilă, poate și în egală măsură speranță, trei ani mai târziu, poezia lui Nicolae Grigore-Mărășanu rămâne în aceeași arie tematică a apei, a fluviului, a Deltei, când publică “Corabia de fosfor”, Editura Eminescu, 1976, dar, în ciuda îndrăznelilor prozodice, scrie o poezie celestă de tânăr îndrăgostit, ca un romantism întârziat, puțin demodat dar de-o puritate ingenuă, din alte vremuri: “Ce limpede îți este astăzi chipul / după o noapte de iubire sfântă, / de parcă îngeri dalbi din cinci banjouri / un imn al nemuririi-n cer ne cântă” (“Limpede chipul”, pag. 39). Dar și nostalgii, și iubiri rănite, și iubiri uitate, într-un univers intim, o geografie a amintirilor, locuri de întoarcere, în copilărie, în adolescență, în povești de iubire: ,,Am iubit la Enisala / fata mării - Polinia / ... / și-am lăsat în Enisala / inima, ardea câmpia” (,,Enisala”, pag. 44). Ca să revină, după alți trei ani, ca un puseu sentimental, nostalgic, ca o obsesie, pe sonoritățile unui menuet festiv, grav, la aceleași biografii acvatice, cu volumul “Umbra fluviului”, Editura Eminescu, 1979, pe... ,,valurile” unui motto programatic, prezent la toate cele 12 volume antologate: ,,Să-ți tragi fluviul peste trup / ca o cămașă, / să simți că te reverși / peste maluri / rana lumii să o speli / cu lacrima curgerii tale” (pag. 45). Dar, altceva liric, o altfel de poezie, un alt univers artistic, de la concret spre mit și legendă, o literatură personalizată până la identificare, una de început, ca o uvertură promițătoare din ceea va însemna de-acum încolo opera poetică a poetului Nicolae Grigore-Mărășanu, în tonalități tulburătoare și modulații abrupte: “E ger smintit / și câinii beau din fluviu, / laguna copcii / naște vidra fiu” (,,Haita”, pag. 48). ,,Umbra fluviului” este o carte de miracole, cu așteptări, care nu mai vin din mitul ancestral al fluviului, ci din limpeziri existențiale, în ciuda unor rezerve și a unor ezitări, pe care le acceptă comod altor dileme greu de descifrat: ,,Să-ți întind am vrut aripa, / Zborul să amâne clipa / scufundării-n fluviul mut: să-nving moartea n-am putut! / ... / Parc-aș săruta-ntr-o vale / gura veșniciei tale!” (,,O altă gură”, pag. 52-53). Cu volumul ,,Enisala”, Editura ,,Albatros”, 1980, menestrelul Nicolae Grigore-Mărășanu urcă pe coverta unei alte muze poetice, pe o partitură mai elaborată, deși pe aceeași linie melodică, obsedantul fluviu, nemărginirea apelor, de unde răsare Soarele, și-și glisează discursul poetic pe dileme existențiale: “Să-ți învețe zboru-aripa / vrut-am, s-amânăm și clipa / scufundării-n valul mut... / Să-nving fluviul n-am putut! / ... / dar cum să mai vii de unde / gândul nu poate pătrunde?” (“Bocet”, pag. 61). Încercat de erezii, dogme și incertitudini păcătoase, poetul intră în dialog cu Divinitatea: “...ai scăpat iar, Doamne, hățul sfânt din mână, / hai, mai fă o lume dacă vrei și poți!” (,,Elegia hățului scăpat din mână”, pag. 63), și-și arogă, sfidător, alternative atee: “Vezi? Lovesc în mine umbre lungi de dropii, / ... / Pe pământ e bine” (Ibid). Și acceptă cu greu, cu obidă, ieșirea din natura pașnică a copilăriei din Insulă, pentru că este acaparat, umilit, un inadaptat în mediul ostil al civilizației egoiste, reci, insalubre: “Prinși în rugul vântului pe patru roți, / ne ghemuim la pieptul mumei metropole, / devastatoarei metropole; / botul ei de meduză ne suge matern!” (,,Vântul pe patru roți”, pag. 67); dar are garanția refugiului salvator tot în natura de început, ca o cale de drenaj și-n creștere cu o octavă: ,,Și mă bucur de libertatea / de a purta ca soldat masca de gaze, / de a alerga către margine, / acolo unde triumful ierbii suie ca valul!” (“Acolo unde iarba verde bate ca valul”, pag. 69). Volumul “Distanța dintre mine și un iepure”, Editura Eminescu, 1983, este cartea de poezie cu care Nicolae Grigore-Mărășanu evadează dintr-un univers concret, lacustru, acvatic, sau cum vreți să-i mai ziceți!, într-o ,,ceață”, într-o aură poetică nouă, inaccesibilă muritorului de rând, deși mai păstrează încă... recuzita lirică de început, ca pe un stindard, ca pe un stigmat genetic, cu aceleași umbre ale fluviului, ale sălciilor și ale plaviilor, în care se mai păstrează oasele peștilor morți și de unde răzbate țipătul prelung al cormoranilor la vremea împerecherii și a perenității, dar plusează sfidător: ,,Emisiunea, palid spectacol, se terminase! / Doar scâncetul de lup al ecranului mai năzuia, / așa cum o chemare de iele auzi în urechi / când treci pragul spre moarte” (,,Amăgirea călifarului roșu”, pag. 78). Depășește concretul, banalul, cotidianul, își deturnează conștient memoria ludică spre orizonturi largi de poet bântuit de existențialism strangulat de erezii și incertitudini provocatoare: ,,Pe cei bătrâni, mai zise, roși de boală, / îi uită viața-n pat și moartea-i scoală: / ... / Un lup țipa în el a neputință, / ‘nainte cu un ceas de a pieri” (,,Pan răspunde întrebărilor lui Gril”, pag. 82-83); în poeme elaborate, chiar prea elaborate, de care se va detașa, spre o imagistică a confesiunilor, mereu alta, pentru că lumea, orizontul liric al poetului, este reală: ,,mai întâi apar ochii căprui ai Universului, / apoi nasul, barba și gura blajină / a Olarului bătrân care trudește la o nouă facere” (,,Marele Fotograf”, pag. 86). Poezia din acest volum este puntea de trecere de la tinerețea, și chiar a ludicului întârziat, la maturitatea artistică a poetului Nicolae Grigore-Mărășanu, în plan ideatic și în prozodie; își adjudecă formele de lirică-semnal, îndrăznețe, ca un brand poetic, “marca Mărășanu”, în straiele vechi tematice: ,,Veniseră la borșul de pește călifarii, / dogii Veneției, / spuma Levantului. / În strai mătăsos / au sosit craii cetăților de Sus și de Jos / ale Dunării” (,,Taifasul”, pag. 101), sau ,,Seara, geamandurile scăpărau peste fluviu / și auzeam cum urcă morunii să depună / icrele negre” (,,Dansul nupțial al sturionului”, pag. 105). Volumul ,,Capriciu pentru cele patru vânturi”, Editura Eminescu, 1986, este rezultatul unui lirism cu o muzicalitate ca-ntr-un pasaj de Paganini, pe note discordante, cu ezitări în plan prozodic, cu o versificație mai căutată, dar în declin valoric. Dominantă și valoroasă se impune ideea poetică decurgând dintr-o ironie inteligentă și un lexic savuros, deși poetul oferă imaginea unui iremediabil idealist, bântuit de vise-iluzii și de coșmaruri-concrete: ,,cu o lance cât o flacără de crin, / năluca lui Don Quijote - / călărind o Rosinantă pursânge / ... / Idealistule, / strigă umbra cavalerului de La Mancha / nu vrei să înveți / cum se obține rangul...” (,,Incurabilul Don Quijote”, (urmarea la pagina 36) Dunărea de Jos MMXII 32 File de monografie Arhitectura din comuna Cudalbi Eugen Holban Nr.120 În secolul al XIX-lea și chiar în primele decenii ale secolului al XX-lea, în comuna Cudalbi se întâlneau aproape toate tipurile de locuință - de suprafață - cunoscute în istoria arhitecturii țărănești. Iar dacă străbăteai un pic și câmpiile din împrejurimi, găseai și locuințe semiîngropate și chiar îngropate - adică bordeie - și, bineînțeles, colibe. Erau, de fapt, adăposturile extravilane, sezoniere, ale paznicilor câmpeni. Adăposturile respective se găseau în mod deosebit „pe Bujorăști” dar și în alte tarlale, în care erau vii și bostănării. Aceasta nu înseamnă însă, că bordeiul și coliba erau locuințe specifice secolului al XIX-lea și al XX-lea. Am făcut această precizare spre a-i feri pe cititorii mai puțin avizați de a comite grave erori de interpretare. În preajma Primului Război Mondial, în comuna Cudalbi mai rămăseseră două locuințe monocelulare - după unii - și trei, după alții. Este vorba, desigur, de locuințele de bază ale gospodăriei și nu de niște anexe. Și locuințele bicelulare construite în secolul al XVIII-lea, aflate încă în număr relativ mare până pe la jumătatea secolului al XIX-lea, încep să se reducă vertiginos în cea de a doua jumătate a aceluiași secol, iar în preajma Primului Război Mondial numărul lor este deja foarte mic. Referitor la acest tip de locuință se mai cuvin unele precizări. Bunăoară, locuințe bicelulare s-au construit și în prima parte a secolului al XIX-lea, însă mult mai puține la număr și marcate de unele modificări în conformație, modificări care le îndepărtează de cele construite până la sfârșitul secolului al XVIII-lea. Astfel de locuințe se vor mai construi și în a doua parte a secolului al XIX-lea și chiar în secolul al XX-lea, dar cu modificări mult mai accentuate. Locuința tricelulară, asimetrică, ne-a fost semnalată mai puțin în această comună, dar a existat totuși, fiind nelipsită în satele de răzeși, până la începutul secolului al XIX-lea. Cu ea se va încheia un ciclu din evoluția arhitecturii rurale. Mai corect spus, se va încheia o imensă perioadă de timp, o perioadă arhaică, în care s-au înfiripat, s-au dezvoltat și apoi s-au conservat tradițiile culturale ale comunităților rurale. Locuința tricelulară asimetrică a derivat din locuința bicelulară, căreia i s-a împărțit tinda în două încăperi. Una din ele va deveni odaie, adică va fi locuită, iar cealaltă își va păstra în continuare funcția de tindă. Această modificare era hotărâtă fie înainte de a începe construirea, fie după aceasta, adică atunci când apăreau noi necesități de locuire în cadrul familiei. În compensație, se vor dezvolta locuințele tricelulare simetrice care, treptat, vor domina peisajul rural, începând - mai ales - de la jumătatea secolului al XIX-lea. Planul tricelular simetric își va alungi mult patrulaterul, dublându-și lungimea. Mulți săteni își vor construi locuința pe acest plan, începând, mai ales din ultimele trei decenii ale secolului al XIX-lea, iar în primele decenii ale secolului al XX-lea planul tricelular simetric se va extinde semnificativ, tinzând spre generalizare. Facem această afirmație în urma evaluării datelor culese direct din teren, precum și a acelora culese din memoria sătenilor vârstnici. Cu toate acestea, nu putem spune că știm foarte bine când a apărut acest plan și când a început să se dezvolte semnificativ în comuna Cudalbi sau în sud-estul Moldovei. Tot după informațiile culese din teren, deducem că în a doua jumătate a secolului al XIX-lea își făcuseră deja apariția și casele cu patru camere, cu o sală și o tindă, toate aceste încăperi făcând parte din structura de bază a locuinței. Și, în plus într-un anunț făcut de publicația „Progresul” (II, nr. 130/9 octombrie 1864, p. 3) a Curții de Apel din Iași referitor la o publicație de împosesuire pe timp de cinci ani a Epitropiei casei defunctului Constantin Chebac, se fac referiri la „un han aflat în vatra satului Cudalbi, cu 4 odăi și hrubă... (B.A.R., „Progresul”, II nr. 130/3 octombrie 1864, p. 3). Dacă ținem seama și de informațiile pe care le mai avem din alte localități, arhitectura unui han sătesc nu se deosebea prea mult de cea a caselor cu structură medie sau foarte bună din comuna respectivă. Adică nu era chiar o excepție. Pe de altă parte nu știm nici când a fost construit hanul respectiv. Oricum, era ceva mai vechi decât data la care i-a murit proprietarul. Acest tip de casă se va dezvolta foarte mult începând din ultimele decenii ale secolului al XIX-lea și pe tot parcursul secolului al XX-lea, darmai ales în perioada interbelică. Asistăm acum, de fapt, la o revenire spectaculoasă la forma pătrată a planului, dar mult amplificată și mult mai complexă. 1) Locuința monocelulară După ce am prezentat succint principalele tipuri de locuințe din comuna Cudalbi, ne vom întoarce la cel mai simplu, mai vechi și mai controversat tip de plan cunoscut în istoria arhitecturii și, anume, locuința monocelulară de suprafață, pentru o analiză mai minuțioasă. Vom încerca astfel, ca printr-un studiu insistent să descifrăm dificultățile și subtilitățile modului de a construi, ca factor determinant în existența culturală, a unei comunități sătești, dar mai ales complexitatea modului de a locui și aspirațiile sale spre emancipare, aspirații ce derivă din mentalitățile arhaice profund conservatoare ale unei comunități de răzeși. Menționăm, spre o mai bună înțelegere, că în studiul nostru am pornit în primul rând de la obiective, de la fapte și de la date existente în sat în momentul efectuării cercetărilor de teren. Pentru completarea lor am folosit însă și informații culese din memoria bătrânilor care încă mai trăiau acum 40-45 de ani. Am încercat Dunărea de Jos MMXII 33 astfel să scoatem la iveală și ceea ce astăzi nu se mai vede și să reabilităm prin reconstituire ceea ce se vede confuz și deformat - înainte ca urmele adevăratei imagini să dispară definitiv. Locuința monocelulară a existat și în ultimele două secole sub diferite ipostaze: 1) fie ca locuință de bază a unor familii scăpătate, care nu reușeau să-și construiască măcar un adăpost bicelular, cu o tindă chiar foarte mică, fie ca o căsuță în care locuiau tinerii proaspăt căsătoriți, în primul an de după nuntă, când în casa părintească nu mai aveau loc. Era, de fapt, o locuință oarecum temporară, pentru a fi folosită cel mult doi ani, până ce tinerii, ajutați de părinți, de rude și chiar de comunitate - prin clăci - reușeau să-și facă propria lor casă la un nivel decent de construire și de locuire „pentru a intra în rând cu lumea”. Avertizăm și de această dată cititorii mai puțin inițiați spre a evita unele confuzii, că planul monocelular, la fel ca și bordeiul precum și coliba nu aparțin secolului al XIX-lea, ca locuințe de bază ale gospodăriei. 2) Se făceau frecvent construcții monocelulare în multe gospodării, ca bucătării de vară și erau foarte utile, mai ales primăvara mai devreme sau toamna ceva mai târziu, când începeau ploi reci iar temperatura scădea mult. Acestea, aveau de obicei, o vatră cu o sobă, unde se prepara mâncarea pe vreme rea. Erau mobilate cu un pat și, uneori, chiar cu două - o laviță, un dulap înfundat, o masă mare, rotundă, cu trei picioare, numită „sânie”, și una ceva mai mică, dar de același tip, pentru copii. Mai erau câteva scaune mari și câteva mici ș.a. Unele bucătării erau mai spațioase, bine mobilate și mai curat întreținute - adevărate odăi - altele erau mai mici, sărăcăcioase și, uneori, precar întreținute, adică după felul gospodarului, după nevoile, priceperea și posibilitățile pe care le avea fiecare. Fiind încălzite de focul la care se prepara mâncarea, toți membrii familiei care veneau seara de la munca câmpului, obosiți și înfrigurați, mai ales toamna, se refugiau aici. Unii mai friguroși rămâneau și după cină, preferând să doarmă la căldură, pe pat sau chiar pe laviță. Am mai primit informații șidespre unele construcții monocelulare numite căsoaie, care erau locuite numai pe timpul verii, mai ales de către bătrâni. Iarna, bătrânii respectivi locuiau în casa mare, iar după cum ne-au spus sătenii - căsoaia nu mai adăpostea absolut nimic pe toată perioada anotimpului rece. Adică, gospodarul nu depozita nimic în ea. Căsoaia rămânea cu tot mobilierul și cu toate obiectele utile și decorative la locul lor. Inventarul era asemănător în bună parte cu cel descris mai sus, adică: un pat fixat pe patru țăruși înfipți în pământ, un dulap, o laviță făcută dintr-o loazbă mare, despicată în două și fățuită prin cioplire cu barda sau cu securea. Se mai găseau, de asemenea o masă - sânie - pe trei picioare, sprijinită de obicei de vatră sau de hoarnă, două sau trei scăunele cu forme nedefinite, rezultate din prelucrarea sumară a unor rădăcini - cioate - două scaune mari, cu spătar, făcute din lemn de măr și o laviță mai mică pe care era așezată o cofă cu apă și o cană din lut. Într-un colț al interiorului se găsea o piuă mare cu chilugul frumos șlefuit. Piua era pusă în poziție normală, iar chilugul era așezat peste gura ei, în poziție orizontală. Piua devenea astfel un fel de soclu care punea în valoare forma sculpturală a chilugului. Cum și piua avea o formă sensibil lucrată, se crea un grup sculptural expresiv, ce nu rămânea neobservat de unii indivizi care îi vizitau pe moșnegi. Era așezarea asta chiar întâmplătoare? Și da, și nu. Unii săteni i-au sesizat valoarea și ne-au relatat despre ea după foarte mulți ani. Ne-au relatat ca despre ceva deosebit, adică un aspect estetic în interpretarea noastră, dar prezentată în felul în care vorbesc și apreciază ei și altfel de obiecte, cum ar fi, bunăoară, valoarea levicerelor ori a covoarelor, adică cu multă simplitate și reținere. Este deosebit de greu să descifrezi granița dintre util și estetic în concepția și în atitudinea lor, dar mai ales în explicațiile pe care ți le dau. O deslușești însă foarte bine în obiectul respectiv Renunțam, la un moment dat, dezamăgit, chiar plictisit la dialogul verbal - devenit confuz, irelevant, dar aruncând privirea încă odată către obiectul despre care îi cerusem părerea sau unele explicații, descopeream deseori sublimul. Uluitoare era diferența dintre valoarea reală a obiectului despre care relata și felul în care îl prezenta el verbal. Întâmplarea a făcut să găsim această piuă la o rudă și să ne facem propria părere. Astfel de piese din lemn masiv cioplite și finisate de meșteri țărani, sunt totdeauna valoroase, mai ales atunci când capătă și ceva din patina timpului prin care au trecut. Aceasta era însă deosebită de tot ceea ce văzusem până atunci. Trebuie menționat aici că etnografii, preocupați fiind de funcția utilă a obiectului, de rostul lui practic în cadrul gospodăriei, nu i-au descoperit valoarea estetică. Cei care au sesizat-o și au semnalat-o și, mai ales s-au și inspirat după ea, au fost artiștii plastici. Nu este și acesta un indiciu grăitor, referitor la adevărata cotă valorică a creației țărănești? În spațiul peretelui de la răsărit se afla o icoană pictată pe lemn. Era mâncată de cari și prezenta urme vizibile de arsură de la lumânări. Fusese folosită la mai multe priveghiuri. Sub icoană se afla o candelă care ardea în toate zilele de sărbătoare, chiar și pe timp de iarnă, când încăperea nu era locuită. Icoana era împodobită cu un ștergar din borangic, totdeauna curat. Pe timpul verii acesta era spălat și schimbat foarte des. Alte trei prosoape se mai găseau expuse pe perete, prinse sub formă de fluture. În dreptul patului - tot pe perete - era așezat un lăvicer cu un prag ales și unul neales, în culori naturale și vegetale. Tot un levicer foarte vechi, dar cu pragurile simple era așezat și pe pat, peste o prostire din lână țigaie, cu fir tors prin mărgică. Vatra era amplasată ceva mai departe de perete; era înaltă cam de 40 cm, iar deasupra ei era construită o mică hoarnă, fără sobă, sprijinită pe Dunărea de Jos MMXII 34 Nr.120 Dacia literară - 100 de numere patru pari. Pe vatră stăteau tot timpul chirostriile, un ceaun, două oale mari și două moșoaice. Toate cele patru piese erau din ceramică neagră de Lungești și serveau la prepararea mâncării. În una dintre moșoaice se prăjea ceapa, necesară gătitului unor mâncăruri. Tot în ea se prăjeau și ouă. În oalele mari se fierbeau sarmale, fasole, linte, pilaf și ciorbe. În dulap se găseau, pe lângă cele câteva străchini, oale de lapte, linguri de lemn, și un ulcior în care se păstra cuibul de oțet. Când ulciorul se ușura vizibil, săteanul mai turna în el câte o moșoaică de vin. Vinul se transforma foarte repede în oțet. Ca dop, ulciorul avea un cocean gros de porumb. Când cineva se simțea mahmur, scotea dopul, inhala un pic de miros din „inima de oțet” și se înviora imediat. În apropierea vetrei se mai aflau două buduroaie săpate într-un trunchi. Într-unul se ținea făina de grâu iar în celălalt mălaiul. Peste unul din buduroaie era pusă o covățică, iar peste celălalt un căuș. Pe prichiciul hoarnei se găsea tot timpul un amnar cu o piatră de cremene și o bucată de iască pentru aprins focul. De asemenea, se mai găseau două opaițe din lut și un „brătian” pentru iluminat. Este deosebit de interesant că mai multe astfel de căsoaie, locuite de bătrâni în sezonul cald, rămâneau pe tot timpul iernii cu tot confortul necesar unor odăi ce puteau fi locuite în orice moment și în care nu se depozita absolut nimic. Deși, pe timpul toamnei și al iernii apăreau tot felul de bunuri gospodărești ce trebuiau adăpostite, căsoaiei i se respecta statutul de locuință cu mare strictețe. Erau văruite înainte de Duminica Floriilor, când se făcea curățenie în toată gospodăria, în așteptarea Sfintelor Sărbători ale Paștilor. „De Florii casa trebuie să arate ca o floare!”, spuneau sătenii. Tot atunci li se trăgeau și brâiele și, bineînțeles, erau lipite pe jos cu lut roșu sau galben. Dacă gospodarul nu avea alte prosoape (noi) ca să le înlocuiască pe cele vechi, - măcar în perioada sărbătorilor -le dădea jos, le spăla și apoi le punea la loc, după ce văruia. O astfel de căsoaie, despre care am primit o bogată informație din mai multe surse, era de fapt o încăpere cu dimensiunile de 3,50 x 4,00 m. Pereții erau construiți din nuiele împletite pe orizontală - ca la gard - și „îmboldiți” cu vălătuci pe ambele părți Ultimul acoperiș, despre care și-au amintit sătenii era din stuf. Plafonul era făcut din lozii - nuiele - mai groase, așezate și fixate pe grinzi și lipite cu lut pe ambele părți. Plafonul avea unele neregularități, atât din cauza formei nefinisate a unor grinzi, precum și din cauza loziilor deformate. Menționăm că grinzile erau doar decojite. Ultimul său locatar - sezonier - a murit în anul 1920, în vârstă de 78 de ani. Din păcate, nimeni nu ne-a putut spune cam în ce perioadă a fost construită. Toți bătrânii care o cunoșteau foarte bine, ne-au spus că era foarte veche, însoțind afirmația cu o binecunoscută expresie: „(...) d-apăi, era de când lupul cățel”, iar despre fereastră se știa că a fost acoperită cândva cu burduf de oaie în loc de sticlă. Ca să poată vedea mai bine în spațiul ogrăzii, locatarii înțepau burduful cu o andrea. (va urma) Mulți ani trăiască! Seria nouă a „Daciei literare”, „revistă de reconstituiri culturale”, a ajuns, iată, la numărul 100, istoria fiind, nici nu se putea altfel, generoasă cu această adevărată instituție înființată de către Mihail Kogălniceanu în anul 1840. Meritul este evident al echipei redacționale care a reușit, mai întâi, să reînființeze publicația (în anul 1990, prin eforturile deosebite ale lui Lucian Vasiliu, Daniel Dimitriu și Val Condurache) pentru ca mai apoi să treacă peste valurile tranziției și acum ale crizei... Astăzi, Lucian Vasiliu (redactor-șef), Carmelia Leonte, Călin Ciobotari (coordonator), Vasilian Doboș, Liviu Apetroaie, Corneliu Grigoriu (redactori asociați), Anca Bîrliba, Roxana Drugescu (departamentul secretariat-culegere-tehnoredactare), Maria Caras, Daniela Ilie (contabilitate-distribuție), reușesc să mențină „Dacia literară” în topul revistelor de cultur ă românești, împreună cu colaboratorii sau membrii Colegiului de onoare, din care fac parte Ana Blandiana, Leo Butnaru, Olga Rusu, Constantin Simirad, Doina Uricariu, Matei Vișniec și Alexandru Zub. De la Galați nu le putem transmite decât sănătate, putere de muncă, inspirație, simpatie, prietenie și, desigur, păstrarea bunei tradiț ii culturale românești! (a.g.secar ă) Dunărea de Jos MMXII 35 DRAGOBETE SAU VALENTIN? Dileme În ultima vreme, la fiecare sfârșit de februarie revine cu insistența aceeași dilemă a românului îndrăgostit: Valentin sau Dragobete? Să fim mai occidentali sau să păstrăm tradiția cu rădăcina ei bine hrănită de lumea satului și udată din când în când de câte un muzeu sau de câte un etnolog idealist care vede în tradițiile românești identitate și identificare cu cei care nu mai sunt, cu strămoșii al căror stil de viață încercăm să-l mai conectăm la aparatele de supraviețuire ale nostalgiei noastre de citadini la a doua generație. Pe 24 februarie se iubește. Se iubește în stilul dulce românesc, în cel mai curat și mai intens mod. Este zi de primăvară, iar natura revine la viață, păsările presară bucurie, florile anotimpului ne încântă simțurile, voia bună e la ea acasă, pe plaiurile mioritice. Este ziua lui Dragobete, numit și Năvalnicul sau Logodnicul Păsărilor, fecior chipeș și puternic, ce ne aduce iubirea în casă și în suflet. Legenda povestește despre Dragobete ca fiind un personaj mitologic, similar lui Eros, al vechilor greci, și lui Cupidon, al romanilor, ce oficia în cer, la începutul fiecărei primăveri, nunta tuturor animalelor, tradiție ce s-a extins treptat până în rândul oamenilor și a da naștere unor obiceiuri specifice romanilor din sudul și nordul Dunării. În fond cine este acest Dragobete care împarte luna februarie cu un sfânt mai puțin cunoscut la noi dar cu mare vogă în lumea americană? Sărbătorit la 24 februarie, zi consemnată în calendarul popular ca Ziua îndrăgostiților, fiind cunoscută și sub denumirea de Cap de primăvară, Dragobete, este mai ancorat în tradiția zeilor antici ai dragostei - bărbat chipeș și năvalnic, uneori reprezentat chiar de planta numită popular ,,Năvalnic” cu multe proprietăți terapeutice care fac aluzie la dragoste, un ,,zburător cu plete negre” care bântuie visele celor îndrăgostiți, la început de primăvară, când natura însăși reînvie, ursul iese din bârlog căutându-și pereche, păsările își caută cuiburi, iar omul trebuia să participe și el la bucuria vieții renăscute după tenebrele iernii celei sterpe. LOGODNA. Entitate mitologică asemănătoare lui Cupidon, Dragobete se consideră a face parte din multitudinea de zeități păgâne care populau spațiul balcanic și danubiano-pontic, unde era și protector al animalelor, dar și al iubirii celor care se întâlnesc și se logodesc, așa cum și păsările ,,se logodesc” în această zi. În ziua de Dragobete în satele românești se practicau multe credințe legate nu numai de dragoste și fertilitate, dar și de vindecare și renaștere prin & către Suflet! puterea naturii și a plantelor. Astfel, se spunea că cine participă la această sărbătoare avea să fie ferit de bolile anului, și mai ales de febră, și că Dragobetele îi ajută pe gospodari să aibă un an îmbelșugat. Încă de dimineață, tinerii, îmbrăcați în haine de sărbătoare, se întâlneau în centrul satului sau în fața bisericii și, dacă timpul era favorabil, porneau cântând în grupuri către pădure sau prin lunci în căutarea ghioceilor și a altor plante miraculoase. Fetele strângeau viorele și tămâioasă, pe care le păstrau la icoane, fiind folosite apoi în diverse farmece de dragoste. ZĂPADA ZÂNELOR. În sudul României, fetele se întorceau în sat alergând, obicei numit zburătorit, urmărite de câte un băiat căruia îi căzuse dragă. Dacă băiatul era iute de picior și o ajungea, iar fata îl plăcea, îl săruta în văzul tuturor. Sărutul acesta semnifica logodna celor doi pentru un an, sau chiar pentru mai mult, Dragobetele fiind un prilej pentru comunitate de a afla ce nunți se mai pregătesc pentru toamnă. Femeile obișnuiau să atingă un bărbat din alt sat, pentru a fi drăgăstoase tot anul. Fetele mari strângeau de cu seară ultimile rămășițe de zăpadă, numită zăpada zânelor, iar apa topită din omăt era folosită pe parcursul anului pentru înfrumusețare și pentru diferite descântece de dragoste. În această zi nu se sacrificau animale pentru că astfel s-ar fi stricat rostul împerecherilor. Dragobete, zeu al tinereții în Panteonul autohton, patron al dragostei La noi, Dragobete era ziua când fetele și băieții se îmbrăcau în haine de sărbătoare și, dacă timpul era frumos, porneau în grupuri prin lunci și păduri, cântând și căutând primele flori de primăvară. Fetele strângeau în această zi ghiocei, viorele și tămâioase, pe care le puneau la icoane, pentru a le păstra până la Sânziene, când le aruncau în apele curgătoare. Dacă, întâmplător, se nimerea să găsească și fragi înfloriți, florile acestora erau adunate în buchete ce se puneau, mai apoi, în lăutoarea fetelor, în timp ce se rosteau cuvintele: ,,Flori de fragă/Din luna lui Faur/La toata lumea să fiu dragă / Urâciunile să le desparți”.Obiceiurile de Dragobete, zi așteptată cândva cu nerăbdare de toți tinerii, au fost în bună parte uitate, păstrându-se doar în amintirea I bătrânilor. Iar în ultimii ani, Dragobetele autohton riscă să fie dat cu desăvârșire uitării, el fiind înlocuit de acel Sfânt Valentin ce nu are legătură cu spiritualitatea | românească. Gabriela Iaurum Dunărea de Jos MMXII 36 Dumitru Anghel scrie despre... Fiara impară (continuarea de la p.31) pag. 119-120). Echilibrul, în ciuda unei tendințe de evadare din universul acvatic, vine tot din copilărie, prizonierul unui ludic peste care nu poate trece: ,,Te-am surprins, fluviul meu, / ... / rămânând eu cu dorul cel lung, / ... / Acum / pornite din lume, / cărările mele duc numai spre tine” (,,Învățând să dau sens amăgirii”, pag. 128). Cu volumul “Îngeri și banjouri”, Ed. Eminescu, 1998, poetul Nicolae Grigore-Mărășanu adaugă la palmaresul său artistic o direcție nouă și originală în tehnica sa literară și în stilul inconfundabil, cu un alt registru liric, și tematic, și prozodic; o poezie grevată pe plasticități lexicale, cu un plus de grație generată de pitorescul folclorului, chiar cel de margine, filtrat de o semantică nouă, intelectuală, mai blândă și în afara clișeelor licențioase. Poemele din acest volum evocă un univers mirific, legendar, mitologic al Dunării de Jos, locuri și realități pe care poetul le percepe din perspectivă livrescă, spații ancestrale cu o atmosferă sălbatică, de necontrolat, cu legi proprii, dar și cu o lume cosmopolită, un amestec pestriț de naționalități, turci, greci, lipoveni, care confereau Brăilei din secolul al XIX-lea și început de secol al XX-lea o personalitate cu totul ieșită din comun, o atmosferă tipică de interferențe etnice, un halou inedit rezultat dintr-o alchimie bizară de Orient și Occident. Un motiv poetic de la periferia moralei și a conveniențelor ipocrite, ... ,,la noi, la Brăila, / la tanti Elvira, / se vinde amorul cu kila...”, pag. 135), ar fi riscat un blam pentru poet, dar asemeni lui Tudor Arghezi, poetul Nicolae Grigore-Mărășanu a scos frumuseți și parfumuri noi din ,,Flori de mucigai”, iar poezia sa s-a cristalizat stilistic pe aceste tonalități lirice, asemănător variațiunilor pe aceeași temă și a crescut într-un tempo artistic, valoric, de la pianissimo până la forte, ca în construcția melodică a celebrului “Bolero” de Maurice Ravel. Eroticul capătă în ,,Îngeri și banjouri” dimensiuni și valențe inedite, nu atât prin intensitatea și pitorescul sentimentului, cât prin violența verbului sau a unui lexic cu modulații argotice uneori, regionale sau arhaice alteori, ca într-un “cântec țigan”: ,,Sânii nebuni zbăteau în bluza largă / Trupul nurliu - țipar unduitor / ... / Mișto ar fi să-mi strige: «Bre, ia fata, / că ai împins la ea de opt nepoți» (,,Îmbârligați, ne-am... tumba-buf în gârlă”, pag. 158), și-l apropie pe Nicolae Grigore-Mărășanu de Miron Radu Paraschivescu, cu ale sale ,,Cântece țigănești”; și, mai nou, de poemele ,,Licențioase”, semnate de Liviu Vișan. Atmosfera de epocă, misterioasă, terifiantă uneori, desuetă, mai ales, o lume de mult apusă, cu turci, pașale și Kire Kiraline, cu Elvire și cu lipoveni-pescari întregesc liric spectacolul iubiri, dar și al eu-ului vulcanic, neîngenuncheat, teluric, de nestăpânit. Cu ,,Terente” (balada ultimului haiduc din Balta Brăilei), dar și cu alte poeme, poetul se apropie de Franșois Villon, bardul francez al Evului Mediu european, dar niciuna dintre trimiterile și paralelele literare de mai înainte nu știrbesc cu nimic originalitatea, stilul inconfundabil al unei lirici, care-l definesc pe Nicolae Grigore-Mărășanu ca un trubadur cu totul modern: ,,În tuslugi de bou bălțat / Terente s-a încălțat / Și la noapte intră-n Baltă / ... / În Dunărea de Jos MMXII Nr.120 cârciumă la Mărașu / bea Terente aldămașu” (Op. cit., pag. 177 și 181). “Marțea canonului”, Ed. Eminescu, 2001, este volumul de poeme construit pe dileme existențiale și pe incertitudini spirituale, pe care Nicolae Grigore-Mărășanu le convertește în rugăciune, nu pentru a implora ceva Divinității, ci pentru ca ,,...să-ți mulțumesc / că, iată, am trăit / fie cât și numai pentru o clipă / sub tunetul mâniei tale, / aici unde virtuțile neștiute / îmi sprijină inima să nu cadă” (,,Puțină contemplație”, pag. 191). Copilăria poetului, între maluri de ape, pe canale ca-ntr-o Veneție a Deltei, pe plaurii cu stuf și cuiburi de pelicani, s-a materializat într-o “lecție de viață”: ,,Așa am înțeles de timpuriu vaierul mamelor / ce strigau din maluri / numele celor înecați la năvoade”, și din care s-a născut o “experiență de viață”: ,,Doliul nu dura mult decât o viață - / feciorii trec în rând cu tații, / iar fiicele neveste ajungând / luau durerea de la început”; ca să irumpă crâncen, indubitabil și, totuși, optimist: ,,Viața nu se satură cu moartea, / iar poemul meu ca să dureze / are nevoie de cei neînvinși” (,,Lecție de poezie”, pag. 194, 195), ca o “ars poetica”, asemeni unui imn închinat vieți, ca o “odă a bucuriei”. Și, totuși, ,,Marțea canonului” este cea mai tristă carte de poezie a poetului Nicolae Grigore-Mărășanu, în ciuda faptului că el are un tonus, între eleganță sfidătoare și educația de-un bun simț nativ, neprefăcut, cuminte, curat; cartea pare a fi scrisă în clipele de impas sufletesc, deși sufletul poeților este într-o perpetuă derivă: ,,Parcă aș călca pe propria-mi cenușă / și nu pot / ... / Eu nu pot” (“Plavii”, pag. 197); sau ,,Dar ce să nădăjduim / de la inimile ce nu se mai pot izbăvi?” (,,Avem nevoie de un drum”, pag. 202). Izbânda, echilibrul, șansa socială și profilul personalității poetului au venit din îngemănarea dintre puritatea nativă, genetică, și vocația artistică a sa: ,,Inocență, / eu de mic încercând a-ți rosti numele, / te-am numit Poezie” (,,Triumful inocenței”, pag. 210). Iar explicația s-ar afla, foarte la îndemână, comod și vulnerabil în același timp, în straturile copilăriei din universul generator de reverberații natale: ,,Aici / mistuirea nu are sfârșit, / dacă sfârșitul nu e cumva această mistuire / ce mă răpune / și mă preface-n lumină, / spre a mă reda vouă, / vizibil; / spre a dăinui” (,,Țărm la Mărașu”, pag. 217; satul din Deltă, care i-a dat numele poetului...). În cel de-al IX-lea dintre cele douăsprezece volume care alcătuiesc cartea “Fiara impară” din colecția Opera omnia, poetul este bântuit de “morbul” și demonii frumosului, categorie estetică, primordială, nativă, necontrafăcută, deoarece: ,,...frumusețea mistuie / mai grabnic decât moartea” (pag. 219), și, pentru a fi convingător, închină o ,,Odă privighetorii”, pag. 221, această “primadona” a muzicii celeste a naturii: ,,Prietenă cu două aripi de purpură, / din zori și până-n seară ești un izvor de triluri”; de la care se poate împrumuta arta de a controla beatitudinea: ,,Învață-mă sensul acestei risipiri, / când văzduhul fecundat de sunete / e cuib al armoniei și extazului”. Alternând, abrupt, fără menajamente sau slifoseli estetice, spre alt univers la fel de frumos, poate și mai frumos, venit tot dinspre copilărie: ,,Cherhanale, redute ale singurătății, / dorul ne-aduce la voi...” (,,Cherhanale”, pag. 222), ca o declarație de iubire pentru un timp nostalgic și ireversibil: ,,Cât vă iubesc, cherhanale, / mine de aur ale templului meu, / aurore ale omului născut pe ape, / ale cărui liniști durează cât clipa / dintre două valuri” (Idem, pag. 223); revenind obsedant, ca o litanie, ca un reproș parcă, dar și ca o oază de echilibru și liniște: ,,Cât vă iubesc, cherhanale, / faruri luminoase către care navighează corăbiile mele” (Idem, pag. 224). Cu “Leviathamul”, Editura ,,Grai și suflet - Cultura 37 Dumitru Anghel scrie despre... Națională”, 2004, Nicolae Grigore-Mărășanu poate fi perceput ca un poet al imaterialului și al perfecțiunii născute din ideal, pe care nu-l poate atinge, și-atunci îl programează liric ca pe o nălucă desconspirată și compromisă prin banal: ,,Sinele e în extaz, / și scară către tine / e năzuință ce întinde aripi / și învinge gravitatea / materiei care sunt” (,,Extaza lacrimii”, pag. 247). Are dileme de tot felul poetul, acceptă chiar compromisul estetic: ,,Și-mi ziceam / că de va fi acum / ce frumos ar fi...” (,,Extaza câmpiei”, pag. 254), dar are decența de a aștepta viitorul, speranța, alternativa: ,,Dar mai avem de parcurs / calea ce cucerește o mirare, / avem de zidit / latura dinspre iubire... (Ibidem). Sonetele din volumul “Imparele”, Editura ,,Grai și Suflet - Cultura Națională”, 2008, nu modifică, nu influențează statura artistică a poetului Nicolae Grigore-Mărășanu, pentru că el a ales, mai totdeauna, chiar de la debutul cu ,,Insula”, să fie altfel, să fie altceva și chiar a reușit, deoarece mereu a ales formula prozodică, imposibil de încadrat într-un “manual de prozodie” aplicată și chiar și-a asumat riscul, inconștient poate, de a fi el însuși, iar importantă a fost mereu ideea, ideea de a sfida, pe oricine, chiar și pe marii poeți, corifeii liricii universale: ,,Ai dedicat sonete cu duiumul, / slăvitu-i-ai pe Shakespeare, Rilke, Dante, / cu iambi în ham allegro ori andante” (,,Ahoe!”, pag. 268). Formula prozodică de sonet agreată de poet este una originală (3+3+3+3+3+2), în contrapunct liric cu tiparul clasic (4-4-4+2), dar cu nimic mai puțin productivă, pentru că pune accentul pe tehnica rimei îmbrățișate (1-4; 2-3), cea mai elaborată dintre ele, și cu variațiuni inspirate pe celelalte tipuri. Dincolo de tehnica prozodică, sonetele poetului se complac într-un abstract de paradă, anulat de simțul umorului și de impactul lecturilor de calitate ale autorului: “Mă tot somezi s-abandonez sonetul, / o prama yoga sângele să-mi ducă / spre mistici reci pe unde vag hurducă / ... / În umeri frig, în tâmple alb penetul” (,,Somații în decor nocturnal”, pag. 276). Și-și motivează orgolios, puțin infatuat: ,,Crește în mine o desăvârșire / și-o mântuire suie prin tulpini; / coroana cu rubinele de spini / ... / Pe frunte prinde cuiele să-nșire” (“Crește în mine o desăvârșire”, pag. 277); ca o aderență la ,,lumea bună” a poeziei: ,,Cu Rilke mă acopăr când mi-e frig, / cu Shakespeare mă adap de-mi este sete; / extaz simt cum vor să mă îmbete / ... / Cu Eminescu, când prin codri strig” (“Ecou întors în sânul cu mistere”, pag. 280). “Poeme desfrânate”, Editura ,,Grai și Suflet -Cultura Națională”, 2009, cel de-al XII-lea volum din Opera omnia, ,,Fiara impară”, este, în ciuda titlului belicos și agresiv, un afront elegant și decent la adresa liricii indecente, calificată foarte modernă de către unii poeți și poetese fără inhibiții etice și estetice, de fapt o pseudoliteratură, care se constituie într-o tevatură erotică de poezie destrăbălată, grobiană, fetidă, naturalistă...”, cum spuneam într-o recenzie la cartea unui astfel de autor. Poetul serios și grav, cum este Nicolae Grigore-Mărășanu, s-a ferit cu tact și inteligență să cadă într-o astfel de capcană... ,,artistică” și a scris o poezie licențioasă și nu prea, care ar putea să însemne o formulă elegantă și ironică de anihilare a tendințelor, a exceselor din domeniul literaturii lirice, iar ,,Poeme desfrânate” pare a fi mai degrabă un mod gălăgios, puțin exagerat, mai mult mimat decât manifest, iar adjectivul din titlu se constituie în ,,atac la pudoare” prin revers semantic și alunecare a vulgarului în derizoriu. Elementul grav, chiar în ipostaza sa de jos, desfrânată, este convertit în banal și scutit de înțelesuri vulgărele, imorale, prin deturnarea spre comun, spre simpluț, puțin necuviincios, dar nu mai mult: ,,În baierele Isarlâkului, / bubuie darabana / și daireaua; / ... / Apoi, / chicoteli, / icnete, / sămânțuri în dospeală / de zămislire, / împing în opinteli...” (,,Dansul găinii porumbace”, pag. 293-294). Versurile din acest volum, cu un titlu incitant, puțin sfidător, voit insidios, cu doar câteva cuvinte neadmise de Dicționarul elegant al limbii române, ilustrează formula de modernitate cu orice chip, iar poetul Nicolae Grigore-Mărășanu își îngăduie forme acute de alergii artistice și nonconformism civic în limitele artei literare, care nu admite compromisul decât ca metaforă, ca licență poetică: ,,Cutră bătrână, / i-am zis bătrâneții / ... / Târfă bătrână / i-am zis bătrâneții; / ... / Curvă bătrână, / i-am strigat bătrâneții; / torță sufletu-mi voi aprinde / și te voi orbi / ... / și te voi orbi, / te voi orbi!” (“Și te voi orbi, te voi orbi”, pag. 302-303). Lirica poetului Nicolae Grigore-Mărășanu din acest volum - opera omnia este una de calitate, cu pecetea unei originalități spectaculoase, nonagresivă, în ciuda unui lexic provocator, mai mult de... paradă, chiar nonlicențios prin deturnări semantice, deoarece există o tentație a îndulcirii semnificațiilor prin șoc preventiv, prin sinonimie de contrast, prin metaforă simbol. Toate cele douăsprezece volume de versuri care alcătuiesc ,,Fiara impară”, au o anumită, provocatoare recuzită lexicală, sunt ,,regizate” ca un spectacol teatral, cu vorbe din aria semantică de specialitate tematică, ideatică, convențională, ca o pecete artistică. Poetul protestează exacerbând mânia și anihilând-o în felul acesta, asumându-și riscul derizoriului metaforic. În alte situații, poetul huiduie pentru a anula excesul de sensibilitate cu riscul de a eșua în desuetitudine, și-atunci, plusează prin exces de pudibonderie... Acesta este Nicolae Grigore-Mărășanu, poetul nonșalant, imprevizibil, ludic fără să recunoască; un uriaș cu gânduri de copil, cuminte, ascultător, frenetic, sensibil, naiv, într-o alternanță bezmetică de bucurie și senin... Dumitru Anghel Dunărea de Jos MMXII 38 Cenacluri Laptopul Elena Maria Stara În fond și la urma urmei, ce căutam eu aici?... În timp ce mașina hârâia și sălta pe drumul denivelat printre dealuri, am coborât geamul și m-am bucurat de senzația de libertate pe care o simțeam întotdeauna la țară. Părea de-a dreptul un sat încântător de arhaic, cu căsuțe simple de chirpici spoite, cu pereții sinelii, cu ulițe prăfuite. Deși simțeam praf la ochi, nu am ridicat geamul. Probabil Paul de aceea nu poate să sufere satul. Loganul a trecut pe lângă locul de parcare; cândva o troiță mică fusese transformată, ca o sfidare a bunului simț, într-o parcare. Am încetinit. Două fete se hlizeau, în jeanși atât de strâmți și scurți în talie, că le ieșea în evidență tot ce aveau pe dedesubt. Un băiat cu jeanși lăbărțați, cu turul până la genunchi, vorbea la un celular. Un contrast deprimant între satul rustic și acești tineri „foarte sexy”, picați acolo ca musca în lapte. Deși nu eram o conservatoare, m-am simțit ca o profesoară la 70 de ani . Când am zărit tăblia galbenă cu numărul 42 pe stâlpul de la poartă, am tras mașina pe dreapta, claxonând. Ușa casei s-a deschis brusc și tușica Zabeta, mi-a zâmbit oarecum rușinată. Știe ea de ce! Întreaga înfățișare îi era ridicolă. De sub bentița înflorată îi ieșeau cârlionții vopsiți negri. De fapt părul era tot cănit. Înfășurată într-un capot lung, înflorat ca și bentița, nu se potrivea de fel cu statutul ei de țărancă, care se născuse și crescuse acolo în sat. Poate Paul avea dreptate. Venisem aici să mă recreez departe de realitatea cotidiană și .. .mătușa a întins mâinile și m-a îmbrățișat. M-am simțit invadată de uleiuri parfumate. Nu știam exact unde nimerisem. Înăuntrul meu nu mă simțeam deloc pregătită pentru astfel de scenarii. Primul lucru pe care l-a făcut, a dat drumul la televizor. Agasată, am vrut să-l închid, dar am rămas cu ochii lipiți de LAPTOP. - E a lui Gheorghe. El l-a cumpărat. A lucrat în Italia. Îi place, toată ziua caută în el. Am simțit dintr-odată că mă sufoc. M-am apropiat de geam și l-am deschis larg, așteptând să pătrundă în C. G.Hîrțescu, Entitate Nr.120 încăpere, cântecul satului, dar în final s-a auzit cântecul mobilului. Nu voia să mă scape de lumea eticii moderne. Pe pereți, fotografii cu femei goale, cu toate detaliile. M ătuș a mi-a urmărit privirea. - Sunt „fotomodeluri”, Gheorghe, el. Am rămas uimită, simțindu-mă atât de amărâtă, dar .vărul Gheorghe a intrat tropăind cu sacoșele pline. - Colea după deal, e un magazin cât o „hurdubaie”de mare - supermarket, cu toate celea. Are și apă plată. Am simțit înțepătura unei nostalgii după satul de odinioară. M-am sculat într-un gest necontrolat, bâiguind: - Ce caut eu aici, în satul de azi, fără hămăit de câine, fără fântâni, fără cucurigul cocoșului, fără țârâitul greierilor? Gheorghe s-a holbat la mine, fără să mă înțeleagă. Mă credea sărită de pe fix. Eu eram total descumpănită. Preț de o clipă și mătușa a rămas fără grai, încercând să-și aranjeze, cu un aer de jenă, cârlionții negri ce-i atârnau ca niște frunze de mărar. M-am așezat pe canapeaua bej, pipăind cu mâinile tapițeria moale. - Doamne, unde s-au dus saltelele, unde a dispărut tradiția!? M-am străduit să zâmbesc, în timp ce Gheorghe rămăsese proptit în ușa camerei. Ca o scuză. - Haideți să punem masa. Chiar îmi este foame. Mătușa a îngânat un „hâc” și s-a apucat să pună cutiuțele pe masă, cu un sentiment de vinovăție: Totul mi s-a părut jalnic și ridicol. Ideile de a mânca din ele, aici la țară, îmi crea repulsie, dar până la urmă m-am căpătat cu delicatese de la supermarket. După masă Gheorghe mi-a întins un pachet de țigări, străine. - O țigaretă? Deși nu fumasem de ani de zile, așa în ciudă am luat o țigară și m-am aplecat înainte ostentativ ca să mi-o aprindă. Fumul m-a izbit, ca un drog, dar am fumat până am terminat-o. Mi-aș fi dorit în locul paharului cu coniac, o țuică de prune. În cele din urmă am plecat la culcare râzând, ușor amețită. (urmarea la p.40) Dunărea de Jos MMXII 39 The Girl With the Dragon Tattoo 2009/2011 Mitruț Popoiu După romanul lui Stieg Larsson 152/158 min Regia: Niels Arden Oplev/David Fincher Cu: Michael Nyqvist/Daniel Craig, Noomi Rapace/ Rooney Mara Două filme cu scenarii identice, produse la mică distanță de timp. Nicio noutate în sine. La fel ca în cazul producțiilor europene Abre los ojos (1997) sau Elizabeth (1998), al căror succes a dus la decizia unei refilmări cu buget lărgit, actori și regizori celebri, prin Vanilla Sky (2001), respectiv Elizabeth I (2005). Ideea de analiză în paralel a două filme cu aceeași acțiune vine o dată cu apariția probabil a ceea ce a fost blockbuster-ul începutului de an, Fata cu un dragon tatuat, film pe care îl mai văzusem pe jumătate, în varianta sa suedeză, cu vreo doi ani mai devreme. Judecățile sunt de la început făcute: dacă ești adept al filmului european și dacă urăști, sau cel puțin disprețuiești clișeul și poleiala comercială americană, se poate afirma fără greutate că va fi agreeat „originalul” suedez, regizat de Niels Arden Oplev, cu actori mai puțin cunoscuți, anume Michael Nyqvist și Noomi Rapace. În plus, dacă se nimerește ca primul vizionat să fie tot cel suedez, aceasta răpește din start și orice urmă de surpiză pe care ar fi putut-o crea o premieră a versiunii lui David Fincher, cu noul James Bond alături de mai puțin cunoscuta Rooney Mara, care deja a prins o nominalizare pentru cel mai bun rol feminin principal la Oscarurile de anul acesta. Dar comparația ar putea continua, cu obiectivitate greu de probat, astfel: naturalețe, joc actoricesc, decor, credibilitate, ritmul acțiunii - 5 puncte pentru 2009; efecte, romanță, ending, costuri-încasări - 4 puncte pentru 2011; jocul detectiv - 50/50. S-ar putea adăuga încă o serie de lucruri care fac pe un cârcotaș să strâmbe din nas nemulțumit, la vizionarea filmului englezesc. În primul rând numele tot suedeze ale personajelor, ca și acțiunea care se petrece în Suedia, în contrast cu limba engleză în uz nu doar în vorbire, ci de asemenea în momentele unde apar texte scrise, acestea dând o credibilitate scăzută acțiunii. Ca și cum Contele de Monte Cristo vorbește engleza și încă una a lui Shakespeare, sau don Quijote a uitat frumoasa limbă a lui Cervantes, pentru a împrumuta graiul internațional de astăzi. În plus, nenumăratele reclame pentru laptopurile Apple, imprimantele Epson, telefoane Sony Ericsson, țigările Marlboro, toate mult prea agresive — dar toate aceste remarci nu sunt decât nazuri de cârcotaș. Și totuși, după parcurgerea unei jumătăți a versiunii recente a lui Fincher, s-ar putea constata că un film nu e numai clișee, nu e numai machiaj și efecte și nici nu trebuie măcar comparat cu precedentul său, chiar dacă, sigur, regizorul american a tras cu ochiul la colegul său suedez: cel puțin personajele principale seamănă destul de bine fizic. Azi e mai greu de citit un roman, unde nu se parcurg decât vreo 40 de pagini pe oră și de aceea un film de două ore și ceva e preferabil de cele mai multe ori. Ar fi interesant de remarcat însă cum anume se poate reconstitui povestirea inițială, ba chiar intenția autorului romanului, atunci când ai de a face cu două perspective. Uneori o scenă e mai bună, mai bine jucată, mai amănunțită sau, din contră, mai concisă într-una dintre pelicule, uneori în cealaltă. E ca și cum s-ar privi un obiect din două unghiuri, prin două lentile diferite, una verde și alta heliomată. Ambele prezintă o anume formă a realității, care subsumate dau un rezultat cât se poate de interesant, deși nu realitatea însăși. Tocmai căzându-mi în mână o carte de teorie a literaturii, am început să pricep ce înseamnă metoda de interpretare semiotico-critică, în care se pune accentul nu pe reconstituirea realității, a universului autorului, cu ajutorul unor procese greoaie de analiză textuală, literară, redacțională, etc., ci se pornește de la premisa că orice text în sine poate suporta mai multe interpretări. Orice text este mai bogat în sensuri și intenții decât ceea ce a vrut să susțină autorul atunci când l-a compus, fiindcă interpretul, oricare ar fi el, cititorul, scenaristul după roman, regizorul, actorul și în final privitorul de rând, percep fiecare altfel lucrurile. Și în această percepție complexă, este greu de spus care imagine este cea corectă, care e mai aproape de intenția reală a scriitorului, sau cine are o viziune artistică de mai bună calitate, fiindcă oricare dintre ființele umane unice și irepetabile vor interpreta altfel toate aceste elemente și va da în final un alt verdict. Mda, mie mi-a plăcut mai mult versiunea suedeză. Am amintit la început care anume sunt criteriile mele în aprecierea filmului, de altfel foarte subiective. Altcineva ar vedea altfel, e alegerea lui. Însă oricum ar sta lucrurile, Fata cu dragon tatuat, fără a avea pretenții de dramă psihologică, este un blockbuster destul de reușit. Jocul actoricesc bunicel, scenariul merge, suspansul o.k., nu multă crimă, nu mult sânge, puțin freaky, ceva exagerări pe ici pe colo, un film captivant. Dunărea de Jos MMXII 40 .. .the winner takes nothing Laptopul (continuarea de la p.38) Dimineață m-am simțit extrem de ușurată, când un cocoș rătăcit prin ogrăzile satului a început să cânte vestind apropierea zorilor. Când soarele s-a ivit printre colțurile ferestrei m-am sculat să-mi iau rămas bun, nu înainte de a bea o cană cu lapte fierbinte, tot de la supermarket! I-am promis mătușii că o s-o mai vizitez cu gândul să-i aduc cadou un „cocoș”. Ăsta era trecutul meu, aici! Tocmai treceam de câmpurile de la marginea satului. Singurul sunet care se auzea, era cel al vântului. Am tras cu ochiul după deal. Acolo se afla supermarketul. M-am oprit la troiță. Nu mai era nimeni, puteam să scotocesc în trecutul ei. Mă simțeam ca o Mata Hari, trădătoare care își dă întâlnire cu iubitul, după care îl dă pe mâna călăilor. Troița nu mai era troiță, ci parcare. Ora șase seara. Eram în camera mea. Deși un pic cam devreme pentru cină, Paul mă aștepta umblând de colo-colo. ervTrea ba asta cu cina făcea parte din strategia lui de a mă îmbuna pentru faptul că refuzase să mă însoțească la țară. - Pot să te invit la o cafea? La naiba, am zâmbit. Din fericire avusese dreptate. Îmi pierdusem motivația plecării. Eram în orașul „Industriei oțelului” cu acel miros vag, familiar de smog. M-am așezat în fotoliu cu ceașca de cafea în mână, clipind din ochi, alungându-mi o lacrimă. Nimic nu mai conta de fapt, chestia asta cu satul care nu mai era sat, dar nici oraș. Fusese delicios de artificial. „Mai dă-o-ncolo de treabă și găsește-i partea amuzantă cu LAPTOPUL în loc de cocoș, pentru că trecutul s-a schimbat, iar prezentul nu-l mai poți opri!” Am întins palma peste palma lui Paul. - Nimic nu e atât de bine sau atât de rău că nu ai venit cu mine. În fond ai avut dreptate. Mai bine făceam o plimbare la supermarketul din oraș, magazinul cu o excelentă colecție de „delicatese țărănești”. Era de-a dreptul mai drăguț! C.G.Hîrțescu, Demonii mei Nr.120 Premieră la Teatrul Dramatic „Fani Tardini” Când teama te dă afară din W • J • 1 • • casă, intri cu bocancii în casa altuia La Galați avut loc la sfârșitul lunii trecute, sâmbătă, 28 ianurie, premiera piesei „Echilibru instabil”, în regia lui Cătălin Vasiliu. Piesa aparține dramaturgului american Edward Albee, cunoscut în lumea întreagă mai mult pentru „Who's Afraid of Virgia Woolf” ecranizată în 1966, în rolurile principale fiind Richard Burton și Elizabeth Taylor. „Echilibru instabil” este o piesă cu tente absurde (aparent) despre prietenie și familie, devenită spectacol de suprarealism în mâna lui Cătălin Vasiliu. Dar mai mult decât atât este despre o teamă existențială, generalizată și pierderea echilibrului personal care implicit se răsfrâng asupra partenerilor noștri sociali, despre invadare a spațiului personal, care presupune și spațiul concret, dar nu se limitează la el. Luminile și muzica reușesc să creeze o atmosferă quasisuprarealistă bună, în care stranietatea, suspansul, nespusul, pericolul și frica survolează încadrând bine scenele, jocul personajelor, ideea și replicile. Oricum, totul se petrece în cu totul altă parte decât în realitatea imediată, realitatea imediată fiind doar un pretext, dovadă și apariția printre personaje (-le vii) a copilului mort al cuplului Agnes - Tobias. Contextul real: o casă aparținând unei familii dezechilibrate (mă întreb dacă or mai exista și altfel de familii) în care partenerii conviețuiesc fără a mai avea relații reale. Soțul s-a îndepărtat de soție, posibil în momentul morții unuia dintre copii, petrecute acum câțiva ani, zeci, acesta a renunțat la orice decizie, aproape că i s-a anihilat puterea de deliberare. Soția, de nevoie sau, mai degrabă, printr-o înclinație naturală agresivă de a conduce și de a controla totul, preia răspunderea asupra tuturor și ajută totodată la această destructurare a eului soțului. Fiica Julie este la a patra căsnicie pierdută, lovită și ea de cancerul incapacității de comunicare și de construire a unei relații funcționale transmis poate de către cei doi părinți. Ultimul membru al acestei familii (extinse) - Claire - sora, mătușa și cumnata bețivă care neavând în Dunărea de Jos MMXII 41 Teatru altă parte unde să se ducă, trăiește sub același acoperiș al celor doi soți. Cu un decor stăpânit de un babilon de sticle, atmosfera e la fel de amețitoare și grea cum sunt recipientele îmbuibate cu vodkă. Singura care pare trează dintre toți este alcoolica Claire care, ca Sbilț din Patima Roșie, sau, mai nou, - fără a fi bețivă - Justine din Melancholia lui von Trier, știe intrinsec totul. Este cea care prevede și amenință sfârșitul după sosirea „năvălitorilor” Harry și Edna cu un „Ehe, abia acum începe”, cea care știe cum e să stai noaptea treaz și cum e să tremuri de teamă fiind singur într-un sens aproape metafizic. Dacă personajul Lilianei Lupan - Claire - e transfigurarea conștiinței în genere, căreia nu îi poți face față decât beat, care te individualizează extrem (viața socială cu soț și copil nu se lipește de ea), personajul Ioanei Citta -Baciu - Agnes, sora lui Claire, accede la teamă doar printr-o frică de frică, prin întrebare, chiar dacă târzie, când sfârșitul e deja acolo. De fapt, la începutul piesei, Agnes spune ceva în genul că două lucruri o macină: teama și Claire, deci teama și conștiința de ea. Jocul actorilor Lucian Pânzaru și Carmen Albu e ambiguu, asta pentru că personajele pe care le interpretează - Harry și Edna -sunt ambigue. Spectatorul nu poate fi sigur, nu poate fi convins că motivul pe care cele două personaje îl invocă - teama - este cel care le-au dat într-adevăr afară din propria casă și i-au făcut să intre cu bocancii în casa prietenilor lor, Agnes și Tobias. De când au pășit în casa gazdelor, Harry și Edna au un comportament mai mult decât ciudat, chiar dacă manifestă o grimasă de teamă, aceștia tot își dau coate și semne pentru a-și face prietenii să înțeleagă că ei rămân acolo, unde vor rămâne până la sfârșit. Poate doar reușesc să profite de această „ciumă” a terorii care infestează orașul și chiar pe gazde pentru a le prelua casa cu mână de fier, încetul cu încetul, printre buimăceala gazdelor și credința sinceră în prietenie. Casa, după cum spuneam, poate fi doar un pretext: cine nu se simte agasat la un moment dat de câte un prieten care tinde să își verse fiecare nemulțumire, neliniște sau spaimă asupra noastră, invadându-ne spațiul personal, cățărându-se pe noi, sufocându-ne până când ne locuiește. „Casa” mai pare apărată în spasme doar de către fiică, Julie, interpretată de Petronela Buda, care reacționează nevrotic cerându-și drepturile asupra camerei și a locului care până acum au fost ale ei. Chiar dacă, să spunem, alternativele nu sunt multe, Teatrul neavând extrem de mulți actori, distribuția a fost bine realizată. Cred că actorii și-au înțeles personajele. Triada Grig Dristaru (foto pag.40), Ioana Citta Baciu, Liliana Lupan au știut de la un cap la altul ce vor personajele lor să zică. Grig Dristaru e cum nu se poate mai discret, aici discret în sensul de natural, intră aproape pe tăcute în pielea personajului său, îl îmbracă în liniște și tot în liniște se dezbracă de el. Liliana Lupan redă cu o conștiință tristă întunericul lui Claire. Citta îi suflă viață lui Agnes redându-i încăpățânarea, pretenția că știe totul - din dorința de a-și proteja familia, dar și dorința eternă de lumină. Toți actorii își fac bine treaba, dar dacă vrei să găsești cu tot dinadinsul elemente de reproș, vei găsi.. Repet, cu tot dinadinsul, acestea nu dăunează cu nimic întregului și efectului scontat. De exemplu, am surprins-o pe Ioana Citta Baciu dând cuvintelor o notă demonstrativă, dar păstrând per total un caracter sincer personajului; pe Liliana Lupan într-o poziție incomodă, deci forțată, atunci când trebuie să consoleze personajul Petronelei Buda pe scările casei; pe Petronela Buda dând tușe forțate țipetelor și plânsetelor personajului, cu toate că face o treabă de minune. Mi se pare că genul acesta de personaj o îmbracă bine pe tânăra actriță care s-a făcut remarcată și în cadrul Festivalului de Comedie din toamna trecută: are forță de reacție, nu vrea să cedeze, puțin încăpățânată, directă. Prin extensie pot fi găsite elemente care cel puțin pe mine m-au aruncat, fără voia mea și poate nefondat, spre atmosfera lui E.Ionesco, prin subțierea capacității de a avea relații reale, substanțiale, dar fără a lua conotațiile puternic absurde ale acestuia, prin „ciuma” care se extinde (aici reprezentată de teroare) care trimite la rinocerită (poate trag de păr paralelismul dar e aceeași senzație de extindere și de acaparare), dar și în-locuirea de la sfârșit a personajelor Tobias și Agnes de către Harry și Edna, în-locuire ce poate fi dusă la nesfârșit, așa cum Tobias și Agnes au fost dați afară din casa lor și Harry și Edna pot fi. Aici mă refer la schimbul care se produce între familiile Smith și Martin în finalul din „Cântăreața Cheală”. Nicoleta Onofrei Dunărea de Jos MMXII Nr.120 42 DICȚIONAR - Artiști plastici g ă l ățeni (58) Arte vizuale HÎRȚESCU-Ramba Cristina Gabriela - artist decorator (tapiserie), designer. S-a născut la 21 decembrie 1982, în Galați. A absolvit Liceul de Artă „Dimitrie Cuclin” din orașul natal (2001) și Academia de Arte „George Enescu” din Ia și, Facultatea de Arte Plastice, Decorative și Design (2006). Masterat în specialitatea design vestimentar la Universitatea Tehnică „Gheorghe Asachi” din Iași, Facultatea de Textile-Pielărie (2007). Din 2001 doctorand în cadrul Universității de Arte „G. Enescu”, Iași, Facultatea de Arte Plastice, Decorative și Design, domeniul arte vizuale. Membră a U.A.P.R., Filiala Iași. Lucrează ca preparator universitar la secția Arte Textile, Facultatea de Arte Plastice, Decorative și Design, Universitatea „G. Enescu” Ia și. Participări la expoziții colective locale: „Faschion Party”, Galeria Arcu, Iași (2004); „Atmosferă venețiană”, TVR Iași (2005), Salonul Anual Artis, Iași (2008, 2009, 2010, 2011); Salonul profesorilor de arte vizuale, Iași (2009, 2010, 2011); „Conexiuni textile”, Iași (2008, 2009, 2010); Atelier 35, Iași (2009, 2010); „Metamorfoze”, World Trade Center, Iași (2009); „Explorări creative”, Galeria Cupola, Iași (2009); „Dialog”, Galeria „N. Tonitza” (2010); „Maeștri de ieri și de azi”, Galeria „Dana”, Iași (2010); „Interferențe artistice” Galeriile „N. Tonitza” și „Cupola” Iași (2010), „Expo Iași-Neamț”, World Trade Center, Iași (2011), „Grup H”, Galeria „N. Tonitza”, Iași (2011), „Identități de februarie”, Galeria „Ion Neagoe”, Iași (2011) etc. Participări la expoziții naționale: Salonul Național de Artă Decorativă, Muzeul Cotroceni (2008, 2009, 2011); Bienala „Cezar Ivănescu”, Muzeul de Artă Vizuală Galați (2009); Bienala „Ion Andreescu”, Buzău (2010); Expoziția de artă textilă „Ariadnae”, Tg. Mureș (2011). Participări la expoziții internaționale: „Prague Patchwork Meeting”, ediția a III-a, Praga, Cehia (2009); Expoziția internațională de artă textilă tradițională și contemporană „Les Ocres, Couleurs et Lumiere”, Château de la Tour d'Aigues, Franța (2009); Expoziția internațională „Sols, parquets, mosad’ques, carrelages, azulejos”, Centre Europeen des Etoffes et du Patchwork, Sallcles d'Aude, Franța (2009); Saloanele Moldovei Bacău-Chișinău (2010, 2011); Trienala Internațională de Artă Textilă TexpoArt, Galeriile „N. Tonitza” și „Cupola”, Iași (2008, 2011); Expoziția „Euroinvent”, Muzeul Unirii, Iași (2011); Expoziția Internațională „Week of creativity in ApArte”, în cadrul săptămânii europene la Iași (2009); Expoziția Simpozion A.R.T.E, World Trade Center Iași (2001). A participat, de asemenea, cu creații de design vestimentar, la Festivalurile de modă de la Iași (2003, 2005) și Craiova (2005). Distincții: Premiul pentru stimularea creației tinere, Bienala Artelor „Cezar Ivănescu”, Galați (2009); Premiul pentru debut în cadrul expoziției Salonul Anual Artis, Iași (2010); Premiul sponsorilor în cadrul expoziției „Arte, terapii, reciclări”, Iași (2011). Manifestând o reală vocație pentru artele decorative, cu un palmares expozițional deja remarcabil, Cristina Gabriela Hîrțescu practică tapiseria bidimensională și tridimensională, iar adesea îmbină cele două tipuri în aceeași lucrare. Plăsmuirile ei iconografice imaginează îngeri, heruvimi, demoni, siluete umane - motive pe care le cultivă în compoziții în care firul textil este înnobilat cu atributele artei autentice. Ele se circumscriu într-o temă dragă artistei, „Îngeri și Demoni”, căreia îi aparțin lucrări ca „Entitate”, „Aură”, „Sfârșit”, „Puls”, „Heruvim”, „Demon personal”, „Demonii mei”, seria „Îngerilor”. În legătură cu această temă, Cristina Hîrțescu mărturisea: „Fiecare om are proprii îngeri și demoni, pe care îi acceptă sau îi respinge în funcție de nivelul de conștientizare a acestora. Pentru mine, aceste entități nu reprezintă neapărat acele ființe spirituale benefice ori malefice, așa cum ele sunt înțelese prin prismă religioasă. Propriii îngeri și demoni pot fi energii pozitive sau negative emanate de propria persoană, ori pot reprezenta bucuriile, capacitățile noastre, dar și nemulțumirile, frustrările. Înțelegerea și acceptarea acestor entități ca parte integrantă a ființei semnifică, în opinia mea, primul pas către maturizarea spirituală și către împăcarea cu propria persoană, împăcare ce conduce nemijlocit la liniște interioară și implicit la fericire”. Compozițiile Cristinei Hîrțescu au o arhitectură echilibrată, sunt compuse cu știință și realizate în armonii delicate, sensibile. Gama cromatică este restrânsă, menținându-se în cadrele unui lirism discret și a unei rafinate sobrietăți. Formele dezvoltate nu sunt complicate, simbolistica lor însă incumbă conotații ce îndeamnă la reflecție. Tehnicile și materialele utilizate sunt combinate, firul textil, ca element principal de expresie, fie îmbracă și dă viață suportului bi sau tridimensional, fie apare ca element aplicat, asemenea broderiei, pe suprafața lucrărilor. Uneori, în modul de realizare a unor praguri, a coloristicii acestora, se simte influența scoarțelor și lăicerelor țărănești din Moldova. Lucrarea premiată la Galați, „Poartă” (900x700 mm), având ca motiv un portal cu partea superioară în formă de arc în plin cintru, este o expresie a ingeniozității cu care artista folosește colajul textil și-l îmbină în acordori coloristice în care roșul intens apare ca un simbol al legăturii dintre diferite epoci istorice, mărturie a pasiunii cu care oamenii au construit în toate timpurile. În lucrările de design vestimentar preocupările artistei au fost direcționate până acum mai ales în zona experimentului, în vederea prelucrării materialului textil în așa fel încât în articolele de îmbrăcăminte create să primeze efectele expresive ale acestora față de aspectele funcțional-comerciale. Bibl.: Valentin Ciucă, Dicționarul ilustrat al artelor frumoase din Moldova 1800-2010, Editura Art XXI, Iași, 2011. Notă: acest număr de revistă este ilustrat și cu lucrări ale artistei. Dunărea de Jos MMXII 43 Arte vizuale Morphochroma Salonul de iarnă - Natură și culoare Salonul de iarnă al Filialei Galați a U.A.P.R., ediția 20112012, a fost deschis în două săli de expoziție, Galeriile de Artă „Nicolae Mantu” și așa numita Sala Mică, aflată în incinta magazinului Fondului Plastic, inaugurată cu prilejul vernisajului acestei manifestări. Pe simeze sunt expuse 60 de lucrări de pictură, grafică și sculptură semnate de 34 de artiști. În Sala Mică sunt prezentate numai lucrări ale noilor colaboratori ai filialei, unii absolvenți din vara anului trecut ai Facultății de Arte Plastice, Decorative și Design din cadrul Universității „Dunărea de Jos”, alții încă studenți. Aceștia sunt: Crenguța Macarie, Monica Turcu, Rodica Gherghinoiu, Simona Pascale, Raul Popa, Carmen Crăciun, Camelia Ion, Olimpia Ștefan, Ecaterina Balica, Mihai Valentin, Relu Angheluță și Ștefan Axente. Este pentru prima dată în ultimii zece ani când Filiala gălățeană prezintă în manifestările sale colective lucrări ale unui număr atât de consistent de expozanți noi, care reprezintă tot atâtea speranțe ce pot aduce sânge proaspăt pentru înnoirea plasticii locale. Aceasta și ca o urmare benefică directă a ființării în orașul nostru a unei facultăți de profil. Pictura este reprezentată prin tablouri aparținând plasticienilor Nicolae Cărbunaru, Nicolae Einhorn, Aurel Manole, Sava David, Gheorghe Mihai-Coron, Ion Murariu-Neamț, Mariana Tomozei-Cocoș, Gheorghe Suciu, Daniela Cristofor, Crenguța Macarie, Ștefan Arsene, Simona Pascale, Raul Popa, Monica Turcu, Rodica Gherghinoiu, Monica Turcu, Carmen Crăciun, Ecaterina Balica și Olimpia Ștefan. Anotimpul hibernal le-a prilejuit lui Ion Murariu-Neamț și Sterică Bădălan surprinderea unor aspecte desprinse parcă dintr-un basm. Ambii ipostaziază spații într-o desfășurare amplă, Ion Murariu-Neamț reținând secvențe din Lunca Siretului („Peisaj la Siret”), iar Sterică Bădălan reîntorcându-se pe calea memoriei afective în locurile natale ale Dobrogei, care i-au fermecat anii copilăriei („Iarnă”). Atmosfera creată de cei doi artiști este poetică, în fața imensei împărății albe sufletul lor vibrează cu intensitate din toate coardele. Tot un peisaj de iarnă reprezintă și tabloul lui Gheorghe Suciu, numai că artistul ne poartă pe apele fluviului („Pe Dunăre”). La el, albastrul cu reflexe de smarald se armonizează cu albul-argintiu și cu ușoare pete de roz și oliv care acoperă copacii și o parte a țărmului. Același autor încântă prin sensibilitatea cu care pictează într-o compoziție fragilele și vaporoasele păpădii („Păpădii albastre”). Gheorghe Mihai-Coron, în spiritul lirismului școlii ieșene, reînvie atmosfera peisajului rural din Țara de Sus („Vecina primăverii”), iar Teodor Vișan proiectează floarea-soarelui dintr-o natură statică pe un fundal cu motive decorative („Floarea-soarelui în cană”) și își surprinde soția în timpul unei plimbări într-un cadru generos de natură („Constanța”). Peisajul, măreția și atmosfera fascinantă a Veneției sunt aduse în expoziție de pânzele lui Sava David („Palazzo Bernardo” și „Veneția”), admirabil compuse, cu respect pentru detaliile arhitectonice ale construcțiilor, în timp ce Mariana Tomozei-Cocoș a reținut imaginea unor arbori și vestigii arheologice din Belgia. Nicolae Einhorn se reîntoarce la mai vechile sale teme, configurând ipostaze ale unui oraș medieval, cu case aglomerate („Istorie”), sau închipuie un personaj travestit în haine actoricești („În veșmintele actorului”). Dominanta cromatică din ambele tablouri este roșul de cadmiu, armonizat cu tonalități din familia culorilor calde. Pictorul desenează din pensulă, este spontan, tușele sunt așezate cu siguranță. Aurel Manole, în cele trei „Pictografii”, glosează pe tema structurilor cosmice, creând forme care îi pun în evidență fantezia și stăpânirea deplină a acestei tehnici a cărei inventator este. Crenguța Macarie, în „Vis”, înfățișează portretul unei fetițe cu chip iradiind de bucuria, gingășia și candoarea specifice vârstei infantile. Elementele de peisaj rustic integrate cu discreție în spațiul plastic al tabloului conduc la gândul reîntoarcerii pictoriței în timp și la trăirea din perspectiva adultului a unor momente care i-au fermecat și marcat copilăria. Apelul la memoria afectivă este făcut cu sinceritatea creatorului care regretă după acei ani ca după un paradis pierdut pentru totdeauna. Celălalt tablou expus de artistă este tot un portret, al unui bărbat cu trăsături fizice viguroase, hâtru, imortalizat într-un decor care sugerează tot un cadru rustic. Rodica Gherghinoiu încheagă o narațiune pe tema jertfei. Ființa umană supusă supliciului abia se distinge din textura coloristică a compoziției („Jertfă”). Nudul din lucrarea Olimpiei Ștefan „Feminitate” este învăluit într-o atmosferă de mister. Culoarea dominantă este albastrul, pe unele locuri cu nuanțe de violaceu. Formele personajului sunt incitante. „Măștile” Ecaterinei Balica sunt ordonate în pagină într-o organizare combinată cu elemente decorative ce dau imaginii un aer fantastic. În zona figurativului se situează și lucrările semnate de Carmen Crăciun și Ștefan Axente. Acesta din urmă, în „Umbra florilor”, simplifică elementele de natură statică, iar în „Hrană vie” îi conferă motivului valoare simbolică. Tabloul „F” i-a fost probabil inspirat de lectura romanului cu același titlu al lui Dumitru Radu Popescu. Echivalența grafică pare sugestivă pentru a exprima o realitate enigmatică, plină de atâtea ciudățenii, și este susținută și de cromatica ternă folosită. Nicolae Cărbunaru („Contraste”), Daniela Cristofor („Labirint”), Monica Turcu („Evadare”), Simona Pascale („Poarta iubirii”, „Ritm”) și Camelia Ion („Peisaj fantastic”) rămân în zona abstractului și uneori a decorativului, investind formele prin culoare cu capacitatea de a comunica stări afective. Grafica este susținută în expoziție de Cornelia Nicolaescu-Burlacu („Dualitate”), „Tudor Șerban („Structuri organice și anorganice”), Mihaela Brumar („Copaci cu roade”, „Portret”), Mihai Valentin („Dialog”), Raul Popa, Florian Doru Crihană și Gabriela Georgescu. Protagonistul din „Portretul de bărbat” al lui Raul Popa privește gânditor, parcă absent la ceea ce se întâmplă în jur. Este cuprins de o spaimă care-l macină interior. Pagini realizate de Corneliu Stoica (urmarea la pagina 46) Dunărea de Jos MMXII Nr.120 CRONICĂ BISERICEASCĂ PE FILE DE MOLITFELNIC CONTRIBUȚII LA ISTORIA BISERICII DIN SMULȚI, JUD. GALAȚI (I) Pr. Eugen Drăgoi kliosophia În anul 1764, din teascurile tipografiei Mitropolitane din Iași, ieșea un masiv Evhologhion (Molitfelnic), format in 4°, 827 de pagini1. Din exemplarele aflate la bisericile din ținutul Covurlui (mai târziu jud. Galați), ale acestei cărți de slujbă folosită de preot, după cunoștința noastră de până acum, s-au păstrat doar opt exemplare, toate aflate în depozitul de carte veche al Arhiepiscopiei Dună rii de Jos2. După apariția Molitfelnicului, la o dată pe care n-o cunoaștem, preotul Paladi Patriche, slujitor laei bise ri ca Molitfelnic, Iași, 1764 (fost în proprietatea bisericii Sf. Gheorghe din Smulți). Însemnare a pr. Palade Patriche despre eclipsa de soare din 25 august 1793 S4~ w * Sf. Gheorghe din satul Smulț i, ținutul Covurlui, și l-a cumpărat, ori l-a primit prin donația vreunui confrate sau creștin evlavios. Ca semn de proprietate acesta scrie mai târziu că Molitfelnicul este al său3. După moartea bătrânului preot Palade (1828), Molitfelnicul a trecut la fiul său, Ioan Palade, care la rându-i l-a dăruit, în anul 1868, unui nepot, conform însemnării donatorului: „Acest Moliftenic ce l-am apucat di la părintele meu Păladi preut, l-am dăruit nepotului meu, Iordache, săn Mihai Bărlibaș ca să ne pomenească în veci. 1868, feur(ar) în 27. Ioan Păladi săchelar”4. Următorul proprietar al cărții este preotul Constantin Popa, potrivit însemnării lui Iordache Burlibaș de la p. 715: „Acest Moliftelnic ăl dau proetul(lui) Constantin Popa pentru pomenire. 1883, augo(st) 19. Iordachi Burlibaș. Luța Iordachi Burlibaș”5. Preotul Palade Patrichi, tatăl sachelarului Ioan Păladi de la biserica Sf. Gheorghe din Smulți, județul Galați, a trecut la cele veșnice în ziua de 29 decembrie 1828. Despre această întâmplare, găsim însemnat în Molitfelnicul menționat: „Să să știi de cănd au răposat preutul Păladii, mercuri sara la patru ciasuri din noapte, la let 1828, dechemvrie 29"6. Paladi Patrichi este primul din cei cinci preoți slujitori la biserica Sf. Gheorghe din Smulț i, înscris în catagrafia bisericească de la 18097. Slujea însă la altarul acestui locaș înainte de februarie 1787, data celei mai vechi însemnări pe Molitfelnicul amintit8. Nu este singura însemnare a acestui cleric pe filele cărții respective. Câteva pe care le vom reproduce în continuare se înscriu pe linia cunoscut ă a consemnării lapidare a unor fenomene ale naturii sau se referă la evenimente familiale; altele aduc mărturii importante privitoare la viața bisericească din fostul ținut Covurlui. „(De) căndu s-au născut Fotache, let 1788, ghenar, 3 zile”9. „S-a născut Marie, iunii 3, let 1793"10. „Cănd au perit soarele în zilele Mării Sale, lui vodă Mihai Costandin Suțul, let/7301 <1793> avgust 25"11. Dunărea de Jos MMXII 45 kliosophia „Să să știi de cînds-au cutremuratpămăntul în Postul Crăciunului la noiemvrii 27 de zile la 4 ceasuri de noapte, într-o sfăntă duminică, în zilele Mării Sale lui vodă Mihail Costa(n)tin Suțu, let 1793"12. „Cănd au tunat la velet 1798, fevru(arie) 26"13. Dintr-o altă însemnare aflăm despre prezența la Smulți a unui alt preot, în primăvara anului 1823, anume Gheorghi, al cărui fiu, numit tot Gheorghi, s-a născut la 27 aprilie 182314. Preotul Gheorghi credem că este una și aceeași persoană cu Gheorghi Jiglău, care slujea înainte de 1809 la biserica Sf. Nicolae din Smulți15. Mai importantă este însemnarea care se referă la moartea protoiereului Gheorghe Avram al ținutului Covurlui. Preotul Palade scrie despre acest eveniment: „Să să știi de cănd au răposat părintele Gheorghi Avraam, iconomul din Gălați în zilile Mării Sale Sandul Sturza voievod iar la velet 1824, mart(ie) z(iua)1. Pălade Patriche preot ot sat Zmulții”16. Este prima însemnare locală pe care am descoperit-o până acum despre moartea protopopului Avram. Istoricul Paul Păltănea opina că protopopul Avram a decedat înainte de 7 noiembrie 182417. Publicarea, în 2007, de către Doru Mihăescu a Catalogului cărții românești din Biblioteca Episcopiei Romanului aducea și precizarea datei morții protopopului Avram.sDupă însemnarea făcută pe un Penticostar, București, 1800 (f. 89r), aflat în biblioteca eparhiei sus-numite, protopopul Gheorghe Avram a murit la 1 martie 182418. Retragerea preotului Avram din funcția de protopop al ținutului Covurlui a avut loc cel puțin cu un an de zile mai devreme de data morții, deoarece înainte de 4 aprilie 1823, protopop al ținutului Covurlui era preotul Ioniță19. Note: 1 Vezi Ion Bianu, Nerva Hodoș, Bibliografia românească veche, 1508-1830, tomul II, 1716-1808, Edițiunea Academiei Române, București, 1910, p. 162, nr. 338. 2 Ultimii proprietari ai acestor exemplare, înainte de preluarea lor la eparhie au fost: biserica Adormirea Maicii Domnului din Căuiești; biserica Sf. Voievozi din Chiraftei; biserica Cuv. Parascheva din Diecheni; biserica Sf. Arhangheli din parohia Gohor I; biserica Cuv. Parascheva din Liești; biserica Sf. Ioan Botezătorul din Lungești; biserica Sf. Voievozi din parohia Smulți II și biserica din Vânători (ultima este incertă). În colecțiile speciale ale Bibliotecii V. A. Urechia și în fondul de carte veche al Muzeului de Istorie Galați nu se afl ă nici un exemplar din această ediție (informație primită de la dl Cristian-Dragoș Căldăraru, directorul Muzeului de Istorie Galați și de la dna Valentina Oneț, coordonator secție „Colecții speciale“ din cadrul Bibliotecii V. A. Urechia, cărora le mulțumesc și pe această cale). 3 A preotului/ Pălade ot Zmulți și cine s-ar/ ispiti să-l fure/ să fie afurisit/ și blăstămat/ de t(re)i sute 18 oteți/ și de Domnul nostru Iisus Hr(isto)s/ și de Pre(a)curata Sa maică/ și de toți sfinții. Amin./În zilele Mării sale lui vodă/Mihail Costantin Suțu/... [ilizibil] let (ilizibil), săptemvrii 14. Molitfelnic, Iași, 1764, p. 9-28. Însemnarea s-a făcut fie în anul 1793, fie în 1794, întrucât Mihai Suțu a domnit în Moldova între 30 decembrie 1792-25 aprilie 1795. 4 Molitfelnic, Iași, 1764, p. 74. Nu este exclus ca acest Iordache Bărlibaș să fie un descendent al preotului Dimitrachi Bărlibașa, care slujea la biserica Sf. Nicolae din Smulți, în anul 1809. Vezi Constantin N. Tomescu, Biserica din principate la 1808-1812 (ediție îngrijită și note de pr. Eugen Drăgoi), Editura Partener, Galați, 2010, p. 70. Pe la 1846 locuia în Smulți preotul Ștefan Bărlibaș, slujitor la biserica din Urlești, ocolul Siretului. Vezi SJAN Galați, fond Protopopia ținutului Covurlui, dosar nr. 26/1846-1848, f. 91. Mihai Bărlibaș era dascăl la biserica Sf. Nicolae din Smulți, înainte de anul 1851, precum și în 1858. Vezi Arhiva Protopopiatului Galați, dosar nr. 77/1858, f. 127v. La vremea când a primit cartea, Iordachi avea doar 9 ani, fiind născut, potrivit însemnării făcute pe același (urmarea la pagina 46) Însemnare a preotului Palade Patriche despre moartea protoiereului Gheorghe Avram (același molitfelnic) Dunărea de Jos MMXII 46 Nr.120 CRONICĂ BISERICEASCĂ (continuarea de la p.31) volum, la 4 decembrie 1858. Cf. Molitfelnic, Iași, 1764, p. 117, 118. 5 O însemnare similară și la p. 736: Acest Moliftenic eu ăl dau preotului Costantin pentru a mea pominire, 1883, augost 8. C. Burlibașa, Luța Burlebașa. Preotul Constantin (sau Costin) Popa a slujit la biserica din parohia Smulți II până în anul 1896 când s-a transferat la parohia Urlești, comuna Corni, jud. Galați. Vezi Anuar 1909 (Administrația Casei Bisericii), București, 1909, p. 470, nr. 3318. 6 Molitfelnic, Iași, 1764, p. 65. Însemnarea se repetă și la p. 113, unde însă este înscris anul 1829! 7 Constantin N. Tomescu, Biserica din principate la 1808-1812 (ediție îngrijită și note de pr. Eugen Drăgoi), Editura Partener, Galați, 2010, p. 70. 8 Căndu am făcut pi Vălcul, let 1787, fevr(uarie) 3. Molitfelnic, Iași, 1764, p. 96. 9 Molitfelnic, Iași, 1764, p. 95. 10 Molitfelnic, Iași, 1764, p. 97. 11 Molitfelnic, Iași, 1764, p. 73. Despre această eclipsă de soare vezi Vasile Mioc, Damaschin Mioc, Cronica observațiilor astronomice românești, Editura Științifică și Enciclopedică, București, 1977, p. 47-49. 12 Molitfelnic, Iași, 1764, p. 58. Vezi alte însemnări referitoare la acest cutremur, în vol. Însemnări de pe manuscrise și cărți vechi din țara Moldovei (corpus editat de I. Caproșu și E. Chiaburu), vol. II (1751-1795), Casa Editorială Demiurg, Iași, 2008, p. 535-536. Cf. și Vasile Mioc, Damaschin Mioc, Cronica observațiilor astronomice românești, Editura Științifică și Enciclopedică, București, 1977, p. 339. 13 Molitfelnic, Iași, 1764, p. 827. 14 Vă let de cănd s-au născut Gheorghi a lui Gheorghi popii. 1823, aprilie 27. Molitfelnic, Iași, 1764, p. 197. 15 Constantin N. Tomescu, Biserica din principate la 1808-1812 (ediție îngrijită și note de pr. Eugen Drăgoi), Editura Partener, Galați, 2010, p. 70. 16 Molitfelnic, Iași, 1764, p. 535. 17 Paul Păltănea, Vechi locașuri de cult și viața bisericească în sudul Moldovei până în anul 1864, în vol. „Monumente istorice și izvoare creștine“, Ed. Arhiepiscopiei Tomisului și Dunării de Jos, Galați, 1987, p. 253, nota 273. 18 Doru Mihăescu, Episcopia Romanului, 600 de ani de istorie, Ed. Academiei Române, București, 2007, p. 179, nr. 152 a. „Știință să fii de când au răposat proto(po)pul Gheorghii Avram, iconomul, din orașu(l) Gălații. Atunce așa um(bla) velet 1824, 7332, martii 1“. Vezi și pr. Eugen Drăgoi, Economul Gheorghe Avram, protopop al ținutului Covurlui, în „Dunărea de Jos“, serie nouă, an. X, nr. 113, 114, 115, Galați, iulie-septembrie 2011, p. 74-75. 19 Paul Păltănea, Vechi locașuri de cult și viața bisericească..., p. 253, nota 273. Cronici culturale gălățene (continuarea de la p.43) Desenul este meticulos, cu elemente de detaliu ingenios puse în valoare. Prin valorație de tonuri, volumetria bustului acestuia este înscrisă în spațiu aproape sculptural. Desenele lui Florian Doru Crihană fac parte din studiile sale făcute în vederea elaborării unor felicitări de Crăciun și Anul Nou. Imaginile sunt realizate în așa fel încât artistul nu se îndepărtează de caricatural și umorul inteligent cu care ne-a obișnuit. „Tripticul” colorat al Gabrielei Georgescu, prin excelență decorativ, poate servi ca ornament pentru pictura unui vitraliu sau eventual ca motiv pentru o tapiserie. Sculptura prilejuiește întâlnirea cu lucrări semnate de Gheorghe Terescenco, Alexandru Pamfil, Dan Mateescu, Valentin Popa, Eduard Costandache și Relu Angheluță. „Sturioni”, proiect de monument al lui Gheorghe Terescenco, gândit pentru o fântână arteziană, este foarte interesant, impresionează prin dinamismul volumelor, prin linia elansată, avântată spre un cer ipotetic. Ne-am bucura sincer dacă el ar putea fi transpus la scară monumentală într-un spațiu public al Galațiului. Alexandru Pamfil cioplește cu măiestrie în lemn de nuc, este sintetic și geometrizant („Sirenă”, „Ființă”), Dan Mateescu înscrie în spațiu forme inspirate din tehnologiile populare („Compoziție”), Eduard Costandache apelează la materiale neconvenționale („Meandre”), iar Valentin Popa se oprește asupra redării unității familiale („Familie”) și a reprezentării sculpturale a unui echipaj de caiac-canoe în timpul efectuării unei curse contra-cronometru („Efort, concentrare, viteză”). Silueta suplă a ambarcațiunii, forma ei ascuțită la ambele capete, atitudinea membrilor echipajului, ca și poziția vâslelor sunt elemente care subliniază viteza cu care aceasta alunecă pe oglinda apei, dorința de care sunt stăpâniți cei nouă sportivi nautici de a realiza o performanță competițională memorabilă. Ambele lucrări ale acestui artist aduc o notă de prospețime în expoziție și am dori să-l întâlnim mai des în manifestările Filialei gălățene. Cele cinci ronde-bosse-uri de mici dimensiuni ale lui Relu Angheluță („Supliciu”, „Miracol”, „Purificare”, „Aripă de înger”, „Dezlănțuire”) sunt adevărate poeme în marmură și metal, impresionând prin sintetismul și puritatea formelor, ca și prin finețea șlefuirii. Semnalând lipsa din Salonul de iarnă a unor artiști ca Silviu Catargiu, Marcel Bejan, Vasile Neagu, Eugen Hoban, Nicolae Placicov, Tudor Ioan, Sergiu Dumitrescu, Anca Tofan, Gheorghe și Jana Andreescu, Liliana Jorică Negoescu, Mihaela Lefterache, Cornel Corcăcel, Adrian Vădeanu, Cătălin Buruiană, Liviu Adrian Sandu ș.a., putem spune că expoziția, prin ceea ce a oferit publicului, constituie o manifestare prețioasă, prilejuind vizionarea unor lucrări de pe urma cărora iubitorii de frumos au avut numai de câștigat. Totuși, așa cum am mai scris și altădată, încă trăim nostalgia după organizarea unui Salon de anvergură, deschis poate în sălile Muzeului de Artă Vizuală (ca cel din 2004), la care să participe toți plasticienii gălățeni și care să poată indica pulsul și adevărata imagine a plasticii de la Dunărea de Jos. Mai ales că funcționarea, din 2008, în orașul nostru, a unei facultăți de profil, obligă la astfel de acțiuni. Legenda: la pagina 43, Relu Angheluță - Dezlănțuire. Alte reproduceri, la pagina 47. 1- I.Murariu-Neamț: Iarna la Siret. 2 - Sterică Bădălan: Iarna. 5 - N.Einhorn -În veșmintele actorului. 3- Gh.Suciu - Pe Dunăre. 4 - Raul Popa: Portret. Dunărea de Jos MMXII 47 Cronici culturale gălățene Din sumar: 1 2 V w «• 2 3 3 6.Gheorghe Terescenco, Sturioni (proiect de monument). 7.Valentin Popa - Efort, concentrare, viteză. 8.Ștefan Axente - Hrană vie. Vine Dragobetele sau... Sfântul Valentin? Încearcă să lămurească problema Gabriela Iaurum (p.35) și Cornel Dumitrescu (coperta 3). Evenimente și cronici culturale gălățene și nu numai (p.1-5, 39, 40, 42,47 ) consemnate sau semnalate de a.g.secară, cpt (r) C-tin Mogoș, M.Popoiu (cinema), N.Onofrei (teatru) și C.Stoica (arte plastice). La teme scriu Katia Nanu, George Lateș. (p.6-8). Poezie de Panait Căpățână, Ruxandra Anton, Maria Doina Leonte, Al.Gurdila (p.10-15). Proză de Elena Maria Stara (p.38). Cronici de cărți de Th.Codreanu, Livia Ciupercă, Emil Niculescu, a.g.secară, Andrei Velea, I.Toderiță, Dumitru Anghel la volume semnate de Ilie T.Zegrea, Lucian Boia, Octavian Mihalcea, Lucian Alecsa, Andrei Novac, Eliza Macadan și Nicolae Grigore Mărășanu (p.9, 16-30). Tradiții: Eugen Holban (p.32). Istorie: Pr.Eugen Drăgoi (p.44). În numărul următor vom reveni cu noi episoade din Marele port și târg al Moldovei la sfârșitul domniei lui Scarlat Callimachi (de Tudose Tatu) și Scriitori uitați din Basarabia (de Radu Moțoc)! Dunărea de Jos MMXII Paralelă Dragobete - Sf.Valentin - Halloween exitus Dragobetele, numit și cap de primăvară, este sărbătorit pe 24 februarie (de Sărbătoarea creștină-ortodoxă a Aflării capului Sf. Ioan Botezătorul ), iar în câteva zone ale țării este sărbătorit pe 1 martie, chiar până în data de 24 martie. Această perioadă de la sfârșit de februarie și început de martie este legată de perioada pregătitoare a Sărbătorii Pascale și de Lăsata Secului pentru Postul mare, și ea trebuia să pregătească intervalul de 8 săptămâni de post de dulce, dar este în același timp și o perioadă a bunei înțelegeri necesară în timpul postului, când fiecare om trebuia să se împace cu semenii și să încerce să fie mai bun creștin. Dragobetele este asociat cu această conciliere prin faptul că fetele și feciorii plecau să culeagă împreună primele flori răsărite de sub zăpadă, un sacrificiu vegetal ca simbol al purității și sacralității perioadei ce va urma, dar având astfel și ocazia să se cunoască, să se apropie și să se pregătească pentru întemeierea unei familii. În ziua de Dragobete se spune că are loc « logodna păsărilor », pasărea care nu își afl ă perechea până atunci rămânând singură tot anului. Dar Dragobetele este, în credința populară, și fiul Babei Dochia, cumnat cu eroul vegetațional Lăzărică, și este sărbătorit, așa cum spuneam, în funcție de zonele geografice, între 24 februarie și 24 martie ale fiecărui an. Se spune că acela care nu se întâlnește cu prietenii în ziua de Dragobete va fi singur tot anul, și în această zi este prevestită primăvara, iar viețuitoarele „se însoțesc”. Pentru a fi văzute și plăcute, fetele merg pe ulițele satului zicând: „floare de fragă din luna lui Dragobete, la toată lumea să fiu dragă, urâciunile să le desparți, pe noi să ne împaci”. De asemenea, în această zi nu se spală, nu se lucrează, pentru a fi ferit de boli, iar fetele și femeile tinere își fac rezerve de apă din zăpada netopită, cu care se spălau pe față pentru păstrarea frumuseții. Halloween nu are la noi o dată de naștere exactă, dar a ajuns în România pe filieră anglo - americană. Originile sale se regăsesc, însă, în urmă cu aproximativ 2.000 de ani, când celții din Irlanda, Marea Britanie și nordul Franței sărbătoreau Anul Nou pe 1 noiembrie. Apoi, odată cu coloniștii europeni ai secolelor XVIII și XIX, sărbătoarea a ajuns și în America de Nord, unde avea la început un caracter de celebrare a recoltei, și unde oamenii se adunau să spună povești cu fantome, să cânte și să danseze. Pe la începutul secolului trecut, Halloweenul a început să fie sărbătorit prin petreceri pentru copii și adulți, și consta în jocuri, costume festive, mâncăruri tradiționale, pierzând treptat din latura religioasă. Promovate intens de mass-media din România, sărbătorile importate au avantajul că sunt asociate unor simboluri care pot fi reproduse la scară largă și comercializate. În cazul Halloween-ului, imaginea promovată este dovleacul, iar părinții sunt nevoiți să cumpere și costume de carnaval, măști și alte obiecte. Un punct de vedere sociologic Ziua Îndrăgostiților de pe 14 februarie din lumea anglo-saxonă este o sărbătoare promovată din plin mediatic în ultimii ani în România, și ea merge mână în mână cu achiziționarea de inimioare sub orice formă, de la brelocuri și perne de pluș roșii, la lenjerie intimă și pandantive cu diamante. Legenda spune că Valentin a fost un preot catolic înțelept care spunea că oamenii trebuie să se căsătorească, chiar dacă acest lucru a fost interzis de papa Claudiu al II-lea, sperând că astfel îi va determina mai ușor pe soldații tineri să meargă la luptă. Pentru că a oficiat căsătoria a mii de tineri, preotul a fost întemnițat. În inchisoare s-a îndrăgostit de fiica unui gardian, iar în ziua de 14 februarie, înainte de a fi decapitat, i-a dăruit fetei o frunză în formă de inimă. Dar tot pe 14 februarie se spune la aceste popoare că „se împerecheau păsările”! Iată și un element comun, surprinzător și chiar neașteptat între aceste două sărbători. Haloweenul are deghizări funebre, măști și manifestări înspăimântătoare, chiar agresive, pe când acestea sunt la români în perioada dintre Crăciun și Anul Nou, iar rolul lor, al măștilor și deghizărilor, este de alungare a spiritelor rele, de transfigurare, de ascunderea individului în spatele unui paravan, modalitate de a se permite astfel unele manifestări ce altfel ar fi supuse judecății și chiar oprobiului public. Caracterul comercial al celor două sărbători de import, Halloween și Sf.Valentin nu este însă singurul care-i atrage pe români. S-a constatat în ultimii ani că există un interes destul de pronunțat pentru sărbători, și pentru unii, în special tineri formați la școala comercialului promovată de unele mijloace mass-media, cu precădere cea video, dar și cea scrisă, pentru unii tineri deci, nu mai contează originea, ci cosmopolitismul sărbătorii, capacitatea ei de a oferi oamenilor șansa de a fi altceva decât în viața cotidiană, și de a „evada” astfel dintr-un cotidian pe alocuri cu nuanțe pronunțate de „gri” și chiar cenușiu închis. Totuși, ceea ce deosebește cele două sărbători, este faptul că Dragobetele a rămas un fenomen aproape exclusiv rural, pe când Sf. Valentin are un caracter aproape exclusiv urban, cu nuanță puternic comercială. Din sondajele întreprinse de mine în ultimul timp la Muzeul Național al Satului „Dimitrie Gusti” am întâlnit în special la categoria de vârstă 14 -35 de ani, afirmată sub o formă sau alta, părerea că între 14 februarie ( Sf. Valentin ) și 8 martie ( Ziua Femeii ), trecând prin 24 februarie ( Dragobete ) și 1 Martie - Mărțișorul, este o perioadă de „sărbători de primăvară”, de „lună a cadourilor”. Dacă această tendință se va confirma, poate fi o expresie a tendinței globalizării și mondializării din ultimele două decenii ce a pătruns în domeniul tradiției și al culturii, altfel spus, o resemantizare a tradiției. Dacă este bine sau nu, rămâne ca viitorul și cercetările ulterioare să ne spună. Psihosociolog Cornel Dumitrescu Bibliografie: Ion Ghinoiu - Sărbători, Obiceiuri, Credințe, Mitologie - Ed. Agora, 2008 Dunărea de Jos MMXII 1583 0225 ultimul |^K^=§s225l?IS^^Sl / 120 /